
„cu mult timp în urmă, într-o galaxie foarte, foarte îndepărtată 


Capitolul 1 


Se apropia tot mai mult. În câteva minute, avea să-i zărească. 

Obi-Wan Kenobi privi din cabina de pilotaj a crucişătorului aflat la sol, în timp 
ce Boba Fett cerceta metodic portul spațial aglomerat al Gemenilor Roşii, căutându-şi 
prada. Jediul văzu silueta compactă a lui Fett cum se deplasa de-a lungul rândurilor 
de crucişătoare spaţiale, casca sa rotindu-se în timp ce el şi dispozitivele sale de 
supraveghere observau totul. 

Obi-Wan putu vedea că Fett se mişca după un tipar care părea doar aleatoriu. 
Vânătorul de recompense trecea după fiecare a treia navă la rândul următor, apoi 
sărea un rând, se deplasa înapoi, apoi înainte pe rânduri alternative. Era un tipar 
complex de urmărit pentru o ființă obişnuită, dar incitant pentru un urmăritor 
excepţional ca Boba Fett... sau un Jedi ca Obi Wan. Pentru un observator, Fett părea 
să se plimbe în mod dezinvolt, dar în câteva minute ar fi verificat fiecare navă din 
portul spaţial. Inclusiv pe cea a Jedilor. 

Obi-Wan îl văzu pe tovarăşul său, Ferus Olin, privindu-l pe Fett din umbra 
cabinei de pilotaj. 

— Mai avem cam trei minute, spuse Ferus. 

— Două şi jumătate, îl corectă Obi-Wan. 

Ferus şi Obi-Wan aterizaseră în portul spaţial Gemenii Roşii cu doar câteva 
minute în urmă, împreună cu pasagerul lor clandestin, Trever Flume, în vârstă de 
treisprezece ani. Avuseseră de-a face cu Boba Fett pe planeta Bellassa şi erau foarte 
conştienţi de abilităţile acestuia. În plus, mai avea cu el un alt vânător de recompense, 
D'harhan, un cyborg cu un tun laser neatractiv, dar letal, în loc de cap. Forțele de 
securitate Imperiale, conduse de Inchizitorul Malorum, îi angajaseră pe vânătorii de 
recompense pentru a-l prinde pe Ferus, eroul mişcării de rezistență de pe Bellassa. 

Chiar şi în timp ce Obi-Wan bifa posibilitățile de evadare, îi venea să-şi dea palme 
pentru că se afla aici. Fusese pe Tatooine atunci când auzise că Ferus avea probleme 
- Tatooine, unde ar fi trebuit să rămână şi să-l vegheze pe tânărul Luke Skywalker. 
Obi Wan îl simpatizase întotdeauna pe fostul ucenic Jedi, care părăsise Ordinul chiar 
înainte să fie programat să treacă de teste — de fapt, se simţise uşurat că cineva care 
fusese atât de apropiat de Jedi încă mai era în viață. Dar oare salvarea lui Ferus era 
un motiv suficient pentru a risca să părăsească Tatooine? Obi-Wan fusese măcinat de 
indecizie... până când îl auzise pe fostul său Maestru, Qui Gon Jinn, care îi vorbise în 
sfârşit, grație antrenamentului lui Qui-Gon cu metodele Ordinului Whills. 

Ce şoc avusese să audă vocea lui Qui-Gon şi cât de puţin surprinzător ar fi 
trebuit să fie faptul că Qui-Gon fusese cel care îi spusese să plece. Erau în joc lucruri 
mult mai importante decât Ferus, iar Qui-Gon îi spusese că trebuia să urmeze Forța 


Vie... şi propriile sentimente. 

Aşa că ajunsese pe Bellassa, se implicase în rezistență şi abia scăpase cu Ferus. 
Acum se afla la o jumătate de galaxie distanță de Tatooine, cu doi vânători de 
recompense pe urmele lui. Între timp, Inchizitorul Malorum se apropia de adevărul 
despre existența lui Luke şi a Liei, investigând Polis Massa, locul unde murise mama 
lor, Padme Amidala. Obi-Wan ştia că trebuia să-l oprească pe Malorum... dar mai întâi 
trebuia să se ferească de vânătorii de recompense aflați pe urmele lui. Nu se putea 
întoarce pe Tatooine până când nu scăpa de ei. Nu putea conduce pe nimeni la fiul 
ascuns al lui Anakin Skywalker. 

— Hei, băieți? vorbi Trever. Părul lui albastru țepos părea să tremure de nelinişte 
în timp ce se uita de la Obi-Wan la Ferus. Nu vreau să intervin, dar n-ar trebui să 
plecăm cât mai repede de aici? 

— O să ne urmărească, spuse Ferus. Şi nu avem cum să scăpăm de el în găleata 
asta. Avem nevoie de o altă navă. Nu se va sfârşi până când nu vom face rost de una 
şi nu vom pleca de aici. 

— Corect, excelent, spuse Trever. Nu e nicio problemă. Lasă-mă doar un minut. 

— Nu poţi să furi una, îl avertiză Obi-Wan. 

— Sigur că pot, spuse tânărul adolescent. Tot ce trebuie să fac este să ocolesc 
controalele de securitate inițiale ale aprinderii, apoi... 

Obi-Wan ridică mâna. 

— Atunci vom avea de luptat şi cu securitatea, nu doar cu Boba Fett. Trebuie să 
facem asta fără să provocăm vreo alarmă. 

— Iată un concept nou pentru tine, puştiule, îi spuse Ferus lui Trever. 

— Voi încerca să țin pasul, răspunse Trever cu un zâmbet. 

În ciuda vârstei sale fragede, fusese cel mai priceput hoţ de stradă din capitala 
Ussa de pe Bellassa. La numai treisprezece ani, controla o bună parte din piața neagră. 
Când lucrurile se încinseseră prea tare pentru el, se ascunsese în nava pe care Obi- 
Wan şi Ferus o folosiseră pentru a evada. Dar dacă atunci lucrurile fuseseră fierbinți 
ca un soare, acum erau fierbinți ca trei sori. 

Obi-Wan, Ferus şi Trever îşi adunară repede trusele de supraviețuire şi se 
pregătiră să părăsească nava. Obi-Wan avu grijă să se acopere, chipul său fiind de 
nerecunoscut sub glugă. Nu voia să fie recunoscut de Boba Fett. 

— Va trebui să încercăm un schimb. Şmecheria este, spuse Obi-Wan în sinea 
lui, în timp ce-şi ţinea ochii pe silueta rătăcitoare a lui Boba Fett, să alegem nava 
potrivită. Şi pilotul potrivit. Trebuie să creadă că are parte de o afacere, dar afacerea 
nu poate fi prea bună, altfel va deveni suspicios. 

— Mă întreb unde este D'harhan, spuse Ferus. 

— Probabil că a rămas pe navă, ghici Obi-Wan. Ar atrage atenţia securității. 

Coborâră de pe navă şi se strecurară prin mulțimea morocănoasă. Noile 
reglementări ale Imperiului făcuseră ca înregistrarea să fie lentă, iar plecările erau 
adesea reținute în timp ce se făceau controale de securitate îndelungate. Piloții şi 
pasagerii se agitau, omorându-şi timpul până când numerele lor erau afişate pe un 
ecran uriaş aflat deasupra. În acel moment, se alăturau cozii către punctul de control 
de securitate din interiorul clădirii principale. Unii dintre ei transformaseră zona din 
fața hangarului într-o zonă neoficială de picnic, iar schimbul de mâncare şi băutură 
se desfăşura într-un stil plin de viață, tipic pentru piloţi, în timp ce se insultau şi se 
linguşeau reciproc pentru a face schimburi. 


Obi-Wan cercetă navele. Aveau nevoie de una cu hiperpropulsie, ceva bun în 
spaţiu, dar nu prea ostentativ. Aveau nevoie de viteză şi de ceva armament. Cunoscând 
nava de atac Firespray a lui Boba Fett, puternic înarmată, tunurile laser ar fi fost cu 
siguranţă utile. 

În mintea lui, Obi-Wan numără rândurile de nave şi modelul complex pe care îl 
urma Fett. Dacă ar fi încercat să țeasă un contra-model, nu ar fi dat peste el. 
Bineînţeles, avea să le găsească nava foarte curând, iar supravegherea lui se va 
intensifica. Dar, dacă aveau noroc, ar fi putut deja să fi părăsit portul spațial. 

Dacă aveau noroc. Ceea ce nu se întâmplă. 

Boba Fett îşi schimbă tiparul şi îi reperă de la distanţă, atacându-i imediat din 
spate. Forţa apăru, avertizându-l pe Obi-Wan cu doar o fracțiune de secundă înainte 
ca vânătorul de recompense să vină peste ei. Fulgerele de blaster zburară spre ei. Obi- 
Wan sări şi se feri. Nu voia să-şi folosească sabia de lumină - nu aici, cu mulțimea 
care privea. Vestea că fusese văzut un Jedi s-ar fi răspândit şi vânătoarea s-ar fi 
intensificat. Din punctul de vedere al galaxiei, toți Jedii fuseseră eliminaţi. Orice Jedi 
care ar fi fost găsit ar fi împărtăşit rapid aceeaşi soartă. 

Antrenamentul Jedi al lui Ferus îl făcu să se mişte mai repede decât un spectator 
obişnuit, ferindu-se aproape în acelaşi timp cu Obi-Wan. Isteţimea căpătată pe străzi 
a lui Trever îl făcu să se ascundă sub burta unei nave. Un pilot surprins îşi scoase 
capul din cupola cabinei de pilotaj la o secundă după ce proiectilele de blaster îi 
biciuiră carena. Începu să-l înjure pe Boba Fett, dar se dădu înapoi arunci când Fett 
se întoarse şi îndreptă blasterul Westar-34 în direcția lui. 

Diversiunea îi oferi lui Obi-Wan două secunde — secunde care se transformară 
într-un lung moment de contemplare, în timp ce memora cu precizie locaţia exactă a 
navelor care îl înconjurau, a mulțimii, a clădirilor. Văzu posibilitatea de a se adăposti 
temporar, dar nu văzu ceea ce căuta — o cale de scăpare. 

În caz de îndoială, gândi el, fă ceva neaşteptat. 

Obi-Wan atacă, cu gluga încă ascunzându-i identitatea. Se năpusti prin focul de 
blaster, fără armă. Boba Fett, surprins, făcu un pas înapoi. Era prea bun ca să se 
împiedice, dar pentru cea mai mică fracțiune de secundă fu uşor dezechilibrat. Obi- 
Wan văzu asta. Partea stângă a lui Fett era punctul vulnerabil. 

Sări spre el. În aer, se răsuci, coborând cu o gheată direct pe genunchiul stâng 
al lui Boba Fett. Dar, spre surprinderea lui, Fett nu se prăbuşi. Obi-Wan simți cum 
corpul vânătorului de recompense cedează, dar Fett inversă brusc direcția, 
stabilizându-se mai ferm. Obi-Wan fu oprit brusc şi avu senzația neplăcută de a simți 
cum un cot blindat îl izbeşte în ceafă, trimițându-l la pământ. Mai văzuse această 
mişcare înainte. Amintirea unei lupte disperate de pe Kamino îi reveni în minte. Jango 
Fett îl învățase bine pe fiul său. Obi-Wan ar fi trebuit să-şi amintească la timp. 

Ferus veni la atac în timp ce Obi-Wan se rostogolea în picioare, ferindu-se de 
proiectilele blaster cu reflexele sale de Jedi. Dintr-o dată, nava de lângă ei explodă. 
Obi-Wan şi Ferus fură aruncați în aer de puterea exploziei, zburând până se izbiră de 
podeaua de permacretă. Duroţelul topit plouă în jurul lor. Ferus se feri atunci când 
un scaun din cabina de pilotaj ateriză la doar câțiva milimetri de capul lui. 

— Hm, bine ai venit, D'harhan, spuse Ferus printre dinţii strânşi. 

Urmă un moment de tăcere şocată după explozie, apoi începură să sune sirenele. 
Piloții şi pasagerii căutară un punct de observaţie sigur din care să urmărească bătălia. 
Fusese o după-amiază plictisitoare şi nimănui nu-i displăcea o mică distracție. 


Promitea să fie o luptă bună. 

Ferus sări în picioare. Faţa îi era neagră de fum şi praf de la explozie. 

— Îmi place cum se prezintă tipii ăştia, îi spuse el lui Obi-Wan. 

Boba Fett profită de explozie pentru a se apropia, cu proiectilele blasterului său 
zburdând prin aer. Obi-Wan ştia că trebuia să se adăpostească, departe de spectatori. 
Undeva unde putea să-şi folosească sabia fără să atragă atenţia. 

— Mergi spre stânga, îi spuse el sec lui Ferus. Ţine-l ocupat pe D'harhan. 

— De ce întotdeauna mi se întâmplă să mă ocup de cel mai rău? replică Ferus, 
cu mai mult umor decât îşi amintea Obi-Wan că avusese ca ucenic. 

Ferus păru că pluteşte, mişcându-se atât de grațios, alunecând printre două 
nave spațiale şi dispărând. Obi-Wan folosi Forța pentru a-şi propulsa saltul, trecând 
de nava din dreapta sa şi aterizând pe acoperişul din duroțel al hangarului. La 
jumătatea acoperişului se afla o lucarnă, o fereastră încorporată chiar în acoperiş. Obi- 
Wan plonjă pentru a se adăposti în spatele lucarnei. 

Fett avea cu el pachetul propulsor şi zbură deasupra pentru a ateriza pe acoperiş 
la doar câteva secunde după Obi-Wan. Avansă cu prudenţă, neputând să-l vadă pe 
Jedi. Obi-Wan îşi activă sabia. O făcea atât de rar în ultimul timp, încât simți cum îl 
inundă un val de sentimente la fiecare activare, ceva apropiat de durere şi bucurie, o 
amintire a ceea ce însemnase cândva să fii Jedi. Cândva călătorise liber prin galaxie. 
Acum trebuia să ascundă ceea ce era. Acum tot ce ştia era secretul şi prudenta. 

Fulgerele de blaster străpunseră brusc lucarna, la doar câțiva centimetri de locul 
în care aştepta. Boba Fett nu-şi asuma niciun risc. Obi-Wan nu se mişcă, deşi simțise 
căldura pe obraz. Auzi paşii care se apropiau. Când ajunseră la colțul lucarnei, când 
mai era doar o fracțiune de secundă până când Fett avea să-l vadă, Obi-Wan sări afară. 
Dar Fett probabil că se aşteptase la asta. Abia dacă avu o secundă să ţțintească, 
trăgând cu racheta de şoc din pachetul său propulsor. 

Obi-Wan simți undele de şoc reverberând. Fu aruncat de pe acoperiş, corpul său 
ridicându-se în aer ca o bucată de pânză. Încetini momentul, căutând o cale de 
aterizare care să nu implice să se izbească de permacreta care venea spre el. Întinse 
mâna spre cablul de la centura sa utilitară. Îl trimise în zbor în timp ce cădea, cârligul 
prinzându-se de marginea acoperişului. Se balansă în aer, cu putere, forțându-şi 
umărul în timp ce se legăna rapid înapoi. Reveni pe acoperiş şi continuă, atacându-l 
pe Fett, cu sabia strălucind. Îi reteză puşca blaster dintr-o singură lovitură curată. 

Obi-Wan nu avu ce să facă atunci când Fett se izbi brusc de el, înfăşurându-şi 
brațele în jurul corpului Jediului, zburându-i sabia într-o parte şi propulsându-l 
înapoi, încercând să-l împingă de pe acoperiş. În loc să încerce să scape din 
strânsoarea lui Fett, Obi-Wan îl apucă de brațe, iar cei doi săriră peste margine, 
rotindu-se în aer. 

Mulțimea de jos îi văzu şi fremătă. 

Cele două trupuri căzură prin aer timp de câteva secunde lungi, înainte ca Fett 
să-şi activeze propulsorul. După ce îl activă, manevră în aşa fel încât să-l poată izbi, 
în mod repetat, pe Obi-Wan de partea laterală a clădirii. Jediul simţi loviturile 
cutremurându-i oasele. Fett se întoarse şi veni din nou spre clădire. Obi-Wan văzu 
duracreta solidă care se îndrepta spre fața lui. Chemă Forţa în ajutor. Avea nevoie de 
ea. În ultimul moment, îşi ridică picioarele şi lovi. Şocul îi iradie prin craniu. Se rotiră, 
iar Obi-Wan profită de ocazie pentru a slăbi strânsoarea lui Fett. Căzu, adunând Forța 
pentru a-şi uşura aterizarea şi pentru a-şi recupera sabia. 


Nu se răni, dar durerea care îi străbătu picioarele îi spuse că împingerea în 
perete îl costase. Spectatorii se împrăştiară când se ridică în picioare. Boba Fett venea 
după el, necruţător. 

Ferus fugi prin mulțime. Obi-Wan simți Forța cum se revărsa în semn de 
avertizare atunci când o altă rafală de tun a lui D'harhan distruse o parte a hangarului. 
Ferus fu aruncat înapoi de explozie. D'harhan continuă să atace. Boba Fett se pregăti 
pentru un alt asalt. Obi-Wan se repezi înainte, îl apucă pe Ferus şi îl trase în picioare. 

— Haide, îl îndemnă Obi-Wan. 

Nu ajunseseră atât de departe ca să-l piardă pe Ferus tocmai acum. 

Îl ajută să scape de dărâmături şi să sară în hangarul pe jumătate dărâmat. 
Uşile masive se aflau la celălalt capăt, fiind închise etanş. D'harhan şi Boba Fett îi 
urmară prin deschidere, blocând orice ieşire. 

Obi-Wan şi Ferus erau prinşi în capcană. 


Capitolul 2 


Fett şi D'harhan nu le dădură şansa să-şi formeze o strategie. Vânătorii de 
recompense erau în continuă mişcare, D'harhan îi dădu lui Fett un blaster ca să poată 
trage amândoi în voie. Aerul se umpluse de resturi şi fum. 

— Aş fi vrut să am o sabie de lumină, murmură Ferus în timp ce el şi Obi-Wan 
plonjau pentru a se adăposti în spatele unei nave mari care aştepta să fie reparată. Îşi 
predase sabia atunci când părăsise Ordinul. Acum ar fi un moment excelent să o scoţi 
pe a ta, Obi-Wan. 

Totuşi, Obi-Wan aşteptă. El şi Ferus se aşezaseră cu spatele lângă o consolă 
mare de reparații, plină de unelte. Văzu cum fumul se încolăcea din capul lui D'harhan 
şi ştiu că tunurile laser se supraîncălziseră. Focurile de blaster ale lui Boba Fett nu 
puteau penetra nava. Erau în siguranță pentru moment. Dar numai pentru moment. 
Obi-Wan scană hangarul. În ciuda puterii de foc incredibile a lui D'harhan, ştia că Fett 
era cea mai mare amenințare. Dintre cei doi, Fett era cel mai viclean. 

Deasupra, văzu montanțţii care țineau acoperişul pe poziție. O serie de suporturi 
flexibile din duroțel traversau spaţiul înalt. Jumătate din acoperiş fusese aruncat în 
aer când Fett lansase racheta de şoc. Arcurile de susținere ar fi fost un loc excelent 
pentru a organiza o bătălie. Fett avea pachetul propulsor, dar D'harhan ar fi fost în 
dezavantaj. Trebuia să rămână la sol. 

— Poţi să reuşeşti? îl întrebă pe Ferus arătă cu bărbia grila de deasupra. 

— Poate zbura un bantha? zâmbi Ferus. 

— De fapt, nu. 

— Eşti atât de atent la detalii, Obi-Wan. 

Brusc, Forța se intensifică, iar Obi-Wan auzi un uşor scâncet. D'harhan lansase 
o altă salvă din tunul său laser. Crucişătorul aflat în reparații suferi o lovitură directă. 
Flăcările suflară înapoi spre Obi-Wan şi Ferus, iar aceştia săriră ca să le evite. 

Era exact ceea ce aşteptase Boba Fett. Sabia lui Obi-Wan dansă, deviind focul 
de blaster al vânătorului de recompense, în timp ce Jediul sărea în siguranță pe 
montanții de sus. Ferus ateriză pe o navă de lângă crucişătorul acum distrus, apoi 
folosi impulsul pentru a face un al doilea salt, apelând de data asta la Forță. Zbură 
prin aer, iar vârful degetelor sale atinseră grinda cea mai de jos. Obi-Wan văzu panică 
în ochii lui. Cobori rapid mâna şi îl apucă de încheietură, apoi îl ridică. 

Boba Fett se mişcă rapid, activând propulsorul şi zburând spre ei, trăgând în 
timp ce venea. Obi-Wan rămase în urmă, deviind salvele, în timp ce el şi Ferus alergau 
spre deschiderea acoperişului. Ferus avea propriile sale arme rudimentare de folosit. 
Băgă mâna în buzunar, apoi aruncă ceva spre Fett, un disc strălucitor care se învârtea 
în linie dreaptă, drept spre vânător. Acesta se feri, dar discul îi lovi armura aproape de 
umăr, producând o crăpătură în suprafață. Obi-Wan îşi dădu seama că Ferus îşi 
umpluse buzunarele cu lamele rotunde de tăiere cu laser care puteau fi folosite într- 
un servocutter. Mai aruncă una şi încă una, iar lui Fett îi fu greu să se ferească de ele. 
Cu fiecare rafală din pachetul propulsor, se apropia periculos de mult de lame. 

Felicitându-l în tăcere pe Ferus pentru inventivitatea sa, Obi-Wan inversă cursul 


şi porni spre Fett, legănându-şi sabia deasupra capului. Ţinti cu precizie şuruburile 
care ţineau în loc foile de duroţel ale acoperişului, lovindu-le pe fiecare cu o atingere 
rapidă, într-un model atent. Acum, tot ce trebuia să facă D'harhan era să coopereze. 

Cyborgul era extrem de previzibil. Obi-Wan văzu cum tunul său laser se roti în 
timp ce îl urmărea. Lumina roşie de țintire începu să pulseze. 

Boba Fett ştiu instantaneu ce urma să se întâmple. Obi-Wan văzu o nouă 
urgență în încercările sale de a se feri de lamele laser ale lui Ferus, în timp ce zbura în 
jos pentru a-l opri pe D'harhan. Dar ajunse prea târziu. Salva de tun năvăli spre ei. 
Obi-Wan o anticipase şi se feri, zburând prin aer spre partea din spate a hangarului. 
Ferus veni imediat pe urmele lui. Puterea de foc sfâşie acoperişul unde se aflase Obi- 
Wan. Şuruburile fuseseră tăiate anume pe acest panou, iar duroțelul subțire se 
desprinse precum coaja unui fruct, căzând spre podeaua de dedesubt. 

Boba Fett reuşi să se salveze, dar D'harhan fu prins. Panoul de duroțel în cădere 
îl lovi direct în spate, prăbuşindu-l la pământ şi imobilizându-i picioarele. 

Obi-Wan şi Ferus săriră pe podeaua de dedesubt. Învârtindu-şi sabia, Obi-Wan 
avansă spre Fett. Ferus se adăposti în spatele diverselor nave, încercând să ajungă în 
spatele lui Boba Fett pentru a-l putea încolți. Cu D'harhan temporar indisponibil, 
aceasta era cea mai bună şansă a lor de a-l opri pe Fett. 

Din nefericire, avariile nu trecuseră neobservate de securitatea portului spațial. 
O ceartă între piloți era una, dar pagubele materiale erau cu totul altceva. Speederele 
se ridicară brusc, pilotate de ofițeri de securitate înarmaţi cu puşti blaster. Fett fu 
prima lor țintă şi se îndreptară spre el. Vânătorul de recompense era acum ocupat, în 
timp ce se întorcea pentru a face față asaltului. Cu o lovitură rapidă, Obi-Wan distruse 
panoul de control al tunului laser al lui D'harhan. Zâmbetul obişnuit al cyborgului era 
acum o grimasă. Vocea lui inexpresivă era răguşită. 

— Credeţi că aţi câştigat, nu-i aşa. Dar noi nu pierdem. Într-o bună zi vei fi un 
alt prizonier Jedi pe Coruscant. Malorum are căile lui. 

Focurile de blaster sfâşiară brusc pământul de lângă ei. Sosiseră mai mulți ofițeri 
de securitate. 

— Nu vă mişcaţi, spuse o voce amplificată. Când Ferus li se alătură, zâmbetul 
lui D'harhan se mări. Acum vom fi cu toţii în închisoare împreună. 

Ferus se aplecă spre el. 

— Nu mergem nicăieri cu tine, plastformă de piese de circuit. 

Obi-Wan auzi zumzetul unui motor. Văzu prin uşa parțial deschisă cum un 
crucişător ieşise din rând şi se îndrepta spre hangar. Era Trever. Ferus îl văzu şi el. 

— E timpul să prindem taxiul aerian, spuse el. 

Se repeziră spre navă. Trever o întoarse şi deschise rampa chiar când începu să 
se ridice în aer. Cu un salt, Obi Wan şi Ferus aterizară pe rampă şi urcară la bord. 
Fulgerele de blastere împânziră rampa în timp ce alergau în burta navei. Ajunseră în 
cabina de pilotaj chiar în momentul în care Trever porni cu nava urlând pe deasupra 
portului spațial. Pe măsură ce se înălțau în atmosferă, Gemenii Roşii se transformară 
în două puncte purpurii pulsatorii, apoi doar într-o singură strălucire roşiatică. 

— Frumos lucrat, puştiule, îi spuse Ferus lui Trever. De unde ai luat nava? 

— Am făcut schimb pentru ea în timp ce voi dansațţi pe acolo. Faţa lui Trever era 
înroşită. M-am gândit că vom avea nevoie de o evadare curată. 

— Nu atât de curată, spuse Obi-Wan. 

O lumină strălucitoare străbătu cerul. Boba Fett scăpase spre nava lui. 

Trever se uită la panoul de control. 

— Ah, cred că glumeşti. Tipul ăsta chiar începe să mă enerveze. 

Fără să-şi ia ochii de la nava de luptă care îi urmărea, Obi-Wan spuse: 

— Îl putem pierde în hiperspaţiu. 

— Corect, spuse Trever. Dacă am avea hiperpropulsor. 

Ferus se întoarse şi îl fixă pe Trever cu o privire neîncrezătoare. 

— Nu ai făcut schimbul pentru o navă cu hipermotor? 

— Nu am avut prea mult timp la dispoziție, să ştii, protestă Trever. 

— Suntem la marginea Inelului Exterior, spuse Ferus. Aici, fiecare navă are 
hipermotor. Cu excepția celei în care ne aflăm noi. 

— Nu te-am văzut să fii pretențios când am venit să te salvez, ripostă Trever. 

— Dacă nu vă deranjează o sugestie, spuse Obi-Wan. Discuţiile nu ne ajută. Fett 
se apropie. 

Ferus începuse să urască momentele când Obi-Wan avea dreptate. 

— Vrei să preiau eu controlul? întrebă el, arătând spre comenzi. 

— Sigur. Obi-Wan trecu la computerul de navigaţie. Urăsc să zbor. Şi, Trever, 
cred că asta ar putea fi puțin peste experiența ta. 

Ferus preluă comenzile. Se întrebă despre propria lui experienţă. În ultimii câţiva 
ani trăise liniştit pe Bellassa, încercând să lase în urmă trecutul de Jedi. Decizia de a 
pleca fusese cea mai grea pe care o luase vreodată şi îl bântuia în fiecare zi şi în fiecare 
noapte. Îl lăsase pe rivalul său, Anakin Skywalker, să-l facă să plece. Lăsase în urmă 
o viață plină de misiuni şi de semnificaţii pentru... izolare. El şi prietenul său Roan 
trăiseră în linişte — până când ascensiunea Imperiului îi transformase în rebeli. Ferus 
îşi găsise o nouă cauză. Şi jurase să se țină de ea de data asta, până când Imperiul va 
fi învins. Roan era pierdut acum, iar Bellassa era o nouă parte a trecutului său. Încă 
o dată, Ferus se afla pe calea unui Jedi — dar nu era sigur dacă era o cale pe care avea 
voie să o urmeze. Mări viteza, apoi încetini, încercând să se acomodeze cu nava. 

— Va trebui să fiu mai rapid decât el. 

Obi-Wan aruncă o privire neliniştită pe fereastra cabinei de pilotaj. 

— Am încredere în abilitățile tale de pilot, Ferus, dar am văzut acest Firespray 
în acțiune. Pentru o navă mică, este impresionantă. Nu o lăsa să te păcălească. Pe 
lângă acele tunuri blaster, are tunuri laser şi mine seismice. 

— Floare la ureche, spuse Trever, dar păli când văzu cât de repede îi ajungea 
Fett din urmă. Nu vrei să accelerezi? îl întrebă nervos pe Ferus. 

— Ştim că ne poate depăşi, sublinie Ferus. Singurul mod în care vom câştiga 
este dacă vom reuşi să manevrăm mai bine decât el. 

Obi-Wan studie harta stelară. 

— Să văd dacă pot găsi o ploaie de asteroizi în care să ne ascundem sau o 
nebuloasă densă, spuse Obi-Wan. Trebuie să ne jucăm de-a v-aţi ascunselea. 

Acum erau aproape la distanță de tragere. Obi-Wan răsfoi rapid diferitele cadre 
de pe computerul navigational. 


— Este o nebuloasă densă în apropiere. Toată plină de roiuri de stele nelocuite. 
Dacă reuşim să rezistăm, putem ajunge în câteva minute. 

Blindajul de pe nava lui Boba Fett alunecă înapoi şi tunul laser prinse viață. 
Dârele de lumină se îndreptară spre ei. Ferus intră într-un picaj abrupt chiar în timp 
ce Fett prindea viteză, zburând spre ei. 

— Nu credeam că va fi... chiar atât de rapid, spuse Ferus, forțând viteza şi virând 
brusc la dreapta. 

Salva de tun îi rată de puţin. Un alt baraj de foc veni în direcţia lor. Ferus se 
rostogoli şi întoarse nava, rotindu-se şi plonjând. Trever se izbi de consolă şi sări rapid 
într-un scaun pentru a se prinde de cotiere. Acum erau într-o cursă pe care nu aveau 
cum să o câştige. Atacul trimitea unde de şoc care zguduiau nava atât de tare încât 
Obi-Wan se temu că se va rupe în bucăți. Simţi chiar cum îi clănțăneau dinții. 

— Ar fi bine să ajungem acolo repede, spuse Ferus. Rămânem fără combustibil. 

— A spus că tocmai i-a făcut plinul! protestă Trever. 

— Niciodată să nu ai încredere într-un pilot, puştiule, spuse Ferus. 

Tunul trase din nou şi, deşi Ferus intrase în picaj, nava se cutremură când fu 
lovită. Fett continuă lovitura de tun cu o torpilă cu sistem automat de ţintire. 

— Ţineţi-vă bine! strigă Ferus. 

Nava se scufundă, apoi făcu o buclă în sus. Torpila îi urmă cu precizie. 

— Asta este o navă de marfă, nu? îl întrebă Obi-Wan pe Trever. Băiatul aprobă 
din cap. Eliberați încărcătura. 

Trever apăsă comutatorul. Cala de marfă se deschise şi revărsă containerele şi 
cutiile goale. În acelaşi moment, Ferus împinse nava într-un nou picaj abrupt. 
Dispozitivul de urmărire al torpilei se fixă în schimb pe încărcătură. 

— Asta va funcționa doar o singură dată, spuse Ferus. Şi avem o problemă. Nu 
cred că sistemele de energie sunt obişnuite să fie lovite în felul ăsta. Avem nişte lumini 
de avertizare care clipesc. Cedează sistemele. 

— Ne apropiem de nebuloasă! strigă Trever. 

Era exact la timp. Ferus numără secundele în timp ce Fett venea în spatele lor. 
Forța umplu cabina. În momente de nevoie, Ferus era capabil să o acceseze şi să o 
folosească -— asta nu dispăruse niciodată complet. O simţi cum se mişcă prin el şi îşi 
relaxă strânsoarea pe comenzi. Cândva, îşi bazase viața pe încrederea în Forță. Trebuia 
să-şi amintească să o facă din nou. Nava intră brusc într-un tunel de stele mici care 
se roteau în jurul unui nucleu energetic central. Lumina aurie umplu nava, iar 
perturbarea spațială o făcu să ricoşeze alarmant. 

— Țineţi-vă bine! strigă Ferus. Manevră crucişătorul astfel încât să călărească 
curenții, rotindu-se în timp ce se zvârcolea de la o margine la alta a coridorului stelar. 
Cât timp vom sta în asta? lătră el spre Obi-Wan. 

— Nu mult. Suntem pe marginea unui curent instabil, dar se îndepărtează rapid 
de noi. 

Fett îi urmă, fără să se dea bătut, la fel de neînfricat ca Ferus — şi la fel de dispus 
să-şi împingă nava la limită. 

Obi-Wan se ţinu de consolă în timp ce studia harta stelară. Existau informații 
incomplete, lacune în cartografiere, fără îndoială din cauza naturii volatile a tunelului. 

— Se pare că există în față o planetă numită Deneter. A fost abandonată după 
Războiul Clonelor - a fost atât de decimată de bătălii încât populația a emigrat în 
Nucleu. Are douăzeci de sateliți nelocuiți pe orbită. 


Îi strigă coordonatele lui Ferus. S-ar putea să-l poată pierde pe Fett printre 
sateliți. Trecură de tunelul stelar şi intrară în atmosfera planetei. Ferus împinse nava, 
trecând de la un satelit la altul, rămânând în spatele unuia pentru a ieşi apoi în spatele 
următorului. Boba Fett rămase în urma lor, trăgând încontinuu cu tunurile sale. 

— Nu merge, spuse Obi-Wan. Nu putem scăpa de el. 

— Încă mai am câteva trucuri, murmură Ferus, sperând că era adevărat. Trever, 
îți aminteşti de acțiunea ta cu sania antigrav? 

Pe străzile din Ussa, Trever folosise sania greoaie ca pe un speeder, forțându-i 
capacitățile pentru a se sustrage securității Imperiului. 

— Care acțiune? întrebă Trever, cu ochii pe nava lui Fett. 

— Cea în care te prefaci că te roteşti, apoi îţi revii şi pleci în trombă? spuse Ferus. 

— Da. A funcționat de fiecare dată. 

— Cum ai făcut-o? 

— Ei bine, e nevoie de o anumită atingere, zise Trever. Şi un impuls suplimentar 
pe stabilizatoare. 

— Voi avea nevoie de un impuls din alt sistem, spuse Ferus. Poţi să conectezi 
nişte energie de la sistemul hidraulic? 

— Aşteaptă o secundă, spuse Obi-Wan. Asta ne-ar putea lăsa fără suficientă 
putere de frânare pentru a ateriza. 

O altă rafală de tunuri trimise nava într-un picaj abrupt. De data asta, îi lovi în 
spate. Nava scăpă de sub control timp de câteva secunde lungi şi chinuitoare, în timp 
ce Ferus se lupta să o stabilizeze. În cele din urmă, cu un geamăt puternic, nava se 
redresă singură. 

— Atunci, spuse Obi-Wan, ne vom face griji pentru aterizare când va veni timpul. 

— Exact la asta mă gândeam şi eu, spuse Ferus printre dinți strânşi. 

Trever plonjă pe podea şi smulse panoul motorului apoi sări în interior. 

— Nu am prea multă experiență cu motoarele subluminice, dar... Auziră 
mormăieli şi zăngănituri. L-am găsit! strigă Trever de jos. 

— Bine, spuse Ferus. Când spun țineți-vă bine, de data asta chiar vorbesc serios. 

Ferus acceleră, împingând acum motoarele dincolo de maxim. O uşoară clătinare 
a aripilor le spuse că nava se afla la limita controlului. 

— Începem, murmură el. 

Nava începu să se încline, ca şi cum ar fi pierdut controlul motorului stâng. 
Ameţită, se învârti, căzând acum prin spaţiu, direct spre un asteroid. Fett îi urmă, fără 
îndoială pentru a le înregistra spirala morții... şi pentru a le grăbi sfârşitul. Tunurile 
laser îşi aruncară puterea de foc prin atmosferă, dar ei se deplasau prea neregulat 
pentru ca vreunul dintre computerele de ţintire ale vânătorului să îi poată localiza. 

Suprafaţa satelitului apăru la vedere. În ultimul moment, Ferus scoase nava din 
căderea sa, centrele de control țipând din cauza efortului. Fett trecu pe lângă ei. Acum 
el era cel care se lupta pentru a nu scăpa de sub control. Priviră cum nava lui se 
apropie de suprafață, iar Fett nu avu altceva de ales decât să se prăbuşească. 

Urmă o mică explozie de foc şi văzură cum se ridică fumul. 

Obi-Wan studie senzorul pentru forme de viață. 

— A evacuat nava. Nu e distrusă, dar nu va pleca nicăieri prea curând. 

Ferus se înălță din nou în atmosferă. 

— Sper că asta e ultima oară când îl vedem, spuse el. Dar, cumva, nu cred că 
aşa va fi. Acum, mă tem că avem propria noastră problemă de aterizare de rezolvat. 

Nu aveau prea multe opțiuni. Puteau să aterizeze pe planeta nelocuită, dar ar fi 
fost puţin prea aproape de Boba Fett pentru a se simţi confortabil. În plus, nu aveau 
niciun motiv să creadă că vor putea să facă rost de combustibil pentru a se întoarce. 

— Avem o singură şansă, zise Obi-Wan privind computerul navigaţional. 
Computerul arată că nu avem suficient combustibil pentru a reuşi, dar am putea să 
mai recuperăm câţiva kilometri. Este o planetă destul de mare, aşa că trebuie să existe 
un doc sau un şantier naval pe orbită. Se numeşte Acherin. 

— Îmi sună cunoscut, spuse Ferus. 

— A fost locul unde a avut loc unul dintre ultimele asedii din Războiul Clonelor, 
spuse Obi-Wan scurt. 

Numele planetei îi aduse o greutate pe inimă. Prietenul său Garen Muln fusese 
comandantul forțelor Republicii pe Acherin - şi probabil că murise acolo în acea zi 
îngrozitoare în care trupele clone se întorseseră împotriva Jedilor, măcelărindu-şi foştii 
Generali la ordinul Lordului Sith care era acum Împărat. 

— Introdu coordonatele, spuse Ferus. E singura noastră şansă. 

Nu mai era nimic de făcut acum decât să spere că vor avea destul combustibil. 
În timp ce se învârteau prin spaţiu, încercau să nu bifeze în minte kilometrii parcurşi. 
În cele din urmă, se apropiară de planetă — o ceață cu nuanţe violete din depărtare. 

Obi-Wan lucră la unitatea de comunicații, încercând să obțină un răspuns. 

— E ciudat, spuse el. Nu pot obţine răspuns. Nu numai asta, dar nu există nicio 
discuție pe liniile deschise. 

— Asta e ciudat, spuse Ferus. Continuă să încerci. Există vreun fel de 
perturbaţie atmosferică în aer? 

— Nu. Au o atmosferă interioară densă, dar nimic care să blocheze comunicațiile. 

— Va trebui să intrăm în atmosferă, spuse Ferus. Urăsc să intru în orice loc fără 
permisiune, în aceste zile, dar nu avem de ales. 

Redusse viteza în timp ce se apropiau de Acherin. 

— Ce este asta? întrebă Trever, arătând spre nişte dungi portocalii pe cer. 

— Ar putea fi un gaz cosmic natural, spuse Obi-Wan. 

— Dar suntem în atmosfera interioară, spuse Trevor. 

Ferus începu imediat să întoarcă nava. 

— În anumite condiţii, cum ar fi o atmosferă densă, arderea unei rachete poate 
lăsa... 

O dungă bruscă traversă cerul. De data asta, ştiură exact ce fusese. 

— Sunt salve de tun, spuse Obi-Wan. Dar ce... 

Dintr-o dată, apăru o flotă impunătoare de nave de asalt, îndreptându-se direct 
spre ei. 

— Imperiul, spuse Trever. 

Navele de luptă decolară de pe una dintre navele de asalt, urmărind un trio de 
nave de luptă mai mici, care străbăteau acum cerul. Navele de luptă Imperiale începură 
să îi urmărească pe cei trei inamici. 


Ferus înghiți în sec. 

— Grozav. Dintre toate planetele din galaxie, a trebuit să alegem una aflată în 
mijlocul unui război. 

— Va trebui să aterizăm, spuse Obi-Wan. Accesă rapid sistemele de cartografiere 
a suprafeței. Las-o jos — nu suntem nici pe departe în apropierea vreunui port spațial 
şi oricum nu vrem să dăm nas în nas cu Imperiul. 

Obi-Wan scană rapid senzorii topografici. 

— Este o zonă mai jos, într-un canion, care ne-ar oferi destulă acoperire. 

Îi dădu lui Ferus coordonatele. Dintr-o dată, una dintre navele de luptă inamice 
se desprinse de celelalte. Se îndreptă spre ei, zburând atât de aproape încât burta ei 
aproape că zgârie cupola navei lor. 

— Mă forțează să cobor! strigă Ferus. Ce se întâmplă? 

— Şi atrage focul, adăugă Obi-Wan. A alertat Imperiul asupra poziției noastre. 

— Da, e din ce în ce mai bine. 

Porniră în viteză în jos. Suprafața planetei se profilă tot mai clar. 

— Nu pot menţine acest curs, spuse Ferus. 

Salvele de tun zguduiră nava. Nava de deasupra lor fu lovită. Fumul le întunecă 
brusc vederea. 

— O să ne prăbuşim! strigă Ferus, luptându-se cu comenzile. 

Cu un geamăt oribil, nava lovi solul şi alunecă pe stâncă. Ferus controlă 
aterizarea, dar lovitura dată de stânci îşi lăsă amprenta. Se opriră pe o parte, metalul 
țipând la contactul cu solul dur. 

Activară rampa, care se deschise doar parțial. Ferus căută în compartimentul 
pilotului şi găsi un blaster vechi, pe care îl ținu în mână în timp ce îi conducea spre 
ieşire. La mică distanţă, pilotul navei de luptă ieşise din navă — cu un blaster pregătit. 
Salvele de blaster se îndreptară spre ei, încercând să-i fixeze într-o zonă limitată. 

— Nu mişcați! strigă pilotul. Dacă mişcaţi, sunteți morți. 

Pilotul cu cască stătea pe corpul navei, într-un echilibru dezinvolt, cu ambele 
mâini pe blaster. Obi-Wan întinse o mână şi împinse cu Forța. Pilotul se împiedică 
înapoi... în timp ce Ferus îşi ridică propriul blaster, iar Obi Wan sări înainte pentru a 
plasa lama sabiei sale de lumină deasupra gâtului pilotului. 

Pilotul îşi ridică privirea cu ochii mari, de un albastru închis. 

— Ei bine, spuse ea, ce să vezi. Un Jedi. 

— Cine eşti? întrebă Obi-Wan. 

— Raina Quill. Sunt comandant în rezistența Acherin. Mă bucur să vă cunosc. 
Asta dacă reuşeşti să-ţi iei sabia de pe gâtul meu. 

Era o femeie umanoidă aproximativ de vârsta lui Ferus. Privirea ei părea 
prietenoasă, deşi intensă, dar Obi-Wan încă nu avea de gând să o lase liberă. 

— De ce ne-ai forțat să coborâm? 

— Pentru că erați pe cale să aterizați în mijlocul unui teritoriu controlat de 
inamic, chiar în raza de acțiune a unui turbolaser. Am avut o presimţire că nu vă va 
plăcea asta. Hei, credeam că toți Jedii au murit. 

Obi-Wan îşi dezactivă sabia. 

— Nu toți. 

— Se pare că da. Se ridică cu grijă în poziţie de şezut. Deci. În momentul ăsta, 
încă suntem în spatele liniilor inamice. Şi am sentimentul că acele nave de luptă nu 
ne-au pierdut. Aveau lucruri mai bune de făcut. Dar pun pariu că au transmis locul 
nostru de aterizare către armata terestră. 

— Cine e inamicul? întrebă Ferus. 

— Imperiul, bineînţeles, spuse ea. 

— Dar voi eraţi o planetă Separatistă. 

Raina se ridică în picioare şi îşi dădu jos casca, scuturându-şi împletiturile 
castanii lungi. 

— Asta nu înseamnă că susţinem Imperiul. Am vrut să avem dreptul de a ne 
separa de Republică, nu să transformăm galaxia într-un loc al puterii absolute. Acum 
avem un Împărat care ne suflă în ceafă. Oricum, negociam un armistițiu cu armata 
Republicii când s-a încheiat Războiul Clonelor. După ce am aruncat o privire asupra 
Imperiului, am decis să anulăm armistițiul şi să continuăm să luptăm în schimb. 

— Şi cum merge treaba? întrebă Trever. 

— Luptăm de aproape un an, spuse ea. Au crezut că ne vor zdrobi în câteva 
săptămâni. Dar nu ne pot lăsa să câştigăm. Noi ştim asta. Formăm o ultimă rezistență 
în vechiul nostru oraş Eluthan. Ne-am concentrat armata acolo. Este un oraş 
înconjurat de ziduri şi am evacuat majoritatea civililor. Ar trebui să încercăm să 
ajungem acolo cât de repede putem. Şi, adăugă ea aruncând o privire păguboasă spre 
navele lor, mă tem că trebuie să mergem pe jos. 

— Îl cunoşteai pe comandantul Forţelor Republicii? întrebă Obi-Wan. 

— Garen Muln? Da, l-am întâlnit o dată, când negociam armistițiul. Dar ar trebui 
să vorbeşti cu comandantul nostru, Toma. El a avut de-a face cu Muln. A fost cu el în 


ultima zi... în ziua în care Cancelarul a spus că toți Jedii sunt duşmani. 

Ziua măcelului. Obi-Wan simţi că Ferus se uita la el. Ferus ştia că Garen fusese 
un bun prieten al lui Obi-Wan. Îl întâlnise ca ucenic, în ceea ce el încă mai considera 
a fi viața lui anterioară. 

— Uite, ar fi bine să ajungem la Eluthan, continuă Raina. Poţi să vorbeşti cu 
Toma acolo. 

Obi-Wan şi Ferus schimbară priviri. Chiar nu aveau de ales. Aveau nevoie de o 
navă pentru a pleca de pe planetă, iar Raina era cea mai bună şansă de a găsi una. 

Se uitară la Trever, iar acesta ridică din umeri. 

— Cred că sunt alături de ei. 

— Ar fi bine să plecăm, îi îndemnă Raina. 

O urmară prin canion până într-o pădure deasă. 

— O mare parte din Acherin este teren deschis, le spuse ea. Avem doar trei oraşe. 
Eluthan este centrul culturii noastre. L-am fortificat puternic în timpul Războiului 
Clonelor şi avem un scut funcțional. De aceea ne-am retras acolo. 

Merseră rapid pe jos câțiva kilometri. Ferus îi aruncă lui Trever un pachet de 
granule proteice. Se vedea că băiatul era obosit. 

— Mai avem doar câţiva kilometri de parcurs, spuse Raina pe un ton scăzut. 
Imperiul a înconjurat periferia oraşului cu armata lor. S-ar putea să dăm peste nişte 
droizi cercetaşi. Cu puţin noroc, ne putem strecura. Cunosc câteva scurtături. 

Îşi accelerară ritmul, aproape alergând acum. Ajunseră la un câmp deschis vast, 
plin de roci masive, unele dintre ele înalte de sute de metri. În depărtare, se profila un 
oraş înconjurat de ziduri. Era construit pe un platou, iar zidurile groase de piatră se 
ridicau pe fundalul unui cer galben sumbru. Fusese proiectat pentru fortificare, dar 
era clar că cei care îl construiseră avuseseră în vedere şi frumusețea. Piatra era aşezată 
după un model, iar nuanțele contrastante de gri şi albastru închis păreau să 
alcătuiască o sculptură de piatră erodată şi cu culori profunde. Era de o măreție care 
îi făcu pe Obi-Wan şi Ferus să se oprească din drum. 

Raina observă reacția lor. 

— Este comoara noastră, spuse ea pur şi simplu. Şi credem că ne va proteja de 
orice. 

Nu şi de Imperiu, gândi Obi-Wan. 

Dintr-o dată, un vuiet înalt tăie aerul. 

— Este un vehicul compact de asalt - VCA, spuse Raina. Urmați-mă. 

Alergară în urma ci pentru a intra într-o zonă densă de pietre. Stăteau cu spatele 
la piatră, în timp ce VCA-ul se apropia, pilotat de un droid. Obi-Wan cunoştea 
vehiculele. Erau mici şi agile, dar predispuse la bruiajul senzorilor. Presupuse că 
Imperiul le folosea în această zonă în primul rând pentru supraveghere. Un droid putea 
acoperi o mare parte din teritoriu, iar vehiculul era echipat cu un tun blaster de 
dimensiuni medii. 

VCA-ul trecu în viteză. 

— Vor fi mai multe, spuse Raina. 

Plecară mai departe. Porniră, adăpostindu-se de la o stâncă la alta, progresând 
mai încet acum. Din când în când, trecea în viteză câte un VCA, iar pilotul său droid 
ținea o sondă de supraveghere în aer. Reuşiră să le evite de fiecare dată... 

„„„până când dădură peste o mică echipă de droizi puternic înarmaţi. De data 
asta, nu se mai putură ascunde. Auziră clicul metalic în timp ce droizii luau poziție de 


atac. Focurile de armă izbucniră dinspre echipa de droizi. Raina luă cele două blastere 
pe care le avea la piept şi continuă să tragă constant în timp ce Ferus ataca. Obi-Wan 
îşi scosese sabia şi se îndreptă spre flancul stâng, în timp ce Ferus ataca spre dreapta. 
Obi-Wan reteză capul unui droid şi se folosi de o lovitură pe la spate pentru a dezactiva 
suita de senzori de control a altuia. Ferus zbură prin aer şi execută o lovitură bine 
țintită, strecurându-se cumva printre dârele de focuri de blaster fără să fie rănit. 
Ceilalți doi droizi se retraseră în spatele unei stânci înalte şi începură să îi împroaşte 
cu proiectile de blaster. 

— Uite că vin întăririle. Raina arătă cu bărbia în depărtare, de unde se apropiau 
VCA-urile. Dacă îi puteți elimina pe cei doi, pot ajunge într-o zonă deschisă şi pot 
activa o grenadă fumigenă. Vântul bate dinspre sud-est — deci va duce cea mai mare 
parte a fumului spre VCA-uri. Voi putea să duc pe toată lumea prin fum până la 
intrarea secretă din zid. În felul ăsta nu ne vor afla poziţia. 

— S-a făcut. 

Obi-Wan invocă Forța şi sări în vârful uneia dintre stâncile mai mici. Sări de pe 
una pe alta până când văzu droizii. Apoi se lăsă în spatele lor. Înainte ca aceştia să 
apuce să se întoarcă şi să tragă, două lovituri de sabie îi transformară în resturi. 

Raina alergă spre zona deschisă şi aruncă grenada fumigenă. Era încă în afara 
razei de acțiune a tunurilor de pe VCA-uri. Grenada zbură prin aer, iar un fum gros şi 
acru ieşi şi se împrăştie înapoi spre VCA-uri. Obi Wan fugi repede înapoi la grup. 

Vântul duse mare parte din fum departe de ei, dar tot trebuiau să se strecoare 
prin el, cu ochii în lacrimi. Urmară strălucirea metalică a armurii Rainei în timp ce 
aceasta îi conducea prin fum. Când ajunseră la ceea ce părea a fi un zid abrupt, Raina 
apăsă mai multe pietre în ceea ce părea a fi un model aleatoriu. O piatră mare alunecă 
în afară, iar ea le făcu semn să intre. 

— Bine aţi venit în Eluthan, spuse ea. 


Capitolul 6 


Merseră pe străzile înguste şi pustii. Oraşul nu era aşezat în grilă, ci într-un 
tipar aleatoriu, străzile şi aleile întorcându-se şi urcând şi coborând pe terenul 
accidentat. Casele erau făcute din piatră moale de culoarea bronzului şi aveau doar 
câteva etaje. 

— Cei mai mulți dintre cetățeni au fost evacuaţi, explică Raina. Acum este în 
mare parte doar o bază militară. Dar cândva a fost un oraş înfloritor. 

Se îndreptară spre o clădire întinsă din piatră, aflată la marginea unei piețe. 
Piața servea acum drept platformă de aterizare pentru nave. Un acoperiş din plastoid 
o adăpostea şi o lega de clădire. 

— Asta a fost o şcoală, zise Raina. Mulţi dintre studenți s-au alăturat rezistenței, 
iar restul au oferit clădirea ca bază de operaţiuni. Majoritatea Acherinilor sunt total 
devotați acestei cauze. Nu a fost nevoie să cerem sacrificii. Ei s-au oferit. 

Trever zâmbi. 

— Sau poate că au vrut doar să scape de cursuri. 

Raina nu se supără, ci râse. 

— Poate. 

Obi-Wan se uită în jur la clădirea joasă şi impunătoare, la întinderea de iarbă 
din piață, care odinioară prosperase dar acum era maro şi pârjolită de arderea 
motoarelor şi de călcătura cizmelor. Cândva, băieții şi fetele alergaseră prin iarba asta, 
studiind la acea şcoală. 

Ciudat cât de mult ura războiul, şi totuşi cât de mult din viață petrecuse în jurul 
lui. 

Raina dădu din cap spre un gardian care stătea în fața uşilor duble, iar ea şi 
oaspeţii ei fură lăsați să intre. Deschise rapid drumul spre centrul de comandă, o sală 
circulară aflată în mijlocul clădirii. Fusese cândva un loc de întâlnire pentru studenți, 
presupuse Obi-Wan. Acum fusese dotată cu ecrane video şi bănci de calculatoare. 

Un bărbat înalt, cu capul ras, îi văzu intrând. Faţa îi era impasibilă, dar Obi- 
Wan observă cum corpul i se relaxă şi cum privirea lui cenuşie se limpezi când o văzu 
pe Raina. Obi-Wan ghici că persoana era Toma. 

— Am crezut că ați fost doborâţi, spuse bărbatul înalt. 

— Au încercat, spuse Raina. Mi-am pierdut nava. Dar am întâlnit nişte prieteni. 

Îi prezentă. Toma îl privi pe Obi-Wan cu atenţie. 

— Mă bucur să întâlnesc un Jedi. 

— L-ai cunoscut pe Garen Muln. 

— Da, noi... Dintr-o dată, ecranul de comandă se aprinse cu lumini pulsatorii. 
Toma se întoarse şi privi ecranul. A început contraatacul. Imperiul a înconjurat flota 
noastră. Trebuie să trimitem toți piloții înapoi acolo sus. 

— Sunt gata, spuse Raina. Tot ce am nevoie este o altă navă. 

Spre surprinderea lui Obi-Wan, Ferus luă cuvântul. 

— Aş vrea să-mi ofer serviciile, spuse el. Profit de orice şansă de a da o lovitură 
Imperiului. 


— Ne-ar fi de folos ajutorul tău, spuse Toma. Raina, poți să-i găseşti prietenului 
nostru o navă? 

— Ferus..., spuse Obi-Wan, dar nu ştiu cum să-şi termine gândul. 

Nu-i putea interzice lui Ferus să plece. Nu mai era treaba lui. Ferus nu era 
Padawanul lui. El avea să rămână aici. Asta nu era lupta lui. Nu putea uita niciodată 
că datoria lui era față de Luke şi Leia. Nu-şi putea asuma riscuri inutile. 

— Nu te îngrijora, Obi-Wan. Voi face doar câteva stricăciuni şi mă voi întoarce 
să te iau, spuse Ferus cu lejeritate. 

— Vreau să merg şi eu, spuse Trever. 

— Îmi pare rău, puştiule, spuse Ferus. Nu şi de data asta. 

— Chiar m-am săturat să fiu lăsat în urmă. 

— Nu cred că pasagerii clandestini au de ales, spuse Ferus. 

Toma se întoarse spre Obi-Wan. 

— Vrei să urmăreşti bătălia cu mine? Sfaturile tale vor fi apreciate. Am un mare 
respect pentru Jedi. 

Obi-Wan îşi plecă capul. Ar fi fost fericit să ofere sfaturi, dar inima îi era grea. 
Ştia că acest efort era sortit eşecului. Ferus văzu sentimentul în ochii Jediului şi se 
întoarse brusc pentru a merge cu Raina. 

Toma începu să latre ordine piloților săi. Obi-Wan îşi luă o clipă pentru a se 
familiariza cu modelul de pe ecranul mare şi pătrat de pe perete. 

— Flancul tău stâng este slab, îi spuse lui Toma. În bătălii ca asta, multor 
comandanți le place să folosească mişcări în cleşte. Ei au superioritate numerică. 
Trebuie să zbori printre ei, nu în jurul lor. Este mai periculos, dar şi mai eficient. 

Toma aprobă din cap. Apoi vorbi în comunicator, traducând cuvintele lui Obi- 
Wan în mişcări specifice ale navelor. Punctele de pe ecran se reasamblară. 

Toma arătă spre două puncte în mişcare, fiecare cu un cod numeric diferit. 

— Aceştia sunt Raina şi Ferus. Au decolat. 

Obi-Wan rămase cu ochii pe ei. Ferus luase o decizie, dar Obi Wan îşi dorea să 
fi rămas aici. Îşi dădu brusc seama cât de mult depindea de tânăr. El însuşi trebuia 
să se întoarcă pe Tatooine, dar consolarea lui era că Ferus încă mai era în galaxie, 
făcând ce putea, acolo unde putea. 

Nu mai avea niciun sfat să-i dea lui Toma. Îi era clar, uitându-se la ecran, că 
bătălia era deja pierdută. Acherinii pur şi simplu nu aveau suficiente nave sau putere 
de foc. Era uimit de îndrăzneala piloților şi de îndemânarea lor, dar unul câte unul 
punctele care clipeau dispăreau. Faţa lui Toma se făcu cenuşie. 

— Îi pierdem pe cei mai buni dintre noi, spuse el. 

— Nu pot rezista, spuse Obi-Wan cu blândețe. 

— Nu am îndrăznit să sperăm că îi vom învinge, spuse Toma. Am sperat că vom 
fi o pacoste suficient de mare încât să plece. 

— Ei nu pleacă niciodată pur şi simplu, spuse Obi-Wan. Presiunea lor este ca o 
strângere de gât. Nu vor renunța. 

— Dacă îi aduc pe piloți înapoi, s-a terminat, spuse Toma. Va trebui să predau 
Eluthanul. 

— Dacă trebuie făcut, atunci trebuie făcut, spuse Obi-Wan. 

Toma vorbi în unitatea sa de comunicații. 

— Toţi piloţii sunt rechemaţi, spuse el. Bătălia este pierdută. Întoarceţi-vă la 
bază. Aţi făcut bine, fiecare dintre voi. 


Apoi îşi înclină capul. Obi-Wan privi cum Toma se lupta cu decizia sa. Când îşi 
ridică iar capul, ochii îi erau limpezi. Cu Obi-Wan dincolo de raza vizuală, îl contactă 
pe comandantul Imperial, Amiralul Riwwel. În curând, pe ecran apăru faţa lui Riwwel. 

— Sunt pregătit să mă predau, spuse Toma. Cer doar ca piloții mei să poată 
pleca în siguranță. Acherin este de acord să devină parte a Imperiului. 

— Voi credeţi că după ceea ce s-a întâmplat, după numeroasele morţi din forțele 
noastre, acest lucru este acceptabil? rânji Amiralul Riwwel. Trebuie să plătiți pentru 
neloialitatea voastră. Nu vă accept condiţiile de capitulare. Vă veţi preda în condițiile 
noastre. 

— Şi care sunt condiţiile voastre? 

— Anihilarea. Eluthan trebuie să plătească cu propria sa distrugere. Pregătiți- 
vă pentru bombardarea oraşului. Deja v-am doborât scutul planetar. 

Toma se întoarse să verifice computerul. 

— Nu! Este oraşul nostru străvechi, venerat de toți Acherinii, locul unde se află 
cele mai prețioase comori ale noastre! 

— Ar fi trebuit să te gândeşti la asta înainte să faci din el baza ta. 

Ecranul deveni negru. 

— Ce am făcut? se întrebă Toma cu voce tare. 

— N-ai făcut-o tu, spuse Obi-Wan. Ei au făcut-o. Trebuie să le spui piloților să 
nu se mai întoarcă. Vor fi distruşi. 

— Sunt aproape aici... cred că au voie să treacă în siguranţă... 

Era adevărat. Impulsurile de lumină se întorceau. În spatele lor se aflau luminile 
distrugătoarelor Imperiale, care îi urmăreau. 

— Nu vă întoarceţi la Eluthan! vorbi Toma în comunicator. Repet, nu vă 
întoarceți! Luaţi măsuri de evitare, acum! 

Obi-Wan văzu cum navele Imperiului trăgeau chiar în timp ce piloţii se 
desprindeau. Reuşiră să scape cu toţii, un tribut adus abilităților piloților de pe 
Acherin. Spre consternarea lui, văzu două lumini pulsatorii care începeau să ia măsuri 
de evitare, dar nu se abăteau de la cursul lor. 

— Ferus şi Raina se întorc aici, spuse el. 

— Nu, spuse Toma cu neîncredere. Vor fi măcelăriți. 

— Trever, haide — trebuie să ajungem la portul spaţial, spuse Obi-Wan. 

Sunetele exploziilor ajunseră până la ei. Imperiul declanşase un baraj de foc 
distrugător împotriva oraşului. Toma recăpătă controlul imaginii şi văzură scenele de 
devastare de afară, în timp ce tunurile bubuiau de pe distrugătoarele de deasupra. 

Toma tresări când o clădire mare, impunătoare, se dezintegră brusc. 

— Biblioteci, muzee... universitatea noastră. Cum poate o forță invadatoare să 
facă asta? Le ţintesc. De ce nu ne pot permite să ne predăm? Asta este civilizația 
noastră! 

— Este a voastră, nu a lor, spuse Obi-Wan. Deci nu le pasă de ea. Tot ce le pasă 
este o demonstrație de putere. Toma, trebuie să plecăm. 

Toma îşi recăpătă autoritatea. 

— Există o platformă de aterizare ascunsă, cu transportul meu personal pe ea. 
Acolo se va duce Raina. 

Cu o ultimă privire spre ecran, Obi-Wan se întoarse. Îi făcu semn lui Trever. 

— Rămâi aproape de mine. 

— Nu am de gând să mă cert pe tema asta, spuse Trever. 


Clădirea se cutremură din cauza bombardamentului puternic. Pietrele groase 
rezistau, dar apărură crăpături şi plouă cu praf peste ei în timp ce alergau pe coridoare. 
Apoi auziră zgomotul unor bocanci. 

— Trupele de şoc sunt aici, spuse Obi-Wan. 

Toma coti pe un alt coridor. Ecoul cizmelor păru să fie peste tot. Obi-Wan se 
concentră asupra sunetelor, acordându-se cu Forța pentru a-i spune ceea ce avea 
nevoie să ştie. 

— E o echipă de douăzeci de oameni în față. Dar sunt numai cinci în spate, le 
spuse el celorlalți, inversând direcția. Pe aici. 

— Nu, nu putem, spuse Toma. Asta duce spre o fundătură. Trebuie să mergem 
pe aici. 

Spre douăzeci de soldați din trupele de şoc? 

— Oh, bine, spuse Obi-Wan. Nu poţi avea totul. 

Porni înainte, cu sabia în mână. Toma era lângă el, cu blasterul pregătit. 

Trever vorbi în şoaptă. 

— Aşteptaţi! 

Obi-Wan se opri nerăbdător. Trever deschisese un dulap pe care scria 
ECHIPAMENTE ATLETICE. Apoi scoase o cutie cu bile laser. 

— Lasă-mă pe mine primul. O să-ți dau avantajul de care ai nevoie. 

Obi-Wan ezită. 

— Trever, nu sunt sigur de asta. 

— Ai încredere în mine. 

Nu era timp de ceartă. Trupele de şoc se apropiau. Obi-Wan stătea lângă Trever, 
gata să-l protejeze. Pe măsură ce paşii se apropiau, îi făcu semn din cap lui Trever. 

Trupele de şoc apărură de după colț, mişcându-se rapid, în acelaşi ritm. Dintr- 
o mişcare a încheieturii mâinii, Trever lansă şase sfere laser care porniră pe coridor, 
la câţiva centimetri deasupra podelei. Flic. Flic. Flic. Mişcarea lui Trever era atât de 
rapidă încât aproape că era o ceață. Mai multe bile laser zburară pe coridor. 

La început, soldații fură doar confuzi. Apoi încercară să se ferească de bilele 
laser, dar unul dintre ei se încurcă şi începu să cadă. Un altul se izbi de cineva din 
stânga sa. În scurt timp, se ciocneau, încercând să-şi păstreze echilibrul şi trăgând în 
acelaşi timp în Obi-Wan şi în ceilalți. Fulgerele de blaster zburară prin aer şi loviră 
pereţii şi tavanul. Obi-Wan sări direct în mijlocul lor. În timp ce Toma venea spre ei pe 
dreapta cu blasterul său, sabia lui Obi-Wan dansa. 

În câteva secunde, întreaga echipă fu distrusă. 

— Mulţumesc pentru avantaj, îi spuse Toma lui Trever. 

Îşi continuară drumul. Toma îi conduse printr-un pasaj îngust până la un mic 
hangar cu o singură navă. Apoi aprinse un ecran video. Cerul de afară era înțesat de 
nave de luptă Imperiale. 

— Suntem în subteran acum. Pot activa deschiderea când îi vom vedea pe Ferus 
şi Raina, spuse el. Este ascunsă în partea laterală a clădirii. 

Obi-Wan se uită la navă. Era un crucişător ponosit, vopsit într-un gri mat. 

— Ştiu, spuse Toma. Nu pare cine ştie ce. Nu ar trebui să arate bine. Dar are un 
motor de hiperpropulsie modificat şi toată puterea de foc pe care ţi-o poți dori. 

— Priviţi! strigă Trever, arătând spre ecranul video. 

Două nave se roteau şi se scufundau, învârtindu-se prin aer în timp ce salvele 
de tun se scurgeau în jurul lor. Fumul ieşea în spirală din una dintre nave. Obi-Wan 


nu ştia dacă era a lui Ferus sau a Rainei. 

Toma apăsă un comutator în timp ce navele se scufundau în linie dreaptă spre 
suprafață. Chiar în momentul în care părea că se vor prăbuşi în oraş, virară. O parte 
din tavanul de deasupra alunecă înapoi, iar ei intrară în hangar. 

Raina deschise rapid cupola cabinei de pilotaj şi sări afară în timp ce nava ei 
izbucnea în flăcări. Toma şi Trever făcură un pas înapoi din cauza căldurii, dar Obi- 
Wan alergă spre nava lui Ferus. El de ce nu deschisese cupola carlingii? 

Se uită la el prin bula transparentă. Ferus lucra manual la cupolă cu un 
vibrocutter. Când îl văzu pe Obi-Wan, se dădu înapoi. Obi-Wan îşi folosi sabia, iar 
cupola cabinei de pilotaj se desprinse, şi Ferus sări afară. 

— Am pierdut toate sistemele la ultima scufundare, spuse el. Chiar şi controlul 
manual s-a oprit. Mulţumesc pentru ajutor. 

Trupele de şoc se revărsară în hangar, trăgând în timp ce veneau. Obi-Wan devie 
focul cu sabia sa de lumină în timp ce fugeau spre nava rămasă întreagă. Raina sări 
la bord şi porni motoarele. Toma îl ajută pe Trever să urce pe rampă. Ferus şi Obi-Wan 
îşi îndreptară atenţia spre trupele de şoc. Obi-Wan devie focul şi folosi Forța pentru a 
împinge mai mulți soldați înapoi, lovindu-i la grămadă şi trimițându-i pe mai mulți 
dintre ei să se prăbuşească, împiedicaţi de armurile lor. Apoi profitară de asta pentru 
a sări la bord. Nava decolă şi zburară afară. Evitând salvele de tun, Raina ghidă nava 
prin oraşul fumegând. 

— Nu-mi vine să cred, strigă Raina. Nu-mi vine să cred că distrug oraşul! 

Dar nu avu timp de reflecţie. Navele de luptă îi urmăreau, lovindu-i cu tunurile. 

— Au fixat o rachetă pe poziția noastră, strigă Obi-Wan. 

— Trebuie să trecem printre stânci, spuse Raina. 

— Nu e cam mare nava asta? întrebă Ferus. Nu este loc de manevră. 

— Am mai făcut-o înainte, într-un exercițiu de antrenament, îl asigură Raina. 

— Asta a fost într-o navă de luptă, sublinie Toma. Şi ţi-ai prăbuşit nava. 

— Glumeşte? întrebă Trever. 

Raina clătină din cap. 

— Toma nu glumeşte niciodată. 

— Oh, bine, înghiţi Trever în sec. 

Raina zbură pe deasupra zidurilor care înconjurau oraşul. Apoi plonjă în 
canionul cu stâncile care se ridicau spre cer. O făcu atât de repede, încât torpila se 
izbi cu un vuiet de o stâncă. Obi-Wan strânse consola în timp ce o stâncă uriaşă venea 
spre ei. Raina răsturnă nava într-o parte, apoi trecu pe lângă o altă stâncă. 

E aproape ca şi cum aş zbura cu Anakin, gândi Obi-Wan. Pentru o secundă, acest 
lucru îl făcu fericit. Apoi îşi aminti de toate celelalte lucruri întâmplate şi asta îl 
întristă. Anakin. 

Navele de vânătoare de pe cer coborâră pentru a-i urmări. Una dintre ele îşi lovi 
o aripă de o stâncă şi porni în spirală într-o prăbuşire de foc. Spațiile dintre pietre erau 
atât de înguste, încât nava lor abia reuşea să treacă, chiar şi atunci când Raina o 
înclina în lateral. 

Majoritatea mavelor de luptă renunțară şi pândiră de deasupra, din spaţiul 
aerian, aşteptându-i să iasă la suprafață. Dar un pilot hotărât se năpusti pe urmele 
lor. Acum erau într-o cursă, iar fața Rainei era plină de determinare. Se îndreptă direct 
spre o deschizătură îngustă între două stânci. 

— N-o să reuşeşti niciodată, spuse Obi-Wan, iar în sinea lui gândi: Chiar urăsc 


să zbor. 

Raina nu răspunse. Părea că vrea să-i ucidă pe toți. Se îndrepta în continuare 
spre deschidere cu viteză maximă, nava din spatele ei urlând prin câmpul de stânci. 

În ultimul moment, se aruncă spre sol şi îşi reduse viteza. Obi-Wan nu crezuse 
că vreo navă ar fi putut face față unei astfel de manevre fără să se blocheze, dar se 
întâmplase. Cu o tresărire puternică, plutiră la doar câțiva metri de sol. Nava inamică 
încercă să se întoarcă pe o parte şi să treacă printre cele două stânci, dar pilotul trebuie 
să fi fost distras de manevra bruscă a Rainei. Se prăbuşi direct în stâncă. Raina 
împinse uşor nava aproape de nivelul solului zburând prin câmpul de stânci. 
Ajunseseră la capătul canionului, iar stâncile erau acum mai rare. 

— Navele de luptă sunt încă acolo sus, spuse Ferus, cu ochii pe ecranul de 
navigație. 

Obi-Wan o privi pe Raina. Mergea atât de încet. De ce? 

Soarele alunecă pe cer. Dintr-o dată, lovi stâncile şi le aprinse cu foc portocaliu. 

— Noi numim asta Flăcările Eluthanului, spuse Toma. 

În acelaşi timp în care pietrele se aprindeau, pereţii canionului care îi înconjurau 
deveniră negri din cauza umbrei. Raina prinse viteză şi porni mai departe prin canion, 
pierzându-se în umbră. 

— Nava asta are un dispozitiv de camuflare, le explică Toma celorlalți. Consumă 
multă energie, aşa că nu-l putem folosi prea mult timp. Dar asta le va îngreuna 
observarea vizuală. 

Raina efectuă un zbor uimitor, forțând viteza şi îmbrățişând contururile peretelui 
canionului. Trever fu impresionat. 

— Dacă vrei să dai vreodată lecţii de pilotaj, înscrie-mă, spuse el. 

Raina nu făcu decât să dea din cap în semn de răspuns. Faţa îi era încremenită 
în linii sumbre. Ştia cât de slabe erau şansele lor de a întrece şi de a păcăli o escadrilă 
de nave de luptă Imperiale. 

Cerul larg, albastru marin, se profilă în față. Aproape că ieşiseră din canion. 
Raina țâşni pe cerul crepuscular şi se îndreptă spre atmosfera exterioară, împingând 
acum viteza la maxim. 

— Am reuşit! cântă Trever. 

— Pierdem dispozitivul de camuflare, spuse Raina. 

— Doar câteva... mi... câteva... secunde, spuse Toma, scanând cerul. 

Dar ochii lui Obi-Wan erau pe ecran. Văzu punctele care clipeau inversând 
direcția. 

— Ne-au reperat, spuse el. 

Navele de luptă se apropiară de ei. Prima rachetă ţâşni din nava de luptă din 
frunte. Raina împinse manşa spre stânga, apoi spre dreapta, conducându-i pe o 
traiectorie în zigzag care îi ameți. Racheta trecu pe lângă ei prin dreapta. 

— Vreun voluntar pentru posturile de armament? întrebă Toma. 

Apăsă un comutator, iar posturile de arme se deschiseră sub cabina de pilotaj. 
Ferus şi Obi-Wan alergară spre arme şi se prinseră în centuri în spatele tunurilor. Apoi 
aşteptară până când navele de luptă intrară în raza de acţiune. Ferus simți cum Forța 
se aduna şi creştea în timp ce loveau navele de luptă din spatele lor. 

Dar Imperialii erau necruțători şi trimiseră şi mai multe nave de la suprafaţă. 
Era clar că Imperialii ştiau că Toma evadase cu acea navă. Navele de luptă se 
îndreptară spre ei, grupându-se şi regrupându-se, şi lovind nava cu foc. 

Primiră lovituri, una după alta. 

— Trebuie să scăpăm de ei! strigă Ferus. 

Aplecat asupra computerului de navigație, Toma clătină din cap. 

— Acum suntem în spaţiu. Nu există sisteme vecine. 

— 'Ţine-i la distanță pentru un minut, îi spuse Obi-Wan lui Ferus înainte să 
alerge înapoi în cabina de pilotaj. 

Ferus îl urmări cu coada ochiului. Ce avea de gând să facă? 

— Am o idee, îi spuse Obi-Wan lui Toma. Se aplecă rapid asupra computerului 
de navigaţie, făcând o căutare amplă a zonei. În drum spre Acherin am fost prinşi într- 
un tunel stelar cu mişcare rapidă. Genul care se învârte dintr-o furtună atmosferică 
vastă. 

— Şi vrei să găseşti furtuna? 

Obi-Wan îşi ridică privirea spre el. 

— E un loc unde să scăpăm de navele de luptă. Noi suntem mai grei şi mai 
rezistenți. Cât de multă încredere ai în nava ta? 

— Am încredere în ea, spuse Toma. Apoi aruncă o privire spre Raina. Am şi mai 
multă încredere în pilotul meu. 

— Poftim. Obi-Wan găsi ceea ce căuta. Dacă îi putem ţine la distanţă încă putin, 
putem reuşi. 

— Voi merge la viteză maximă, spuse Raina. 

Obi-Wan se întoarse la arme. Continuară să tragă un baraj constant de salve de 
tun. Raina zbură rapid într-o serie de viraje şi cercuri ameţitoare. 

Nava începu să tremure alarmant. 

— Se apropie furtuna, strigă Toma, apoi fluieră. Este una rea. Am indicii de 
forfecări şi deplasări spațiale. 

Forfecările spaţiale puteau distruge un crucişător de clasă A, dacă pilotul nu era 
atent. La orice semn de forfecări, piloții erau fericiți să facă ocoluri de mii de kilometri, 
dacă era nevoie. 

— Încă putem să ocolim, spuse Toma. 

Raina strânse din dinți. 


— Nu. Asta este singura modalitate de a scăpa de ei. Obi Wan are dreptate. 

Zburară direct în furtuna atmosferică. Zdruncinarea navei se transformă într-o 
zvâcnire violentă. 

— Poate rezista, îi spuse Toma lui Trever care era vizibil nervos. Nava are cocă 
dublă. Avem rezerve pentru fiecare sistem. Am construit-o eu însumi în timpul 
Războiului Clonelor. Nu este o navă obişnuită. 

— Nici asta nu e o furtună obişnuită, spuse Trever, în timp ce o forfecare spațială 
îi lovi din plin. 

Trever alunecă pe podeaua cabinei de pilotaj şi se sprijini de consolă. O apucă 
şi se ținu de ea. 

Un curent de energie îi trimise învârtindu-se fără control. Raina zbură odată cu 
rotirea, lăsând nava să-şi găsească singură echilibrul. 

— Trucul cu aceste schimbări de energie este să te lupţi cât mai puţin cu ele, 
spuse ea. 

Ferus trebui să îi admire curajul. Cel mai greu lucru pe care îl putea face un 
pilot era să lase nava să preia controlul. Raina urmări indicatoarele, cu privirea fermă, 
fără să intervină în încercarea navei de a se echilibra singură. Nu avea niciun rost să 
tragă cu tunurile. Se învârteau prea nebuneşte. 

— Navele de atac se retrag, strigă Ferus. Se tem mai mult de furtună decât de 
Amiralul lor. 

Sau, gândi el în particular, îşi dau seama că suntem condamnați. 

Raina începu să preia din nou comenzile, strecurând nava prin furtuna care se 
întețea. Tot zburau, loviți de curenții de energie care îi aspirau în vortexuri şi îi 
învârteau ca pe nişte picături de apă. Nava se clătină şi se cutremură, uneori fiind 
aproape să i se oprească motoarele. Ferus începu să se îngrijoreze când observă că 
Raina părea temătoare. 

— Aproape am scăpat, strigă Toma uşurat. 

Călătoria se mai linişti, dar brusc nu mai văzură nimic. Era ca şi cum o cortină 
ar fi căzut peste fereastra cabinei de pilotaj. Intraseră într-un nor atmosferic atât de 
dens, încât spaţiul de afară era doar o masă cenușie şi agitată. 

— Nici măcar senzorii nu pot penetra asta, spuse Raina. Nu pot obţine nicio 
citire. Trebuie să fie un fel de câmp energetic... 

Dintr-o dată, Ferus simți un impuls, un avertisment. 

— Ferus..., spuse Obi-Wan. 

— L-am simţit. 

Îşi încordară ochii, privind în faţă. Dintr-o dată, se ivi un asteroid în față, părând 
destul de aproape pentru a-i atinge. Apăruse fără avertisment şi se îndrepta direct spre 
ei. 

— Atenţie! strigă Trever. 

Raina trase înapoi de viteză. Nava se ridică exact la timp şi trecu la doar câțiva 
metri pe deasupra suprafeței pietroase, în timp ce ea căuta cu disperare un loc de 
aterizare. 

— Acolo, arătă Obi-Wan cu degetul. 

Raina trecu pe deasupra solului stâncos şi aşeză uşor nava pe o stâncă mare şi 
plată. Apoi, aruncă o privire prin fereastra cabinei de pilotaj. 

— Unde ne aflăm? 

Toma scană computerul navigațional. 


— Acest asteroid ar fi trebuit să apară pe hărțile stelare. Este destul de mare şi 
are atmosferă. Dar nu există nici urmă de el. 

Obi-Wan activă cupola şi apoi se ridică şi ieşi, privind în sus. Cerul era o ceață 
albastră densă. Nu putea vedea nicio stea. 

— Cred că acest asteroid este blocat în câmpul de forță al furtunii, spuse el. Nu 
se poate rupe, aşa că se deplasează în mod constant, odată cu furtuna. 

— Iar crucişătoarele evită furtuna, aşa că asteroidul nu este cartografiat, spuse 
Ferus, ridicându-se şi ieşind din cabina de pilotaj pentru a sta lângă Obi-Wan. Hai să 
aruncăm o privire în jur. 

Explorară zona din jurul navei, dar găsiră doar cratere şi praf. 

— Cel puţin suntem în siguranță, spuse Raina, apoi se întinse. Şi mi-ar prinde 
bine să mă odihnesc. 

— Da, să fii lovit de navele de luptă ale Imperiului şi apoi pulverizat de o furtună 
galactică îți provoacă nevoia de odihnă, spuse Trever. Ca să nu mai spun că am ratat 
prânzul. 

Raina râse şi îşi aruncă un braț în jurul lui Trever. 

— Începi să-mi placi, puştiule. 

— Da, la fel ca muşchiul de nerf, spuse Trever. 

Raina şi Trever plecară să pregătească un adăpost. Toma se întoarse spre Obi 
Wan. 

— Voiai să vorbeşti cu mine, spuse el. 

— Da, spuse Obi-Wan. Povesteşte-mi despre moartea lui Garen Muln. 

Toma păru surprins. 

— Moartea lui? spuse el. Dar Garen Muln nu e mort... e viu. 

— Eram împreună când s-a întâmplat, zise Toma. La sediul nostru din Eluthan. 
Negociam termenii armistițiului. Nu a durat mult, dar ne bucuram unul de compania 
celuilalt. Crezusem că suntem duşmani, dar am descoperit că aveam multe în comun. 
Apoi s-a întâmplat. 

— Soldaţii clonă, spuse Obi-Wan. 

— El era cu mine în baza de operaţiuni, spuse Toma. Aveam ecranele video 
pornite şi am văzut cum au atacat trupele clonă. Ca şi cum cineva ar fi apăsat un 
comutator — era clar că aveau ordin să-l vâneze pe Garen şi să ucidă pe oricine le stătea 
în cale. Ela vrut să iasă şi să lupte, dar era prea târziu. A trebuit să-l conving să 
rămână cu mine, că îl puteam ascunde. Şi am reuşit. Aveam un loc sigur în peşterile 
vulcanice din afara oraşului, un loc pe care îl creasem în cazul în care se întâmpla 
ceva rău. Nu m-am gândit niciodată că ce era mai rău i se va întâmpla omului care îmi 
fusese cândva duşman şi că eu îl voi proteja. 

— L-au căutat? 

— Timp de săptămâni întregi, spuse Toma. Am fost interogat de un grup special 
numit Inchizitori. 

— Am auzit de ei, spuse Ferus cu ironie. 

— Unul dintre ei se numea cumva Malorum? întrebă Obi-Wan. 

Toma clătină din cap. 

— Nu. De ce? 

Deci nu toate drumurile duc la Malorum, gândi Obi-Wan. Dar asta nu-l făcea mai 
puţin ameninţător. 

— Nu este important, spuse Jediul. Te rog, continuă. 

De data asta, Toma aprobă din cap. 

— În cele din urmă, spuse el, Inchizitorii au renunțat. Au presupus, cred, că a 
scăpat de pe planetă. După ce lucrurile s-au mai liniştit puţin, Garen mi-a spus că era 
timpul să plece. I-am dat o navă. 

Lui Obi-Wan nu-i venea să creadă ce auzea. Se obişnuise cu victime după 
victime, după victime. Ridicase un zid împotriva speranței, ca o modalitate de a ţine la 
distanță dezamăgirea şi tristețea inevitabile. Chiar dacă ştia că exista o mică 
posibilitate să fi supraviețuit şi alți Jedi în afară de el şi Yoda, cu fiecare zi, această 
posibilitate părea din ce în ce mai mică, până când păru un simplu fir de aţă în fața 
întregii greutăți a Imperiului. Dar acum... simțea cum speranţa i se ridică în piept, un 
sentiment atât de necunoscut încât părea nou-nouț. Bunul lui prieten, Garen, era 
posibil să fie în viaţă. Îi era frică să spere, dar era disperat să fie adevărat. 

— Ştii unde s-a dus? îl întrebă el pe Toma. 

— Urma să se îndrepte spre un loc numit Ilum, spuse Toma. Mi-a spus că ar 
trebui să informez doar un alt Jedi despre asta, iar ei vor şti despre ce e vorba. 

Ferus şi Obi-Wan schimbară priviri. Ilum era locul unde se afla Peştera de 
Cristal, locul unde fiecare ucenic Jedi se ducea pentru a-şi făuri propria sabie de 
lumină. Era sacră pentru Jedi. 


— Ilum, spuse Ferus. Bineînţeles. Apoi deveni entuziasmat. Nu m-am gândit 
niciodată la asta înainte. Şi alții ar fi putut merge acolo. 

— Probabil că se ascunde în peşteră, spuse Obi-Wan, ştiind că asta ar fi făcut 
Garen - să găsească un loc sigur pe care Jedii îl cunoşteau mai bine decât oricine 
altcineva. 

Toma se duse să se alăture Rainei şi lui Trever la construirea unui adăpost. 
Ferus se plimba în sus şi în jos, entuziasmat de veste. 

— Trebuie să mergem acolo, îi spuse el lui Obi-Wan. Cine ştie câți Jedi ar putea 
fi acolo? Ar putea fi mai mulți decât ştim noi. 

Ferus nici măcar nu îşi dădu seama ce spunea până când cuvântul nu pluti în 
aer. Noi. Acesta era adevărul: chiar dacă îi părăsise pe Jedi, încă se simțea ca şi cum 
ar fi fost unul dintre ei. Nu unul dintre ei, ci cu ei. Nu se putea deconecta de la Forță 
mai mult decât se putea deconecta de propriile gânduri. Era o parte din el. Nu o putea 
nega. Această nouă speranţă făcea legătura şi mai clară, ca şi cum cursul acțiunii ar 
fi pus în evidenţă ataşamentul său. 

Obi-Wan nu comentă felul în care alesese Ferus cuvintele, dar tânărul putu să- 
l vadă cum lua totul în considerare, aşa cum făcuse întotdeauna. 

Nu eşti aici pentru a fi pedepsit, cu atât mai putin de tine însuți, îi spusese Obi- 
Wan atunci când Ferus venise pentru ultima oară în fața Consiliului Jedi, pentru a 
demisiona din Ordin. 

Trebuie să continui să trăiesc, răspunsese Ferus. Aceasta este pedeapsa mea. 

Ştia că Obi-Wan nu voise ca el să plece. Dacă ar fi fost Padawanul lui Obi-Wan, 
totul ar fi fost diferit. Totul ar fi fost altfel. Dar, în schimb, Obi-Wan rămăsese cu 
Anakin, iar Ferus rămăsese fără nimic. Înainte să se exileze din Templu, îi spusese lui 
Anakin: Dacă Jedii vor avea vreodată nevoie de mine, voi fi acolo. 

Acum era aici, printre ultimii Jedi. 

— Îţi aminteşti de peşteri? întrebă Obi-Wan. 

— Bineînţeles, răspunse Ferus. 

De câte ori el şi ceilalți Padawani — prietenii lui — vorbiseră despre lucrurile care 
se întâmplaseră acolo, despre testele care aveau să ducă la crearea săbiilor lor de 
lumină? Maestra sa, Siri, îl dusese acolo când avea treisprezece ani. Îl lăsase în peşteri 
să lupte cu cele mai mari temeri ale sale — şi, deşi fusese terifiant, îşi păstrase cumva 
calmul. Reuşise să treacă şi îşi făurise propria sabie. Apoi, în ceea ce părea că nu mai 
conta deloc, renunțase la sabia laser. Renunţase la ea. Dar nu în întregime. 

— Pot să-mi fac o nouă sabie, spuse el acum, gândindu-se cât de util ar fi fost 
acest lucru. Dacă pot face rost de cristale, o pot face din nou. 

Obi-Wan aprobă din cap, dar se simți ezitant. Ferus nu mai era Jedi. Stăpânirea 
sa asupra Forţei creştea, dar încă era haotică. În momentul în care un ucenic venea 
în peşterile de pe Ilum pentru a găsi cristale, se afla la apogeul pregătirii sale. Dacă 
Ferus ar fi fost Padawanul său, l-ar fi făcut să aştepte. 

— Ştiu la ce te gândeşti, Obi-Wan, spuse Ferus. Dar tu nu eşti Maestru, iar eu 
nu sunt ucenic. Fața lui Ferus se înroşi. Pari blocat într-un tipar vechi. 

— Nu prea cred, răspunse Obi-Wan cu blândețe. Peşterile sunt o încercare 
dificilă, chiar şi pentru un ucenic complet pregătit. 

— Ştiu asta. Am trecut şi eu prin ele. Ştiu că sunt lucruri pe care le-am uitat, 
dar nu pot aştepta până când voi reînvăţa totul din nou. Chiar crezi că ne putem 
permite să aşteptăm? Poate că prudența Jedi este ceea ce a deschis calea pentru 


distrugerea lor. 

Acuzaţia îl înțepă pe Obi-Wan, dar nu se gândise şi el la acelaşi lucru? Propria 
lui prudenţă îi deschisese calea lui Anakin să se transforme în Darth Vader. Se simțise 
neliniştit în legătură cu Padawanul său, dar nu-şi imaginase niciodată cât de corupt 
putea deveni. În calitate de Padawan, Ferus văzuse ceva periculos în Anakin. Dar Obi- 
Wan nu făcuse nimic în privința asta. Acum trebuia să înveţe din greşelile sale. 

Era timpul să fie îndrăzneț. 

Obi-Wan era sfâşiat. Nu-şi dorea nimic mai mult decât să-l găsească pe prietenul 
său Garen în viață. Dar ştia şi că trebuia să-şi păstreze atenția asupra adevăratei 
amenințări - Malorum. Pe Bellassa aflase că Malorum trimisese un investigator la Polis 
Massa. Obi-Wan era sigur că naşterile lui Luke şi a Liei fuseseră muşamalizate 
complet... dar putea fi absolut sigur? 

Malorum îi raporta lui Darth Vader. Darth Vader avea suspiciuni în legătură cu 
moartea lui Padme? Exista vreo cale care l-ar fi putut conduce la descoperirea faptului 
că ea îi născuse pe Luke şi Leia înainte să moară? Obi-Wan trebuia să găsească 
răspunsurile la aceste întrebări. Şi nu avea de gând să le găsească în exil pe Tatooine. 

Sau, îşi dădu el seama, în peşterile de pe Ilum. 

Trebuie să-ţi urmezi sentimentele, spuse Qui-Gon. 

Şi brusc, Obi-Wan avu sentimentul că Qui-Gon era cu el. Eliberat de 
constrângerile locului, antrenat în căile Ordinului Whills, Qui-Gon putea fi chiar lângă 
el, iar Obi-Wan nu ar fi ştiut decât prin sentimentul care îl umplea. 

Dacă Luke se va ridica, trebuie să aibă ceva la care să se alăture, spunea vocea 
lui Qui-Gon în mintea lui. 

Obi-Wan se întoarse să se uite în depărtare, pentru ca Ferus să nu-i vadă 
distragerea atenţiei. 

Da, răspunse el. Mi-ai spus deja asta. Este motivul pentru care am plecat să-l ajut 
pe Ferus. 

Dacă Luke se va ridica, trebuie să fie protejat de cei care vor să-i facă rău. 

Deci ar trebui să mă duc la Polis Massa? 

Ar trebui să-ţi urmezi sentimentele. 

Obi-Wan ştia ce înseamnă asta. Ele mă conduc acolo, îi spuse Maestrului său. 

Atunci, du-te. 

Obi-Wan îl simţi pe Qui-Gon îndepărtându-se de el la fel de repede ca o briză. 
Într-o clipă era acolo, în următoarea, dispăruse. Dar decizia lui Obi-Wan fusese luată. 
Trebuia să aibă încredere în Ferus pentru a-l căuta pe Garen... în timp ce el însuşi 
trebuia să meargă la Polis Massa. Trebuia să se asigure că secretul naşterii lui Luke şi 
Leia era în siguranță. Dacă Luke era găsit, atunci Ferus era condamnat, Garen la fel... 
toți erau condamnați să trăiască sau să moară sub Imperiu. Asta era ceea ce-i spunea 
Qui-Gon. 

Ferus se oprise din plimbat şi îl privea. 

— Nu eşti de acord cu mine. 

— Ba da, sunt de acord, spuse Obi-Wan. Ai dreptate. Acesta este momentul să 
fii îndrăzneț. Să-ţi asumi cele mai mari riscuri. 

Ferus păru uşurat. 

— În plus, vei fi cu mine în peşteri. 

Obi-Wan vorbi încet, ştiind că ceea ce urma să spună va fi o surpriză pentru 
Ferus. 


— Nu, nu voi fi. Nu voi merge cu tine. Am altceva de făcut. 

— Ce ar putea fi mai important decât prietenul tău? întrebă Ferus neîncrezător. 

Obi-Wan se uită la Ferus, neputând răspunde. Ce ar fi putut să spună? Ferus 
nu ştia că Anakin devenise Darth Vader, nu ştia că Anakin fusese tatăl a doi copii. 
Astea erau lucruri pe care lui Obi-Wan i se interzisese să le spună, lucruri pe care 
Ferus nu le putea şti. Ar fi fost doar o povară pentru el. Era periculos pentru oricine 
altcineva să le ştie. 

— Toate destinele noastre, spuse Obi-Wan. Asta este mai important. 

Ferus era acum furios. Putea să vadă asta. Obi-Wan simți frustrare. Nu putea 
să i se confeseze pe deplin lui Ferus, iar asta va rămâne mereu o problemă între ei. Va 
trebui să o accepte. 

— În regulă, spuse Ferus rigid. Speram să mă ajuţi, dar mă pot descurca şi 
singur. 

— Te voi duce acolo, spuse Obi-Wan. Te pot lăsa şi apoi mă pot întoarce după 
tine. Trever poate veghea şi mă poate alerta dacă ceva nu merge bine. Locul în care mă 
duc nu este departe de Ilum şi sper că timpul cât voi sta acolo nu va fi lung. 

Ferus dădu din scurt cap, supărat. Cu toate astea, nu îl mai întrebă nimic pe 
Obi-Wan, iar Jediul aprecie acest lucru. 

— Încă te pot ajuta, spuse Obi-Wan. Trebuie să fii atent. Dacă nouă ni se pare 
logic ca Jedii să meargă pe Ilum, atunci va fi logic şi pentru Imperiu. Vor avea un fel 
de prezență acolo. Dar eu ştiu o altă cale spre peşteri, o cale secretă. 

Furia părăsi fața lui Ferus. O acceptase şi o lăsase să plece, aşa cum trebuia să 
facă un Jedi. Brusc, era numai afaceri, concentrat pe următoarea etapă a misiunii. 

— Bine. 

— Nu e atât de bine, spuse Obi-Wan. Calea secretă duce direct printr-un cuib 
de gorgodoni. 

Se aflau în fața navei lui Toma. Obi-Wan se uită în jur la peisajul dezolant. 

— Eşti sigur că tu şi Raina vreți să rămânețţi aici? îl întrebă pe Toma. 

— Acum suntem pe lista celor căutați de Imperiu, spuse Raina. Aş spune că 
acesta este cel mai sigur loc din galaxie pentru noi. Am umplut nava cu provizii, în 
cazul în care trebuia să evadăm rapid. Aşa că vom fi bine aici... deocamdată. 

Vorbeau lejer, dar Obi-Wan ştia cât curaj le trebuia pentru a rămâne. Exista o 
şansă ca el şi Ferus să nu-i mai poată găsi din nou. 

Exista o baliză de orientare pe navă pe care o vor lăsa pe asteroid, dar nu exista 
nicio garanție că va funcţiona prin perturbațiile atmosferice din jurul asteroidului. O 
vor testa după ce vor părăsi atmosfera, dar se putea întâmpla orice. 

— Ne vom întoarce după voi, spuse Ferus. Vă voi găsi indiferent de situație, vă 
promit asta. Şi vom aduce provizii, în cazul în care veți decide că trebuie să rămâneți 
pentru o vreme. 

Raina se uită la Trever. 

— Eşti sigur că vrei să pleci? 

— E greu să părăseşti toate astea, spuse Trever, fluturând nepăsător o mână. 
Dar, da. 

El, Obi-Wan şi Ferus urcară în navă. Porniră în spaţiu şi aproape imediat fură 
izbiți de furtuna puternică de energie. Ferus urmă sfaturile pe care le primise de la 
Raina şi ghidă nava prin schimbările şi forfecările de energie. Nava se zgudui şi intră 
într-un ruliu puternic, dar rezistă. Era hotărât să reuşească să treacă. Nava lui Toma 
era cea mai stabilă pe care o pilotase vreodată. 

— Baliza de orientare rezistă, spuse Obi-Wan. Pot să le accesez coordonatele. 

— Bine, vom putea să ne întoarcem. 

— Sigur, strigă Trever în timp ce o schimbare bruscă îi trimitea în picaj prin 
spaţiu. Dacă vom reuşi să ieşim vreodată! 

Zburară prin cea mai mare parte a furtunii şi, în sfârşit, ajunseră în spațiul 
normal şi calm. Ferus intră în hiperspațiu într-un caleidoscop de stele. Era mai puţin 
de o zi de călătorie până la Ilum. 

Dezaprobarea lui Ferus față de decizia lui Obi-Wan pluti între ei şi petrecură cea 
mai mare parte a călătoriei în tăcere. 

De ce oare, gândi Obi-Wan, putea fi sigur de o decizie, dar să fie sfâşiat de efectele 
ei? Îl trimitea pe Ferus singur în peşterile din Ilum, doar cu Trever care să stea de pază 
afară. Va fi testul pentru a vedea dacă Ferus va putea fi din nou un Jedi. Timpul pentru 
reguli dispăruse. Nu mai exista Consiliu Jedi. Nu mai era nimeni care să-i spună lui 
Ferus că nu era pregătit. 

Obi-Wan îşi aminti de conversaţia cu Qui-Gon de pe Tatooine. 

Vorbeşte despre ceea ce ştii despre Ferus, nu despre ceea ce poți ghici, spusese 
Qui-Gon. 

Acum, Obi-Wan se gândea că fusese cel mai talentat ucenic, al doilea după 
Anakin. Cu atâtea daruri, este un adversar formidabil pentru Imperiu. Cu o sabie de 


lumină, cu o stăpânire a Forţei în continuă recuperare, în continuă întărire, ar fi fost 
şi mai puternic. Să treacă singur prin peşteră, să-l găsească pe Garen, să găsească 
cristalele... asta l-ar putea distruge. Sau l-ar putea recrea. 

Să cedeze, să se încreadă în puterea altuia — asta era ceva ce Obi Wan învățase 
cândva, cu mult timp în urmă. Anakin nu învățase niciodată. În aroganţa lui, crezuse 
că el era singurul care putea realiza lucrurile dificile. Dar Obi-Wan ştia că erau 
momente în care trebuia să se retragă şi să lase pe altul să meargă înainte. Acesta era 
unul dintre acele momente. Chiar dacă Ferus nu îl înțelegea niciodată, nu îl accepta 
niciodată. Chiar dacă Ferus eşua. 

Obi-Wan se afla la comenzi când reveniră în spațiul real. Ilum se afla în față. 

— Va trebui să ne întoarcem pe partea din spate a planetei, spuse Obi-Wan. E 
bine că nu există supraveghere orbitală. 

— Nu trebuie să fie, zise Ferus. E evident că nu-i consideră pe Jedi o amenințare. 

— Să ne apropiem suficient de mult pentru a obţine o citire a senzorilor, spuse 
Obi-Wan. 

Se scufundă mai aproape de planetă, mulțumit de senzația de control din mâinile 
sale. Toma nu exagerase. Era o navă excepţională. 

Trecu pe deasupra unui lac glaciar presărat cu aisberguri. 

— Pot ateriza pe marginea lacului. Trever poate sta aici în timp ce tu urci pe 
munte. 

Trever se uită în jur cu îndoială. 

— Uau. Tu alegi cele mai bune locuri, Obi Wan. Îmi dau seama că va fi distractiv. 

— Va fi mai bine decât într-un cuib de gorgodoni, spuse Ferus. 

— Asta e singura mea alegere? 

— Poţi oricând să vii cu mine, Trever, spuse Obi-Wan. Pot să te las într-un loc 
sigur şi să mă întorc după tine. 

Băiatul clătină din cap, aşa cum Obi-Wan ştiuse că va face. 

— Nu, mulțumesc, spuse el cu nepăsare. M-am obişnuit să-l aştept pe Ferus. 

Obi-Wan ateriză nava. 

— Nu e departe, dar e drept în sus, îi spuse el lui Ferus. Ţine minte, trebuie să 
progresezi dincolo de viziuni. Nu le lăsa să te oprească. Continuă să mergi înainte. 
Cristalele se află în mijlocul peşterii. Dacă Garen este în peşteră, acolo se va afla. 

Ferus aprobă din cap. 

— Fie ca Forța să fie cu tine. 

— ŞI cu tine. 

Ferus şi Trever ieşiră din navă. Obi-Wan decolă din nou. Nu se uită înapoi. Ştia 
că vederea lui Ferus şi a lui Trever dispărând în depărtare îi va provoca durere. Simţi 
că frica îi strânge inima — o panică bruscă că nu-i va mai vedea. 

Împinse nava în viteză spre Polis Massa. Ceva ticăia în interiorul lui. Ceva care 
îi spunea că ar fi bine să facă ceea ce trebuia să facă şi să se întoarcă repede. 


Polis Massa era o mică aşezare minieră în mijlocul unui câmp de asteroizi. Avea 
un centru medical mic, dar excelent, şi aici fusese locul în care Jedii găsiseră sanctuar 
pentru Padme, la sfârşitul perioadei teribile în care armata clonelor se întorsese 
împotriva lor. 


În timp ce Obi-Wan cobora deasupra peisajului fisurat, inima i se strângea. 
Ateriză nava lui Toma în zona de andocare şi luă tubul ascensorului orizontal spre 
suprafață, mergând prin pasajele ajustate atmosferic de locuitorii planetei până când 
ajunse la centrul medical. Cu fiecare pas, îşi amintea de ziua teribilă în care o adusese 
pe Padme aici. Atunci nu ştiuse că era pe moarte. Nu ştiuse cât de grav o rănise 
Anakin. Frica îi încleştase inima, dar crezuse că Padme, femeia puternică pe care o 
cunoscuse, va supraviețui. 

Făcu semn cu mâna în fața unui senzor şi intră într-o mică recepție. Centrul 
medical era condus în principal de droizi. Un ecran clipi, iar un droid pluti la vedere. 

— Vă rugăm să precizați natura stării dumneavoastră. 

Natura afecțiunii mele este durerea din inimă. 

— Sunt aici pentru a îl vedea pe Maneeli Tuun. Vă rog să-l informați că îl caută 
un vechi prieten. 

— Vă rog să aşteptaţi. 

Ecranul clipi. Obi-Wan se plimbă prin spațiul restrâns. Amintirile se înghesuiau 
în cameră, făcând-o să pară şi mai mică. Îşi aminti de neputinţa lui în timp ce o purta 
pe Padme înăuntru. Îşi aminti de durerea lui când văzu cum se stingea Forţa Vie din 
ea. La sfârşit, droizii medicali nu înțeleseseră de ce nu putuseră să o salveze, dar el 
înțelesese. Bănui că Padme ştiuse că puterea ei era limitată. Nu mai avusese prea 
multă, şi nu mai avea de unde să ia mai mult. Şi acea putere o va dărui copiilor ei. 

Se asigurase că se vor naşte şi vor fi sănătoşi. Apoi, şi numai apoi, cedase. 

El nu mai putea face prea mult pentru ea acum. Dar ar fi luptat până la ultima 
suflare pentru a-i proteja copiii. Într-o zi, aceştia vor şti despre marele curaj al mamei 
lor. Obi-Wan şi Yoda abia asimilaseră şocul morţii lui Padme când le fusese clar că cea 
mai bună cale de a se asigura de siguranța copiilor ei era să şteargă orice înregistrare 
a naşterii lor. Droizii medicali fuseseră supuşi unei ştergeri de memorie, iar datele din 
computer fuseseră şterse. Dar existase un singur Polis Massan în care Obi-Wan 
simțise că poate avea încredere. Maneeli Tuun fusese un susținător fervent al cauzei 
Republicii şi avea un caracter ireproşabil. Îi făcuse favoruri lui Yoda de-a lungul anilor 
şi fusese unul dintre motivele pentru care Polis Massa fusese ales pentru naşterea 
gemenilor. Cu siguranță că îl va ajuta şi acum. 

Obi-Wan nu avea încă niciun plan. Spera să găsească o modalitate de a accesa 
dosarele medicale şi să se asigure că dosarele lui Padme fuseseră şterse, aşa cum 
stabiliseră. Acesta ar fi fost primul pas. 

Maneeli Tuun părea slab şi îngrijorat când intră pe uşă. Când îl văzu pe Obi- 
Wan, o expresie de plăcere surprinsă îi apăru pe față, dar apoi fu înlocuită de aceeaşi 
încruntare. 

— Cred că ştiu de ce te afli aici. Vino. 

Înainte ca Obi-Wan să poată spune vreun cuvânt, Tuun îl conduse dincolo de 
uşa interioară, în holul complexului. 

— Trebuie să fim atenţi, spuse el pe un ton scăzut. Este în biroul de înregistrări. 

— Cine? 

— Sancor. Nu de asta te afli aici? 

— Cine este Sancor? 

— Un Inchizitor. 

— Mi-a fost teamă de asta. Nu mi-am dat seama că era aici. 

Tuun îl conduse în micul său birou. 


— Mai întâi a venit un anchetator. Nu şi-a spus niciodată numele, dar a copiat 
toate înregistrările noastre şi le-a dus lui Malorum. Asta a fost acum o lună. Acum a 
sosit ăsta. Este expert în securitatea înregistrărilor. A făcut deja o căutare exhaustivă 
în băncile de memorie ale droizilor medicali, chiar şi a celor care nu erau aici în acea 
perioadă. 

— Malorum ştie ceva — nu ţi se pare că bănuieşte adevărul? 

Tuun clătină din cap. 

— Nu cred că ştie ceva, dar ceea ce suspectează este altceva. Ştiu că sunt 
hotărâți. Acum mi-a cerut registrele de aprovizionare. 

— De ce le-ar vrea? întrebă Obi-Wan. 

— Are de gând să verifice utilizarea proviziilor, precum şi deşeurile din perioada 
în care a fost aici Senatoarea Amidala. Pentru a vedea dacă utilizarea a fost în 
concordanţă cu cazurile. 

Obi-Wan fu surprins. 

— Ar fi în stare să spună dacă au avut loc naşteri? 

Tuun se încruntă. 

— S-ar putea. Există anumite teste pe care le facem pe nou-născuţi. Bineînţeles 
că am şters toate înregistrările şi memoria droizilor, dar nu am şters şi înregistrările 
de aprovizionare. Când stocurile sunt scăzute, facem comenzi de reaprovizionare. 
Bebeluşii au fost examinați şi îngrijiţi aici, aşa că s-au folosit rezerve... şi dacă verifică 
diversele rezerve de medicamente în raport cu pacienţii, s-ar putea să găsească ceva. 
Tocmai mă duceam să-l chem pe Osh Scal. Este ofițerul nostru de aprovizionare din 
Polis Massa - Inchizitorul vrea să-l interogheze, deoarece este unul dintre puţinii Polis 
Massani care pot vorbi. Nu am de ales. Pot doar să sper că nu poate depista nimic. 

Obi-Wan gândi rapid. 

— L-a văzut deja pe Osh Scal? 

— Nu, a stat la biroul de înregistrări. 

— Puteţi accesa registrele de aprovizionare de aici? 

— Bineînţeles. Am acces la toate registrele. Tuun apelă rapid pe ecran registrele 
de aprovizionare. Vedeţi? Sunt sute de articole de verificat. Dar el pare hotărât. Şi să 
nu credeți că le pot şterge. Va fi capabil să le urmărească. 

— Nu vreau să ştergi nimic. Dar dacă adaugi ceva? Ar putea să-i dea de urmă? 

— Nu. 

— În regulă. Obi-Wan se aşeză rapid la consolă. Să zicem că ai avut un pacient 
aici în acelaşi timp cu Padme. Cineva care a suferit o rană grea în urma unei bătălii. 
Poţi să introduci proviziile de care ai avea nevoie în cazul în care ar dezvolta 
complicații? Medicamente? Dispozitive speciale de vindecare? 

— Bineînțeles. Dar nu înţeleg. 

— Poate că dacă îi dăm un peşte mai mare de prins, va fi distras. 

Expresia tulburată a lui Tuun se limpezi. 

— Deci, dacă el crede că este pe urmele cuiva pe care îl caută Imperiul... 

— Exact. 

— Dar cine? 

— Nu contează. Nu avem nevoie de un nume. Avem nevoie doar de un profil. 
Există o mulțime de inamici ai Imperiului care au intrat în umbră de la sfârşitul 
Războiului Clonelor, iar unul dintre ei ar fi putut fugi uşor aici. Malorum va încerca să 
afle cine este. Urmele nu vor duce nicăieri. Trebuie doar să plantăm sămânța. 


Tuun se întoarse la consolă. 

— Asta e oarecum genial. Cred. Tastă un număr de provizii, parcurgând o listă 
enormă. lată. Este suficient de bine îngropată astfel încât să trebuiască să muncească 
pentru a o găsi. Dar ar trebui să-l lăsăm pe Osh Scal să se ocupe de asta? S-ar putea 
să observe că lista de provizii este diferită. E meticulos. 

— Nu. Sancor nu l-a văzut încă. Aşa că mă duc eu. 

Tuun copie fişierele pe care le modificase pe o dischetă şi i-o dădu lui Obi-Wan. 

— Obi-Wan, prietene, trebuie să fii atent. Inchizitorul este isteț. Tuun îşi trecu 
mâinile peste obraji şi oftă obosit. Credeam că ne-am gândit la toate. Am verificat şi 
am revăzut totul de trei ori. Ştergerile de memorie sunt solide. Nu există nicio 
înregistrare a naşterilor. Nu există nicio înregistrare a ta sau a lui Yoda aici. Nu mi- 
am închipuit că vor săpa în felul acesta. 

— Fac asta pentru că nu au informații, nu pentru că le au, spuse Obi-Wan. Să 
mergem. Poate că voi putea face ceva. 

Tuun schiță un mic zâmbet. 

— Dacă poţi să-l trimiţi înapoi de unde a venit, ar fi grozav. Dar dacă află că am 
modificat aceste fişiere, am putea sfârşi amândoi executaţi. 

— Chiar mă laşi aici? întrebă Trever, neîncrezător. 

Ferus îşi verifică echipamentul. 

— Trebuie să o fac. Doar cineva care ştie să folosească Forța poate trece prin 
peşteră. 

— Cine a spus asta? 

Ferus suspină. 

— Îmi vei face munca mai grea dacă eşti acolo, Trever. Viziunile te vor deruta şi 
te vor speria. 

Trever îşi scoase bărbia în afară. 

— Nu mă sperie lucrurile care nu există. 

— Există. Ai încredere în mine. Nu ştiu dacă voi reuşi să trec. Şi nici nu te pot 
arunca într-un cuib de gorgodoni. Dacă totul merge bine, nu va dura mult. Dacă nu 
merge bine... aşteaptă-l aici pe Obi-Wan. Şi stai departe de ochii lumii! 

— Nu-mi mai da ordine! Nu sunt un copil! 

— Eşti un copil, spuse Ferus. Ai văzut multe şi ai făcut şi mai multe, dar încă 
eşti un copil, iar eu te voi proteja atunci când va trebui. Am încheiat discuția. Acum 
aşteaptă aici. Dacă am noroc, voi ieşi cu Garen Muln şi cu o sabie de lumină. 

— Şi dacă nu eşti norocos, un gorgodon te va mesteca şi te va scuipa, iar eu voi 
aduna resturile, ripostă Trever. 

— Încântător, spuse Ferus. Mult noroc şi ţie. 

Se întoarse cu spatele. Făcuse doar câțiva paşi când Trever strigă după el. 

— Ar fi bine să te întorci! 

Zâmbind uşor, Ferus plecă mai departe. Obi-Wan îi arătase traseul spre cuibul 
gorgodonilor şi spre partea din spate a peşterii. Îi dăduse chiar şi sfaturi despre cum 
să lupte cu un gorgodon, în cazul în care ar fi provocat vreunul. 

— Trebuie să am grijă la cozile lor, murmură Ferus. Şi la dinţii lor. Şi la saliva 
lor. Şi la braţele lor, căci te strivesc până la moarte. 

Ilum era o planetă de gheaţă, iar zăpada era netedă ca sticla, cu un strat exterior 
de gheață permanentă. Aerul era atât de rece, încât simțea că îi îngheață plămânii la 
fiecare respirație. Ferus trebui să facă paşi mici şi să se folosească de cablul lichid 
pentru a se trage în sus pe stânci. Fu o urcare obositoare, iar el încercă să meargă în 
ritmul ales, în ciuda nerăbdării de a ajunge în vârf. Ştia că va avea nevoie de toată 
puterea pentru a înfrunta gorgodonii. Ştia, de asemenea, că aceştia dormeau în timpul 
zilei, aşa că ar putea, de asemenea, să reuşească să treacă de cuib fără să îi trezească. 

Pe măsură ce urca, trebui să se scuture de sentimentul de neîncredere că se afla 
aici. Reîntâlnirea cu Obi-Wan îl catapultase pe o cale la care nu se aşteptase. Îşi 
părăsise lumea adoptivă, îl părăsise pe Roan, doar pentru a pleca într-o misiune de 
salvare a oricărui Jedi pe care îl putea găsi. Şi el nici măcar nu mai era Jedi! 

Nu era sigur ce era. Era o creatură ciudată, jumătate Jedi, jumătate om. O 
creatură de carnaval spaţial pe care copiii o arătau cu degetul şi râdeau, aşteptând ca 
el să se transforme în una sau alta. 


Concentrează-te, Ferus, îşi spuse lui însuşi cu severitate. 

Lansă cablul lichid şi acesta îl trase în sus pe cei o sută de metri rămaşi până la 
următoarea stâncă. Perdele groase şi ondulate de gheață acopereau muntele. Obi-Wan 
îi explicase că va fi dificil să localizeze cu precizie locaţia cuibului de gorgodoni. Va 
trebui să se folosească de Forţă. Ferus închise ochii pentru o clipă. Era uneori un efort 
pentru el să-şi limpezească mintea, să ajungă la Forţă. Totuşi, folosirea Forţei trebuia 
să fie fără efort; nu trebuia să încerce. Putea doar să existe în acest moment, nu să 
spere la ceea ce avea să vină. Simţea în aer vibraţiile gheții, ale rocii, ale moleculelor 
cerului, ale propriului său corp. Toate astea existau împreună ca un zumzet de energie 
fără cusur, iar din ele se ridica ceea ce îl lega de tot ce exista în galaxie: Forţa. 

Simți cum se adună şi deschise ochii. Văzu imediat că ceea ce crezuse că era o 
cortină groasă şi impenetrabilă era de fapt un zid construit. Gorgodonii mutaseră 
depunerile abrupte de gheaţă ca şi cum ar fi fost din oţel transparent, imitând panta 
abruptă a stâncii, pentru a se camufla. Odată ce văzu acest lucru, restul fu uşor. Ferus 
văzu diferența dintre umbra albastră şi curba de gheaţă. Era o deschizătură în perete, 
imposibil de văzut chiar dacă se uita cu atenție. Merse spre ea. 

Forța nu îi dădu niciun avertisment, dar ştia că fiarele erau aproape. Le putea 
simți. Trecu prin deschidere şi se opri brusc, uimit de ceea ce era în jurul lui. Îi trebui 
o clipă să înțeleagă formele. Gorgodonii îşi făcuseră cuibul folosind gheaţă şi bolovani 
pentru a construi adăposturi care arătau chiar ca spatele lor cocoşat. Se ridicau pe 
vreo cincizeci de metri şi erau cocoţate ca nişte dealuri suspendate. Îşi folosiseră saliva 
lor maronie lipicioasă ca pe un fel de mortar pentru a ţine structurile împreună. Aveau 
o calitate elastică şi atârnau peste deschizătură, arătând ca un ghem pe un fir delicat 
şi legănându-se uşor în vânt. 

Ştia că gorgodonii aveau un simţ excelent al mirosului. Niciunul dintre ei nu se 
mişcă în timp ce îi număra pe cei pe care îi putea vedea. Doi în lateral, dormind în aer 
liber. Un gorgodon mai mic, jumătate înăuntru, jumătate afară din adăpostul său. Nu 
ştia câți alții mai erau în interiorul adăposturilor. Nu mai era nimic de făcut decât să 
meargă direct prin mijlocul cuibului. Văzu deschiderea peşterii în față, doar o fantă în 
perete, nu îndeajuns de mare pentru ca un gorgodon să treacă prin ea. Dacă reuşea 
să treacă prin deschizătură, ar fi fost în siguranţă în privinţa lor. 

Începu să traverseze cuibul. Un gorgodon se întinse şi se tolăni mai aproape de 
el, iar Ferus trebui să sară din calea lui. Ceea ce, din nefericire, îl duse în saliva urât 
mirositoare şi lipicioasă care atârna peste adăpostul fiarei. Ferus se luptă în tăcere să 
se desprindă. Era ca şi cum ar fi fost prins în seva groasă a unui copac. 

Gorgodonul deschise un ochi leneş. Ochiul era galben, iar Ferus se văzu reflectat 
în pupila uriaşă şi întunecată. Părea foarte mic. Şi, îşi imagină el, gustos. 

Gorgodonul deschise gura şi urlă, cu triplul rând de dinți galbeni încă înroşiți 
de la ultima cină. Sângele lui Ferus, deja rece, se transformă acum în gheață. Ceilalți 
gorgodoni se agitară şi, deodată, aerul se umplu de urletele lor. 

Erau cazuri când trebuia să lupţi şi cazuri când trebuia să fugi. El fugi. 

Coada apăru de nicăieri, lovindu-l în spate ca un salut prietenos. Acest salut 
special făcu durerea să îi treacă prin corp şi îl trimise prin aer, zburând spre un alt 
gorgodon care stătea cu fălcile deschise pentru a-l prinde şi, fără îndoială, a-l rupe în 
două. Dacă avusese vreodată nevoie de Forță, acum era momentul. Ferus se întinse 
spre ea, dar nu întâlni nimic, niciun curent care să-l ajute. Ştia că era prea concentrat 
pe fălcile care îl aşteptau. Momentul prezent nu era doar groaznic — pur şi simplu pulsa 


prin aer. Problema era momentul următor. Acela în care rândurile de dinți îl făceau 
felii. În loc să se întindă spre Forţă, întinse mâna spre saliva elastică şi fibroasă care 
se înfăşura pe un adăpost în timp ce zbura pe lângă el. O apucă disperat cu vârfurile 
degetelor, iar aceasta cedă în fața lui. Avusese nevoie doar de o pauză în impulsul său 
şi o primise. Trase de substanța gumoasă şi groasă, iar aceasta îl aruncă înapoi 
precum un bumerang. Se izbi de partea laterală a unui bolovan, dar cel puţin era mai 
bine decât să aterizeze în fălcile unui gorgodon. Gorgodonul scoase un urlet de furie la 
pierderea prânzului. Sări după Ferus. Dar tânărul se mişca deja, fiind atent la cozile 
lor letale. Pielea gorgodonului era atât de groasă încât proiectilele de blaster nu-i 
puteau ucide, ci doar enerva, aşa că îşi ținu blasterul în toc. Trebuia să ajungă la 
punctul vulnerabil din spatele gâtului lor pentru a-i ucide, dar era la fel de bine să nu 
fie nevoit să ajungă până acolo. În plus, el era intrusul. Intrase în cuibul lor şi 
presupunea că aveau tot dreptul să fie supăraţi pe el. Dar trebuiau să fie atât de răi? 

Se folosi de următoarea dâră elastică ca de un leagăn pentru a-l ridica pe spatele 
unui gorgodon. O labă mare cât o sanie antigrav încercă să-l lovească, dar Forța îl 
ajută brusc, iar el sări pe deasupra ei. Acum simțea Forța şi o folosi pentru a-şi 
prelungi saltul peste ultimul adăpost al gorgodonilor. 

Era aproape de deschizătura peşterii când simţi că se ridică în aer. Primul său 
gând fu surpriza. Sunt din nou în aer, dar nu am sărit, gândi el, ameţit. Apoi îl lovi 
durerea. Partea stângă a corpului său era în flăcări. Îşi dădu seama că fusese lovit cu 
o labă. Şi nu numai atât, dar lovitura fusese perfect ţintită. Se afla pe o traiectorie 
directă spre cealaltă labă, care era ridicată la pândă. Văzu foarte clar cum creatura 
intenționa să-l lovească dintr-o labă în alta, până la pierderea cunoştinței, apoi să-l 
arunce în gură şi să îl strivească. 

Nu ăsta era felul în care să-şi petreacă o după-amiază plăcută. Nici genul de 
moarte decentă. Ferus făcu o întoarcere în aer, durerea fiind uitată în timp ce se întețea 
dorința de supraviețuire. Era conştient de claritatea aerului rece, de frumusețea 
cristalină a gheții, de mirosul gorgodonilor, bogat şi fetid în nările lui. 

Cizmele lui se loviră de laba masivă a gorgodonului. Genunchii i se îndoiră, iar 
el sări în gol, folosindu-se de puterea creaturii pentru a-l trimite în zbor. Dar în loc să 
lase gorgodonul să-i dicteze direcţia, Ferus folosi Forța pentru a se catapulta până pe 
capul fiarei. Ateriză în blana atât de alunecoasă de gheaţă încât părea a fi panta unui 
deal. Ferus alunecă pe gâtul creaturii, luând vibrolama din tunică şi apoi, cu o rotire 
rapidă a corpului, îşi folosi toată forța corpului pentru a o îngropa în locul moale din 
spatele craniului creaturii. 

Urletul animalului rănit răsună în aer şi fiara îl scutură pe Ferus ca pe o frunză 
uscată. Ferus se propulsă din nou prin aer, dar ateriză în siguranță pe pământ. Porni 
spre peşteră în timp ce creatura se rostogolea pe jos, încercând să scoată vibrolama. 

Se strecură în interiorul deschizăturii peşterii şi fu cufundat în întuneric. 
Reugşise. Gorgodonii erau în spatele lui, dar ştia că ce era mai rău se afla în față. 


Capitolul 11 


Trever se înfăşurase într-o pătură termică şi se aşezase cu spatele la un bolovan 
acoperit de gheață. Răsuflarea îi îngheţa în aer, aşa că suflă câțiva nori şi privi cum se 
risipesc vaporii. O făcu din nou. Apoi închise un ochi şi încercă să-şi dea seama unde 
se oprea gheața şi unde începea lacul înghețat. 

Nu avea niciodată vreun moment de plictiseală. 

Ferus îl lăsase din nou în urmă. Tocmai când se promitea puţină acţiune, fusese 
parcat ca un speeder de antrenament. Nu se aşteptase la asta. Atunci când se 
ascunsese la bordul crucişătorului, nu ştiuse la ce să se aştepte, dar cu siguranță nu 
era asta. Voia doar să scape de lumea lui natală şi de Imperiu - şi în schimb, acum 
era încurcat cu Jedii. Bine, reuşise să vadă un pic din galaxie, dar să stea cu un erou 
al rezistenţei şi cu un Jedi care sigur nu era bine plătit... În mintea lui Trever, aventura 
ar fi trebuit să însemne un fel de scor pe parcurs. La ce altceva servea pericolul? 

Cine ar fi ştiut că Ferus se va dovedi a fi atât de... nobil? 

Încă îl plăcea pe Ferus, dar nu se angajase să fie luna planetei lui. 

Trever ronțăi o pastilă de proteine. Poate că ar trebui să se despartă de tipii ăştia 
şi să găsească o planetă drăguță undeva, în afara Inelului Exterior, unde Imperiul nu 
era atât de... turbat. Un loc decent care să aibă nevoie de puţină acțiune pe piața 
neagră, unde să poată cumpăra şi vinde în linişte. Un loc în care un hoț inofensiv ca 
el putea să-şi câştige cinstit existența fără să aibă o cizmă Imperială pe cap. 

Asta fusese gheaţă care se spărgea sau fusese un pas? Trever se opri din ronțăit. 
Cu siguranţă nu putea fi vântul care zburda frunzele inexistente de pe această planetă 
înghețată şi pustie. Nu, era cu siguranță ceea ce crezuse că este... un pas. 

Înfăşurându-se mai bine în pătura termică care îl acoperea, se strecură în 
spatele unui bolovan. Chiar sub el, o cărare îngustă se curba de-a lungul pantei. Peste 
o secundă, văzu doi soldați în echipament de zăpadă care se îndreptau spre el. Văzu 
imediat că nu căutau nimic. Erau doar doi soldaţi, parcurgând un perimetru, făcând 
o treabă plictisitoare. Dar nu se aflau nici pe departe prin apropierea bazei lor. Şi asta 
însemna că lăsaseră un vehicul pe undeva. Asta putea fi o situație foarte interesantă. 
Trever se strecură în linişte afară din pătura termică. Aşteptă până când soldații 
dispărură din vedere şi apoi alunecă pe pantă. Se târi prin zăpadă, luând-o înapoi pe 
drumul pe care veniseră Imperialii. Nu îi luă mult timp să găsească mijlocul lor de 
transport. Trever scoase un fluierat slab. Super. Era un crucişător spațial mic. Fără 
îndoială că era echipat cum trebuie. l-ar fi plăcut să aibă ceva mâncare decentă, poate 
câteva unelte sau un propulsor auxiliar uşor de furat... doar câteva lucruri pe care ei 
nu le-ar fi observat dacă nu mai erau. 

Rampa era încă jos. Asta da invitaţie grațioasă. Trever se apropie şi se strecură 
în interiorul navei. Mai întâi dădu iama prin bucătărie şi înghiți ceva de mâncare în 
timp ce căuta. Îşi strecură în buzunar un tăietor cu fuziune nou-nouţ - nu se ştia 
niciodată când putea fi de folos unul — precum şi o pereche mică de electrobinoculare. 
Luă câţiva pumni de lame pentru tăietorul cu fuziune, în caz că va avea nevoie de ele. 

Ezită în privința unui senzor de localizare, dar decise că putea să le lipsească de 


el. Nu dorea să lase vreo dovadă a prezenței sale. Dar băgă în buzunar un pumn de 
încărcături alpha-plus pe care le găsise într-o cutie de scule. Erau explozibili puternici, 
folosiți de obicei în minerit. Fără îndoială că soldații aveau nevoie de ele pentru a 
sparge orice piatră care le stătea în cale. 

Trever se gândi că ar fi existat cel puţin câteva credite de rezervă prin preajmă, 
sau orice fel de monedă valabilă. Nu era nici măcar un cip de credit de buzunar. Dar 
buzunarele i se umpluseră oricum, şi era timpul să plece. 

Deodată auzi pocnetul unui transmițător. Se întorceau trupele de şoc. Trever se 
uită afară. Încă nu se vedeau. Tocmai se pregătea să se grăbească să coboare pe rampă 
când observă cu coada ochiului că ateriza un transportor. L-ar fi văzut dacă ieşea 
acum. Blestemându-şi ghinionul, Trever se retrase şi se strecură în susul rampei. 

Trupele de şoc se apropiară de noua navă chiar în momentul în care aceasta 
aterizase. Acoperişul cupolă al cabinei de pilotaj se deschise şi Trever auzi clar cum 
ofițerul dinăuntru întreba: 

— Ceva neobişnuit? 

— Nimic de raportat, spuse unul dintre soldați. 

— Întoarceţi-vă la bază. Este implementat scenariul de atac şapte. 

— Un alt exercițiu? 

— Negativ. A fost reperată o navă. Scanarea a indicat o formă de viață în 
apropierea peşterii. Sigur nu ați observat nimic neobişnuit? 

— Da, suntem siguri. 

Chiar atunci căzu una dintre lamele pentru tăietorul cu fuzuine îndesate în 
buzunarul tunicii lui Trever. Ricoşă cu un sunet metalic, apoi se rostogoli pe rampă. 

Ştiuse că nu merita să fie atât de lacom. 

Urmă o pauză de o fracțiune de secundă. Apoi, soldaţii se întoarseră, cercetând 
zona. Senzorii din căştile lor luminară în roşu când îl reperară. 

Atacară, cu blasterele îndreptate direct spre Trever. Acesta închise rapid rampa 
şi sări în cabina de pilotaj. Câştigase odată un concurs de cablare a pornirii motorului 
cu cei mai tineri hoți de pe Bellassa. Acum îşi înjumătăţi propriul timp de record. 

Era timpul să facă o plimbare. 

Sancor era un umanoid mic, a cărui robă întunecată părea că îl micşora. 
Degetele sale erau lungi şi cu trei articulaţii şi se mişcau cu uşurinţă pe tastatură în 
timp ce informațiile inundau ecranul. 

— Acesta este Osh Scal, ofițerul nostru de aprovizionare medicală, spuse Tuun, 
indicându-l pe Obi-Wan, care se schimbase în hainele potrivite pentru un ofițer de 
aprovizionare medicală, inclusiv o mască chirurgicală care îi acoperea fața. 

— În sfârşit. Sancor îi făcu semn lui Obi-Wan să înainteze fără să se întoarcă să 
se uite la el. Aştept de cincisprezece minute. 

— Eram în pauză, spuse Obi-Wan, păstrându-şi tonul prietenos. Cu ce vă pot 
ajuta? 

Sancor îşi pocni degetele lungi şi flexibile şi apoi întinse mâna. 

— Registrele tale de aprovizionare care acoperă datele pe care le-am indicat. 
Rămâi aici în timp ce le examinez. Voi avea întrebări. 

— Voi încerca să răspund la ele. 

Obi-Wan îi înmână lui Sancor discheta pe care i-o dăduse Tuun. Sancor o 
strecură în fanta de citire. Informaţiile apărură pe ecran: numere, litere şi coduri. Obi- 
Wan se aplecă în față în timp ce Sancor răsfoia materialul. 

— Dacă îmi spuneți ce căutați, aş putea să vă ajut mai bine, spuse el. 

— Nu ţi-am pus nicio întrebare, răbufni Sancor. Ochii lui mici şi negri se plimbau 
peste material. Doctore Tuun, nu-mi amintesc să-ți fi cerut să rămâi. Sunt sigur că ai 
îndatoriri în altă parte. Un pacient de salvat, poate. 

— Da. Voi pleca, atunci. 

Cu o ultimă privire către Obi-Wan, Tuun ieşi din cameră. 

— Poftim. Degetul lung al lui Sancor se odihnea pe o secțiune de ecran. O trusă 
de scanare a semnelor vitale. Ați comandat mai multe truse de înlocuire aici. 

— Da, este un obiect pe care îl folosim frecvent... 

— Dar sunt folosite special pentru nou-născuți, pentru a scana eventualele 
probleme. 

— Nu, nu exclusiv. 

— Nu existau nou-născuți în această unitate la acel moment. 

— Nu ştiu, nu am verificat dosarele pacienților... 

— Dar am făcut-o eu. 

Sancor continuă să răsfoiască. Dintr-o dată, se opri. 

— Ce este... 

Îşi închise gura. Obi-Wan îi privi fața. Descoperise datele pe care le introdusese 
Tuun. Sancor îşi linse buzele în timp ce studia ecranul. Obi-Wan putu vedea că încerca 
să nu-şi arate entuziasmul. 

— Aţi avut doar câțiva pacienţi în centrul medical în acea perioadă. Doar unul 
singur a fost rănit grav. Cu toate astea, aceste provizii arată că a fost tratată o boală 
catastrofală majoră. Înregistrările voastre nu reflectă asta. 

Obi-Wan ridică din umeri. 


— Înregistrările pot fi neglijente. 

Sancor îi aruncă o privire glacială. 

— Ciudat că îţi denigrezi propriile abilități. Aceste înregistrări sunt meticuloase. 
Iar droizii medicali sunt programați să introducă toate procedurile efectuate. Ar trebui 
să se potrivească. 

— Nu sunt doctor, spuse Obi-Wan. Sunt doar un tehnician. Poate vreţi să 
verificați droizii medicali. 

— Dacă aş fi vrut să vorbesc cu un droid medical, l-aş fi chemat. Cine altcineva 
avea acces la comenzi în acel moment? 

— Eu fac comenzile. 

— Îţi verifică cineva comenzile sau le vede după ce le trimiți? 

— Nu. 

Sancor se uită la el, fără să-l creadă. Degetele lui lungi mângâiară tastele. 

— Să verificăm lista angajaţilor. 

Unul câte unul, apărură nume şi fotografii. Dintr-o dată, Obi-Wan se simți 
neliniştit. 

— Sunt sigur că vă pot ajuta, spuse el. Trebuie doar să mă familiarizez cu câteva 
detalii. 

— Cu siguranţă îți poți aminti ceva ce s-a întâmplat atât de aproape de sfârşitul 
Războiului Clonelor. 

— A fost o perioadă haotică. 

— Dimpotrivă. Lucrurile mergeau încet în acest sector, iar tu erai adjunct la o 
săpătură arheologică. Acţiunea era în altă parte. 

Sancor se întoarse şi îl privi pe Obi-Wan, cu antenele mişcându-i-se. În spatele 
capului lui Sancor, apăru numele OSH SCAL, împreună cu o figură care nu semăna 
deloc cu cea a lui Obi-Wan. Tot ce trebuia să facă Sancor era să se întoarcă şi ar fi 
văzut adevărul - că Obi-Wan se dădea drept ofițerul de aprovizionare. 

Obi-Wan se întinse spre Forță. 

— Aţi văzut destul pentru moment şi pot pleca, spuse el. 

Sancor clătină din cap. 

— Cu siguranţă nu am văzut destul. 

Mintea lui Sancor era prea puternică pentru a fi influențată. Dar Obi-Wan 
trebuia să-l împiedice să se întoarcă. Se ridică brusc în picioare. 

— Pot să accesez mai repede fişierele de pe celălalt port. 

— Atunci, fă-o. 

Aproape că scăpase cu bine. Dar Tuun îşi băgă brusc capul înăuntru. 

— Aţi terminat? 

Sancor se întoarse să se uite la Tuun, iar privirea lui mătură ecranul. Văzu 
numele şi imaginea. Când se întoarse spre Obi-Wan, avea un blaster în mână. 

— Să presupunem că voi doi îmi spuneți ce se întâmplă, spuse el. Zâmbi, iar ei 
îi văzură dinți mici şi ascuțiți. Nu ştiam dacă aveți sau nu ceva de ascuns. Dar acum 
sunt sigur. 

Obi-Wan simţi valul părții întunecate a Forţei înainte să se întâmple. Îşi activă 
sabia chiar în momentul în care Sancor trase în Tuun. Obi-Wan reuşi să devieze focul 
în timp ce Tuun sărea înapoi. O parte din proiectilele de blaster străbătură aerul şi 
loviră peretele. Obi-Wan sări înainte, cu sabia activată şi pregătit. Văzu surpriza de pe 
fața lui Sancor, apoi acesta fugi, trecând pe lângă Tuun şi luând-o la fugă pe hol. 


— Se îndreaptă spre hangarul principal, spuse Tuun. Nu-l putem lăsa să plece. 
Are discul! 

Obi-Wan o luă la fugă. Sancor îşi dăduse înapoi mânecile robei, iar Obi Wan 
văzu strălucirea unei rachete la încheietura mâinii. 

— La pământ! îi strigă lui Tuun, chiar în timp ce plonja pentru a se adăposti. 

Racheta explodă, făcând să-i plouă în cap bucăţi de tavan. Obi-Wan se rostogoli 
din calea lor şi atacă. Sancor continuă cu o ploaie de focuri de armă. Obi-Wan îşi 
învârti sabia de lumină, deviind focul. 

Sancor fugi pe o uşă, iar Obi-Wan îl urmă. Se trezi într-o cameră întunecată, 
ovală. Îi trebui o clipă ca să se orienteze, apoi îşi dădu seama că se afla pe o platformă 
de observare deasupra uneia dintre noile săli de operație de mai jos. Platforma era 
ieşită din coridorul principal şi avea locuri pentru observatori, precum şi ecrane video 
şi console de calculator. Scaunele goale erau fantomatice în lumina slabă. Nu-l putea 
vedea pe Sancor, dar îi simțea prezența. Nu se deranjă să îşi forțeze ochii. În schimb, 
invocă Forța şi ascultă. 

Acolo, într-un colț al camerei. Sancor se ascundea. Aştepta. Auzi şuieratul 
rachetei de la încheietura mâinii înainte să o lanseze. Sări într-o parte când trecu 
şuierând. Făcu o gaură în perete, mare cât o uşă. Dar Sancor subestimase puterea 
rachetei şi rezistența platformei de observare. Platforma începu să se încline pe 
structura sa. Obi-Wan făcu un salt în picaj spre gaura făcută în perete. Trecu prin ea 
şi ateriză pe podeaua coridorului în timp ce platforma se desprindea de perete. 

Sancor ţipă şi se agăţă de o consolă, încercând cu disperare să se îndrepte spre 
coridor în timp ce podeaua se înclina sub picioarele lui. Platforma se desprinse încet 
de perete, iar Sancor îşi pierdu aderenţa şi căzu prin aer. 

Obi-Wan se târi spre marginea coridorului care se termina în gol. Se uită peste 
buza podelei. Sancor aterizase mult mai jos, pe o tavă cu instrumente medicale 
ascuțite. Se terminase. Nu mai era o amenințare. 

Încet, Obi-Wan se ridică în picioare. Moartea lui Sancor nu îl ajuta cu nimic. 
Malorum se va întreba de ce nu s-a mai întors. 

Ori secretul lui Padme era în siguranţă, ori Obi-Wan îl pusese într-un pericol 
mai mare ca niciodată. 


Capitolul 13 


Întunericul din peşteră începu să capete o nuanţă gri pe margini. Ochii lui Ferus 
se adaptară la lipsa de lumină. Pereţii peşterii străluceau uşor din cauza cristalelor 
înfipte în suprafața lor stâncoasă. Pictogramele de pe pereți spuneau poveşti despre 
isprăvile Jedilor cu mii de ani în urmă. Jedi sau nu, şi el făcea parte din acea tradiție. 

Peştera de cristal. Şoptiseră despre ea pe când erau Padawani şi îşi doreau să o 
vadă. Îşi amintea de călătoria sa aici cu Siri, când venise să îşi construiască propria 
sabie de lumină. Fusese chinuit de viziuni, la un moment dat se strânsese ca o minge 
ca să scape de ele. Îl acuzau că fugea de adevărata lui natură, că evita Forța Vie pentru 
că se temea de el însuşi. Spuneau că se prefăcea doar că este umil, că îi plăceau prea 
mult isprăvile sale ca cel mai bun ucenic. Îi arătaseră o viziune cu el însuşi într-o 
tunică Jedi ruptă, cu sabia ruptă, iar el ştiuse că îi arătau că nu va fi niciodată un 
Jedi. La momentul respectiv crezuse că îl avertizaseră că nu va trece de probe. Acum 
ştia că viziunea devenise realitate. Nu devenise Cavaler Jedi. 

Pe atunci era doar unul singur care îl putea întrece — Anakin Skywalker. Viziunile 
îi spuseseră că gelozia îl orbea şi îl împiedica să fie prietenul lui Anakin. Văzuse o 
siluetă întunecată, într-o pelerină, care îl speriase. 

Te aştept, Ferus. Mă aflu în viitorul tău, spusese viziunea cu o voce ciudată, fără 
trup. Fusese îngrozit de asta mai mult decât de orice altceva. Acum înțelegea ce văzuse. 
Posibile viitoruri, privite prin propriile lui temeri. Găsise libertatea doar atunci când îi 
părăsise pe Jedi. Libertatea de a fi el însuşi. Roan îl învățase asta. Roan îl învățase să 
nu-i pese de ceea ce credeau ceilalți, ci să ţină cont de sentimentele fiecăruia. Era o 
distincție pe care nu reuşise cumva să o învețe la Templu. Fusese prea ocupat să 
încerce să fie perfect. 

Acum ştia că nu fusese gelos pe Anakin, ci îi fusese frică de el. De ce? Încă nu 
ştia răspunsul la acea întrebare. Şi ce mai conta? Anakin era mort. La fel ca toți ceilalți. 

Acum era mai bătrân. Nu mai era Jedi. Ce viziuni îi puteau veni acum, care să- 
l poată înspăimânta? Trecuse printr-un război. Fusese extrem de speriat şi continuase 
să meargă mai departe. Se cunoştea pe sine. Îşi cunoştea limitele şi îşi cunoştea 
capacităţile. Peştera nu-l mai putea speria. 

Aşa crezi? 

O imagine strălucitoare apăru în fața lui. Lui Ferus i se tăie respirația. Siri. 
Maestra sa, prietena sa. 

Uite cum stă treaba, spuse Siri. Chiar dacă imaginea ei strălucea şi se fractura, 
vocea din capul lui era clar a lui Siri — directă, puţin batjocoritoare. Nu te-ai schimbat 
deloc. Ascultă-te — încă îți spui că nimic nu te poate atinge, că eşti cel mai bun. Este atât 
de important să fii cel mai bun, Ferus? 

El scutură din cap. Nu la asta se gândea. Sau poate că da? 

De asta ne-ai părăsit? Pentru că nu erai cel mai bun şi ştiai asta? 

— Nu, spuse Ferus. Nu de asta am plecat. 


sprijine. Rămase sprijinită ciudat de aer, cu picioarele încrucişate. 


Nu trebuie să-ți fie teamă de ceea ce suntem. Trebuie să-ți fie teamă de ceea ce 
eşti tu. 

— Nu mă tem, spuse Ferus cu voce tare, chiar dacă ştia că Siri era doar o viziune. 
I se părea destul de stupid să se certe cu o viziune, dar nu exista altă cale de ieşire. 
Acum mă cunosc pe mine însumi. Pe atunci nu mă cunoşteam. 

Râsul înfundat al lui Siri îi provocă durerea absenței ei. Dar, cumva, de data 
asta, batjocura ei nu era influențată de afecțiune. I se părea că este dură cu el. 

Ei bine, ar trebui să-ţi fie teamă. Încă te păcăleşti! Dintr-o dată se aplecă în față. 
Vrei să-i salvezi pe Jedi, de unul singur? Să te revanşezi pentru că ne-ai părăsit? 

— Nu, nu de asta! spuse Ferus. Vreau doar să ajut, vreau să lupt împotriva 
Imperiului! 

Vrei să te întorci şi să-ţi schimbi decizia, spuse Siri. Vrei să fii din nou Jedi. Am o 
veste de ultimă oră pentru tine — nu poți! Nu vei mai fi niciodată un Jedi! Toate acele 
încercări minore de a folosi Forța sunt jalnice! Ce ţi-am spus mereu? În planurile tale 
stau responsabilitățile. Uiţi asta. Din nou! 

Siri începu să râdă. Trăsăturile ei se fragmentară brusc în bucăți de lumină. 
Apoi, chipul ei se reasamblă într-un mod ciudat, ca şi cum trăsăturile ei nu se 
potriveau. Era un monstru fără chip, o imagine a părții întunecate a Forţei care 
apăruse în fața lui. Cum de uitase asta, felul în care imaginile îşi schimbau forma până 
când nu mai ştia cine era Jedi şi cine era din partea întunecată a Forței? 

Sau proiectase ceea ce văzuse? Temerile lui creau viziunea? Temeri despre care 
nici măcar nu ştia că există. Dintr-o dată, Ferus îşi dori să se fi hotărât să facă orice 
altceva - chiar să-l înfrunte pe Împărat în persoană - în loc să intre în această peşteră. 

O făcuse pentru Garen, pentru un Jedi de care nici măcar nu fusese apropiat. 
Cineva pe care nu şi-l amintea prea bine, o străfulgerare de zâmbet, o lejeritate cu 
Forța Vie, un pilot uimitor, prietenul lui Obi-Wan. Asta era suficient. Valul de 
sentimente care venise când se gândise la Garen îl învăţă ceva. Încă mai este Jedi, 
trebuia să existe o parte din el care încă mai vibra cu Forța, dacă simțea acea 
conexiune. Viața lui Garen era viața lui. Era cât se poate de simplu. Ceea ce îşi făurise 
în copilărie încă îi vibra în oase. 

Merse mai departe, mai adânc în peşteră. Acum, pereții deveneau neregulați de 
la cristalele înfipte în stâncă. Ferus ştia că nu l-ar fi ajutat să studieze cristalele, să le 
găsească pe cele mai frumoase. Trebuie să le permită cristalelor să îl cheme. Dacă 
Forța era puternică în el, cristalele de care avea nevoie îi vor vorbi dintre miile de 
cristale care se aflau în jurul lui. Aşteaptă. Cele potrivite vor apărea. 

Se simțea uimit, aflându-se în acest loc. Dintr-o dată, îl frapă faptul că se afla 
aici. Fie că îi plăcea sau nu, se afla din nou pe calea Jedi. 

De necrezut. 

Era Anakin Skywalker. Pentru o clipă, Ferus crezu că era chiar el. Părea atât de 
solid, atât de real. Apoi îşi dădu seama că Anakin era tânăr, probabil în jur de 
şaisprezece ani, vârsta pe care o aveau când Ferus îi părăsise pe Jedi. 

Îţi stă în fire, spuse Anakin, să crezi că eşti singurul care poate face ceva. Orgoliul 
ăsta al tău. Nu e de mirare că nimeni nu te-a plăcut vreodată. 

Ferus aşteptă. Ştia că era o imagine, că nu se putea împotrivi, că nu se putea 
certa cu ea. Şi se împăcase de mult cu ceea ce crezuse Anakin despre el. Nu era ceva 
ce nu mai auzise până atunci. 

Gelozia ţi-a distrus viitorul, spuse Anakin. Ai încercat să-l distrugi pe al meu şi nu 


a funcţionat, aşa că ai renunțat. 

— Ştiai că sabia lui Tru era defectă, spuse Ferus. 

Nu se putuse abține. Cuvintele fuseseră înăbuşite atâția ani. Ferus şi Anakin îşi 
puseseră amândoi prietenul în pericol — şi chiar dacă Ferus nu voise asta, acceptase 
vina. 

— Erai gelos pe prietenia noastră, aşa că nu ai spus nimic. Ai sperat că vom avea 
probleme cu Consiliul. Şi aşa a fost. Ştiai că nu vom ieşi în față să spunem adevărul 
despre tine. Şi nu am făcut-o. Aşa că ai păstrat tăcerea -— şi locul printre Jedi —, iar pe 
mine m-ai lăsat să mă îndepărtez de tot. 

Anakin ridică din umeri. 

Asta e versiunea ta? 

— Este adevărul. Şi lucrul amuzant este că a fost cel mai bun lucru care mi s-a 
întâmplat. M-am regăsit pe mine însumi. 

Corect, spuse Anakin. Aşa am auzit şi eu. Şi totuşi, şi eu m-am găsit pe mine 
însumi. 

Dintr-o dată, cristalele se întunecară. Ferus nu mai putu vedea pereţii peşterii. 
Un vânt se mişca prin peşteră. 

Vânt? gândi Ferus. De unde vine vântul? Simti frigul fricii intrând în el. 

Crezi că ştii ce este frica? începură şoaptele. 

Răul era în peşteră. O ştia după mâna de gheaţă care-i strângea inima, după 
cum i se scurgea puterea din picioare. 

Oare greşise? Oare partea întunecată a Forței pusese stăpânire pe peşteră? 

Din întuneric crescu o umbră. Era un lucru, nu o persoană. O umbră plină de 
durere crudă. Apoi, umbra se formă şi se reformă şi văzu că era o siluetă. Cu cască şi 
pelerină întunecată. 

Respirația se auzi în peşteră. Un sunet aspru, artificial. Auzi inspirația, apoi 
expiraţia. Era ca şi cum creatura ar fi inspirat întuneric şi apoi l-ar fi expirat. 

Darth Vader. 


Capitolul 14 


Auzise de el, bineînţeles. Executorul Împăratului. Cel care venise cu o mână de 
fier. Şi acum Ferus ştia că era un Sith. 

Vocea era joasă şi înfricoşătoare. 

Este destinul nostru să ne întâlnim. Este datoria mea să-ți spun despre 
adevărurile de care te ascunzi. Tu nu eşti Jedi. Te vei amăgi că eşti. Dar întotdeauna te- 
ai amăgit. Ai putea la fel de bine să renunti acum. Pentru că vei eşua. Şi îi vei trage pe 
toți în jos cu tine. Priveşte. 

Ferus văzu clar viziunea. Garen, un alt Jedi pe care nu-l putea localiza. Şi Roan 
era şi el acolo. Se uitau la o minge de foc pe cer. În timp ce el privea, mingea de foc îi 
consuma. Voia să strige, dar nu putu. 

În planurile tale stau responsabilităţile, spuse Darth Vader. Dar tu nu te gândeşti 
niciodată la asta, nu-i aşa? Ci doar la propria ta glorie. 

În mijlocul fricii sale, Ferus simţi cum se ridică încăpăţânarea în el şi o apucă 
strâns. Forţa era aici, iar el ştia asta, chiar dacă în acel moment îi era prea frică să o 
acceseze. Simplul fapt de a şti că încă exista în această peşteră îi dădea speranţă. 

Odată cu începutul speranţei, veni şi curajul. Aproape că uitase acest lucru. 
Forța era pretutindeni, chiar şi acolo unde respira răul. 

— Astea sunt lucruri care se pot întâmpla, spuse el. Dar pot să-mi croiesc 
propriul drum. 

Nu ai văzut niciodată adevărul. 

— Dacă acesta este adevărul tău, lasă-mi iluziile mele. 

Ferus merse înainte, direct spre Darth Vader. Îi era frică, dar îşi acceptă frica şi 
continuă să meargă mai departe. Dacă acesta urma să fie sfârşitul lui, atunci îl va 
accepta. În clipa în care atinse mantia întunecată, se simţi ca şi cum ar fi fost ars. Un 
strigăt îi fu smuls din gât şi răsună prin aer. Căzu la pământ şi gemu. 

Partea întunecată a Forţei se retrase. O simți cum era aspirată într-un vortex. 

Era singur. 

Prin ceața de durere văzu un trio de cristale albastru pal, strălucind ca nişte 
stele. Se ridică cu greu în picioare şi merse spre ele. Puse mâna pe cristale şi erau 
calde. Apoi căzură în palmele lui. Le băgă în buzunarul tunicii sale. Trebuia să-şi 
confecționeze cumva un mâner. Nu era sigur cum ar fi făcut-o fără resursele de la 
Templu, fără acces la arhivele de design, fără unelte speciale şi fără celule de energie. 
Totuşi, cristalele erau cele mai importante. Putea găsi o modalitate de a face restul. 

Dar viziunile încă nu terminaseră cu el. Apăru o altă viziune, un Jedi antic 
prăbuşit pe peretele peşterii, cu tunica zdrențuită, cu ochii închişi. Era ca şi cum ar fi 
conținut înfrângerea tuturor Jedi în silueta sa micşorată. 

Ferus merse spre viziune. Îl va înfrunta şi pe el. Sunetul paşilor lui răsună încet, 
iar viziunea îşi ridică capul. 

— Cine eşti? întrebă. 

Era reală. Era un bărbat. 

Ferus se lăsă încet într-o poziție ghemuită. 


— Garen? 

Cu buzele crăpate, bărbatul întrebă: 

— Cine vrea să ştie? 

— Sunt Ferus Olin. 

— Cunosc... numele ăsta. Ucenicul lui Siri. 

— Da. Ne-am întâlnit odată... cu mult timp în urmă. Sunt un prieten al lui Obi- 
Wan Kenobi. 

— Obi-Wan. E în viață? 

— Da, e întreg. E prea încăpățânat ca să nu fie. 

Garen se sprijini de peretele de piatră al peşterii şi zâmbi. 

— Da, acum ştiu că eşti chiar tu, Ferus. 

— El m-a trimis aici ca să te găsesc. Se va întoarce cu o navă. 

— Oh, grozav, spuse Garen. O să mă salveze Obi-Wan. Nu voi mai scăpa 
niciodată de gura lui. 

— Toată lumea are un preț de plătit pentru supraviețuire, zâmbi Ferus. 

— Nu credeam că a mai supraviețuit vreun Jedi. 

— Nu credeaţi? 

— Fy-Tor-Ana. Şi ea a venit aici... dar avea de gând să se ducă pe Coruscant, să 
vadă ce s-a întâmplat cu Templul şi apoi să se întoarcă după mine. Nu s-a mai întors... 
niciodată. 

Dintr-o dată, auziră un zgomot teribil, un urlet de agonie. Şi apoi aerul se umplu 
de urlete oribile. 

— Viziuni? întrebă Ferus. 

Garen se chinui să se aşeze mai bine. 

— Nu. 

— Gorgodonii, spuse Ferus. Dar de ce ar... Mă întorc imediat. 

— Nu plec nicăieri. 

Ferus se repezi înapoi prin peşteră până la deschidere şi puse ochiul pe fantă. 

Trupele de şoc înarmate cu lansatoare de rachete şi proiectoare de flăcări 
distrugeau sistematic cuibul de gorgodoni. Creaturile se împotriveau cu ferocitate, dar 
Ferus putea vedea că erau la doar câteva minute distanţă de înfrângere. Se luptau să- 
şi protejeze adăposturile, dar Ferus văzu cum soldaţii lansau grenadele cu fragmentare 
spre bolovanii şi pereții periferici pentru a crea o ploaie de moloz în afara intrării în 
peşteră. Chiar în timp ce privea, un bolovan mare căzu chiar în faţa lui, obturându-i 
vederea şi trimițând un nor de piatră pulverizată în peşteră. Se dădu înapoi tuşind. 

Ştiau că se afla aici. Îi tăiau calea de ieşire. Acum trebuia să iasă prin partea din 
față a peşterii. Se grăbi să se întoarcă la Garen. 

— Trebuie să ieşim prin față. Sunt sigur că ne vor aştepta. Ferus bâjbâi la 
centura sa utilitară. Scoase un flacon de apă şi o pastilă de proteine. Poţi să înghiți 
asta? 

Dar Garen doar se uită la ea. Apoi îşi întoarse privirea spre Ferus, iar tânărul îi 
văzu resemnarea. 

— Trebuie să pleci. Am venit aici pentru a fi cu Forța, pentru a mă odihni cu 
viziunile strămoşilor mei. Forța Vie este prea slabă în mine acum. 

Se strădui să-şi extragă sabia de la centură, apoi i-o înmână lui Ferus. 

— Are nevoie de cristale noi. Am văzut că le-ai găsit pe ale tale — cele albastre. 
Pune-le înăuntru. E a ta acum. 


— Nu pot să o iau, spuse Ferus. 

— Trebuie, spuse Garen. Nu o voi mai folosi niciodată. Aş fi mândru să o înmânez 
unui coleg Jedi. 

— Dar eu nici măcar nu sunt Jedi. Nu mai sunt. 

— Simt Forţa în tine, spuse Garen. Asta e de ajuns. 

Ferus luă sabia de lumină cu respect. În mod ciudat, mânerul se simțea perfect 
echilibrat în mâna lui. Chiar dacă era zgâriată şi lovită, iar într-o parte avea o 
adâncitură mare, se cuibărea în palma lui ca şi cum ar fi fost confecționată de el însuşi. 
Atinse închizătoarea de pe mâner şi aşeză cristalele înăuntru. O activă şi lama începu 
să funcționeze, strălucind de un albastru palid ca gheața. 

— Foloseşte-o cum trebuie, spuse Garen. 

— Aşa voi face. O să ieşim amândoi de aici. Ferus se aplecă şi îl privi pe Garen 
în ochi. Forța Vie poate că este slabă, dar încă este în tine. Nu ar fi corect să te părăsesc 
fără să încerc. Ar fi împotriva Codului Jedi. 

Îi întinse apa şi pastila. Dură o clipă, dar Garen aprobă din cap. Ferus îl ajută 
să bea apa şi să înghită pastila. Apoi îl ajută să se ridice în picioare. Împreună, se 
îndreptară spre partea din față a peşterii. Ferus nu ştia cum putea să lupte şi să-l 
protejeze pe Garen, dar ştia că trebuie să o facă. 

Se întrebă unde era Trever. Se întrebă unde era Obi-Wan. Se întrebă cum de 
ajunsese în situația asta. Se întrebă de ce nu putea să găsească o planetă frumoasă 
pentru un exil confortabil şi să încerce să ignore Imperiul. Se întrebă dacă viziunile 
aveau dreptate, dacă nu cumva îşi asumase această sarcină doar pentru a dovedi că 
era un Jedi până la urmă. 

Pe măsură ce se apropiau de deschiderea peşterii, Ferus îl mută pe Garen spre 
partea îndepărtată, lângă o stâncă mare. 

— Rămâi aici cât timp verific situația. 

Se strecură înainte. Exact aşa cum se temuse, afară era o întreagă echipă de 
trupe de şoc, aliniată în formaţie de luptă. Numără cincisprezece soldați. Nu era un 
număr imposibil pentru un Jedi, dar pentru unul care nu mai folosise o sabie de 
lumină de mult timp, ar fi putut fi o problemă. 

Îi privi pentru o clipă, încercând să-şi dea seama ce plan aveau. Şi apoi ştiu care 
era. În spatele trupelor, un mortier mobil cu grenade Merr-Sonn se apropia pentru a 
lua poziție. Era capabil să tragă un total de o sută de grenade la fiecare aproximativ o 
secundă una după alta, având înmagazinate alte sute de grenade care puteau fi 
reîncărcate printr-un tub. Fiind operat de doi soldați pe o sanie cu repulsor, putea 
accelera rapid şi se putea ridica în aer până la treizeci de metri. Pe scurt, era foarte 
manevrabil — o adevărată maşină de ucis. 

Garen găsise cumva puterea să se strecoare lângă Ferus. Scoase un fluierat 
scăzut. 

— Nu sunt veşti bune. 

— Sunt puşi pe treabă, fu de acord Ferus. 

— Deci, cât de bun eşti cu sabia aia de lumină? 

— De fapt, sunt puţin ruginit. 

— Aş fi vrut să nu fi auzit asta. 

— Ai şi alte arme? 

— Nu. 

— Ia pistolul meu blaster. 


— Care e planul? întrebă Garen. 

— Ar trebui să am un plan? 

— Ei bine, spuse Garen, eu aş sugera unul. Să apelăm la antrenamentul nostru 
din Templu. 

— Un test? Acum? 

Poate că, până la urmă, nu-i fusese atât de dor de Jedi. 

— Când întâlneşti o forță copleşitoare şi eşti depăşit numeric, care sunt 
strategiile pe care le ai la dispoziție'? 

— Retragerea, în primul rând, spuse Ferus, cu ochii ațintiți asupra trupelor. 
Asta e întotdeauna una dintre favorite. 

— Mă tem că este imposibilă în această situaţie. Să o încercăm pe a doua. 

— Transformă avantajul inamicului în avantajul tău. 

Lui Ferus îi veneau uşor cuvintele. Îşi amintea cum stătea la ore la Templu, 
studiind scenarii. Se credea că, deşi Jedii erau pacificatori, trebuiau să aibă cunoştinţe 
de strategie militară. Îi fuseseră de folos ca ofițer în Războiul Clonelor. 

— Să capturăm mortierul, spuse el încet. Dar cum? 

— Am venit în această peşteră cu mulți ani în urmă pentru a-mi găsi cristalele, 
spuse Garen. M-am hotărât să aştept afară până când voi fi pregătit, până când am 
simţit Forța crescând în jurul meu. Ei bine, asta a fost ceea ce mi-am spus. De fapt, 
am tras de timp. Am stat mult timp, doar studiind deschiderea peşterii. Şi am observat 
ceva — o pasăre. Era una dintre acele păsări mici, albe, o pană de zăpadă, care îşi 
construise un cuib deasupra deschiderii peşterii. Şi mi-am dat seama că mă uitam 
greşit la peşteră — pare că este sculptată în fața muntelui, dar, de fapt, este o mică 
ieşitură în afară, ca o lespede, deasupra ei. 

— Nu înțeleg, spuse Ferus. Şi nu-mi place să-ți reamintesc, dar acolo stă o trupă 
de soldați şi vreo sută de grenade. 

— Lespedea este suficient de mare pentru un cuib de păsări pană de zăpadă, 
dar este suficient de mare şi pentru un om, spuse Garen. 

— Să mă urc acolo?! Nu vreau să o fac! Aş fi o țintă perfectă. 

— Poţi ajunge acolo sus ascunzându-te chiar în spatele bolovanilor din interiorul 
intrării, continuă Garen. Urcă-te pe partea laterală a peşterii, apoi balansează-te în 
afară şi ajungi pe lespede. Dacă o faci repede, s-ar putea să nu fii reperat. 

— S-ar putea să nu fiu? 

— Nu se vor uita deasupra peşterii, ci înăuntru, încercând să observe mişcările. 
Apoi poți sări cu Forța peste primele coloane şi să aterizezi aproape de mortierul mobil. 
Când te vor vedea, voi încerca să le distrag atenţia. 

Ferus se uită la Garen cu îndoială. Părea la fel de fragil ca şi pana de zăpadă 
despre care vorbise. Era cel mai nebunesc plan pe care îl auzise vreodată. 

Dar nu avea unul mai bun. Şi timpul se scurgea. 

— Vor începe să înainteze, spuse Garen, privind afară. Lasă-i să avanseze. Tu 
du-te după mortierul ăla. Eu voi rămâne aici să mă ocup de ei. 

Ferus se uită la el cu neîncredere. 

— Singur? 

— Nu voi fi singur, spuse Garen. Viziunile mă vor ajuta. Acum pleacă! Şi fie ca 
Forța să fie cu tine. 

Era acesta planul corect, sau era doar obişnuit să asculte de Maeştrii Jedi? 

Ferus se ținu pe lângă pereţii peşterii în timp ce se apropia de intrare, 


ascunzându-se în umbră până când se contopi cu peretele. Se urcă pe bolovani, 
mişcându-se pe furiş. Se echilibră pe ultimul bolovan, pipăind cu degetele în jurul 
părții superioare a peşterii, căutând un punct de prindere sigur. Trebuia să facă acest 
lucru orbeşte; nu putea să vadă afară din peşteră. Trebuia să aibă încredere că, odată 
ce se va balansa în sus şi în afară, va putea să urce pe lespede. 

Îi scană pe soldaţii care se aflau acum sub el. Priveau înainte, cu puştile blaster 
ținute pregătite. Fără îndoială că aşteptau ordine prin căşti. În spatele liniilor, plutea 
lansatorul mobil de grenade. Îi văzu pe soldaţii de pe platformă cu mâinile pe comenzi. 

Acum ori niciodată. 

Se balansă în aer, îşi răsturnă corpul, ratând la un fir de păr să se lovească de 
peretele peşterii şi ateriză pe lespedea îngustă. Se rostogoli cât putu de mult în spate, 
ascunzându-se în umbră. Inima îi bătea cu putere în timp ce aştepta, întrebându-se 
dacă îl va arunca în aer vreo grenadă. 

Nu se întâmplă nimic. Nu-l văzuseră. Până acum, totul era bine. 

Ferus simți cum se adună Forța. Garen. O accesase şi se dezvolta. Sări peste 
capetele trupelor de şoc. Dar dacă acei soldați nu-l vedeau, cei de pe mortierul mobil 
îl văzură şi deschiseră focul. Grenadele zburară prin aer, îndreptându-se spre el în plin 
zbor. Sabia lui Garen se simțea echilibrată în mâna lui, iar lama albastră strălucea. 
Devie grenadele în timp ce se îndreptau spre el, lovindu-le în jos, spre soldați. Se simțea 
extraordinar să aibă din nou o sabie în mână. 

Antrenamentul îi revenise şi nu trebuise să forțeze pentru asta. Era acolo, în 
felul în care se mişca, în unghiul precis al atacului său. 

Ateriză pe platforma mobilă, cizmele sale lovind un soldat şi trimițându-l în zbor 
de pe platformă. Alunecă în scaun, inversă motorul repulsorlift cu o smucitură, 
pornindu-l la capacitate maximă, iar soldatul din spate căzu. 

Batalionul se împrăştie în fața lui când îi lovi cu o ploaie de grenade. Putea să 
folosească mortierul pentru a intra în peşteră şi să-l lua pe Garen. Dar, deodată, 
mortierul căzu într-o parte. Soldatul sărise brusc înapoi la bord. Ferus simți căldura 
unui fulger pe lângă ureche. Se feri, încercând să mânuiască sabia în acelaşi timp. Era 
o mişcare dificilă, dar una pe care ar fi putut să o facă cu uşurinţă în tinerețe. Acum, 
abilitățile sale cu sabia erau ruginite şi era puţin dezechilibrat. Spre groaza lui, Ferus 
începu să cadă de pe mortier în timp ce soldatul îşi îndrepta blasterul spre el şi trăgea. 

Deci. Poate că nu sunt chiar atât bun pe cât credeam că sunt. 

Simți căldura arzătoare în umăr. Fu aruncat înapoi de pe mortier şi se lovi 
puternic de pământ. 

Bine. Un gorgodon m-a folosit ca sac de box şi o viziune malefică s-a jucat cu mine 
ca şi cum aş fi o minge laser. Acum am fost împuşcat cu un blaster. Nu e deloc o zi bună. 

Văzu mortierul oprindu-se în aer şi învârtindu-se. Se întorcea spre el. Furia îl 
străbătu. Furie față de el însuşi. O dăduse în bară. Totul avea să se termine aici, în 
afara peşterii de pe Ilum. Era cel mai sacru loc pentru Jedi şi aici îi vor rămâne oasele. 
Forța încetini timpul, iar el îşi reactivă sabia. Nu putea să se dea la timp la o parte din 
calea barajului care se apropia, ştia asta, dar se va alătura Forței încă luptând. 

Văzu o strălucire cu colțul ochiului, o sclipire de lumină. Ceva cădea din cer. 

Dintr-o dată, o explozie de lumină îl trimise înapoi la pământ. 

O încărcătură alfa!. Un explozibil mic trimis chiar în mortierul mobil. Apoi altul, 


1 Încărcătură alfa — tip de explozibil folosit datorită lipsei de zgomot şi de fum. Erau disponibile în diferite 
cantități de încărcătură - completă, pe jumătate şi sfert — oferind puteri diferite de explozie. 


şi încă unul, şi încă unul. Grenadele explodară într-o deflagrație uriaşă. Ferus se 
rostogoli pe pantă, făcând orice ca să scape de căldura aceea teribilă. Ajunse să se 
oprească, lovindu-se cu capul de un bolovan. Îl văzu pe Trever într-o navă de 
vânătoare, eliberând explozibili asupra plutonului de jos, fiind urmărit de o navă de 
transport mai voluminoasă. Trupele de şoc fugiră să se pună la adăpost. 

Ferus nu se opri să proceseze durerea pe care o simțea. O acceptă şi îşi focusă 
mintea la următorul lucru. Sub acoperirea atacului lui Trever, porni spre peşteră. Din 
ochii lui curgeau lacrimi din cauza fumului, iar umărul se simțea ca şi cum ar fi luat 
foc. Îl găsi pe Garen lângă gura peşterii, prăbuşit pe podea, cu un blaster în mână. 

Nava ateriză chiar la intrarea în peşteră. Ferus îl ridică pe Garen. Se simțea la 
fel de uşor ca o pasăre. Apoi fugi spre rampă. Trupele de şoc îi împroşcară cu rafale de 
blaster, dar Trever reuşi să mai arunce câţiva explozibili în spatele bolovanilor, iar 
focurile de blaster se domoliră. 

Ferus fugi pe rampă cu Garen. Acesta se prăbuşi în genunchi pe podea. 

În timp ce transportorul care îl urmărea îşi croia drum în jos, Trever trase de 
comenzi în sus. Împingând motoarele la maxim, porni în viteză. Nu puteau să fugă în 
afara planetei, dar puteau să depăşească transportorul. 

— Ştiu un loc unde ne putem ascunde, spuse Garen. Obi-Wan ne poate găsi 
acolo. 


Capitolul 15 


Apelul de ajutor ajunse la Obi-Wan în timp ce părăsea Polis Massa. Ştia exact în 
ce peşteră se vor ascunde, aşteptându-l - o peşteră fără cristale de pe Ilum pe care 
Jedii o foloseau adesea ca hangar sigur. 

Tot restul călătoriei, Obi-Wan nu se putu gândi decât la două lucruri: Garen este 
în viață şi Malorum trebuie oprit. Când ajunse la peşteră, Ferus şi Trever îl aduseră pe 
Garen la bord. Obi-Wan voia să se întoarcă imediat şi să-şi vadă vechiul prieten, dar 
ştia că o evadare rapidă era esenţială. Abia după ce ajunseră în spațiul cosmic şi după 
ce Ferus preluă comenzile, Obi-Wan se întoarse în cabină pentru a-şi vedea prietenul. 

Dacă înainte fusese doar recunoscător pentru că prietenul său era în viață, acum 
i se rupea inima să îl vadă. Nu l-ar fi recunoscut. Cu ochii închişi, Garen stătea întins 
pe spate, cu pielea palidă ca zăpada şi fragil. Obi-Wan simțea că, dacă ar fi respirat 
deasupra lui, ar fi putut să-l dizolve în vapori. Garen fusese întotdeauna robust şi plin 
de viață. Trupul său scânteia de electricitate, iar ochii săi erau plini de viaţă şi umor. 

Se apropie cu paşi liniştiți. Garen nu se mişcă. Obi-Wan îi putea vedea venele 
delicate şi albastre din pleoape, cercurile întunecate de umbră de sub ochi. Obrajii îi 
erau goi, iar părul îi era rar. Pieptul lui, cândva musculos, părea căzut. 

Ochii lui Garen se deschiseră de parcă ar fi fost cel mai greu lucru pe care trebuia 
să-l facă vreodată. Se concentrară asupra lui Obi-Wan. 

— Pot să îți aduc ceva? întrebă Obi-Wan. 

Vocea lui Garen era o şoaptă. 

— Numai să nu-mi aduci o oglindă. Pot să văd pe fața ta cât de rău este. 

— Eşti în viață, spuse Obi-Wan. Pentru asta sunt recunoscător. 

— Nici măcar eu nu sunt atât de sigur de asta. Dar îți mulțumesc că m-ai găsit. 

Fiecare cuvânt părea să-l coste pe Garen. Ce mai putea face Obi-Wan acum? 
Cum putea să aibă grijă de el? Nu-l putea duce înapoi cu el la Mos Eisley. Ar fi atras 
prea multă atenţie şi, în plus, nu prea existau îngrijiri bune pe Tatooine. Avea nevoie 
de odihnă şi de monitorizare constantă. 

Garen aluneca deja înapoi în inconştiență. 

— Putem vorbi mai târziu, spuse Obi-Wan. 

Aşeză o mână pe umărul prietenului său, pipăind mai ales osul. Toate 
sentimentele se revărsară în el, dragostea pentru prietenul său, neputința pe care o 
simţea, amintirea a ceea ce fusese Garen. Pierderea a ceea ce avuseseră. 

Se adună şi se întoarse în cabina de pilotaj, strecurându-se pe scaunul de lângă 
Ferus. Trever cedase în fața epuizării şi adormise ghemuit pe bancheta din bucătărie. 

— Mulţumesc că l-ai salvat pe Garen, spuse Obi-Wan. 

— Acesta este doar începutul, spuse Ferus. D'harhan a dat de înțeles că mai 
există un prizonier Jedi pe Coruscant. Garen a spus că a întâlnit un alt Jedi în peşteră 
şi că ea a plecat pe Coruscant. Ar putea fi acelaşi Jedi. Ar putea fi încă în viață şi 
prizonieră. 

— Coruscant este un loc mare. Ar putea fi oriunde. 

— Nu pot ascunde un Jedi. Noi o putem găsi. Îi putem găsi pe toți. 


— Şi apoi, ce? 

— Îi ducem la o bază secretă. 

Obi-Wan clătină din cap. 

— Nu ai face decât să le aduci mai mult pericol pe cap, Ferus. Cea mai bună 
speranță de supraviețuire este să rămânem împrăştiaţi pentru moment. Prea multă 
energie a Forței concentrată într-un singur loc ar putea alerta Sithul. 

— Nu cred că o mână de Jedi ar declanşa un răspuns, spuse Ferus. În plus, vom 
fi bine ascunşi. 

— Cum vei găsi acest loc? 

— L-am găsit deja. La fel şi tu. 

Obi-Wan se gândi o clipă. 

— Asteroidul. 

— Nu este cartografiat, se deplasează constant. 

— E o bucată de stâncă fără adăpost în mijlocul unei furtuni atmosferice. 

— Înţelegi ce vreau să spun? Perfect. Vocea lui Ferus era puternică, hotărâtă. L- 
am contactat deja pe Roan, prietenul meu de acasă. Ştiu că a fost periculos să risc o 
transmisiune, dar el este singura persoană în care pot avea încredere şi care nu se află 
deja pe această navă sau pe acel asteroid. Avem un sistem codificat pe care l-am 
stabilit cu ani în urmă, o serie de locuri de întâlnire. Aduce provizii şi apoi se întoarce 
la Ussa. l-am dat o listă detaliată cu proviziile de care vom avea nevoie pentru Garen 
şi alte câteva lucruri. Va trebui să fim autosustenabili. 

Obi-Wan putu auzi entuziasmul din vocea lui Ferus, dar nu putu să i se alăture. 
Nu era momentul să se certe. Era momentul să se odihnească şi să facă planuri. 

— Trezeşte-mă când ajungem la portul spaţial, spuse el. 


Trever privi prin fereastra cabinei de pilotaj spre portul spaţial Nixor. Era un mic 
port care orbita în jurul sistemului Nixor. Era o amalgam aglomerat şi dezorganizat. 
Nixorii, fiind în duşmănie cu restul sistemului, refuzau să mdernizeze portul sau chiar 
să facă reparaţii regulate. Piloții făceau tot posibilul să îl evite dacă puteau, dar era 
întotdeauna aglomerat din cauza poziției sale centrale pe Inelul Mijlociu. Era un loc în 
care era uşor să te ascunzi. 

— Cu siguranţă alegi cele mai urâte găuri din galaxie în care să te întâlneşti, 
observă Trever. 

— Asta e şi ideea. Uneori, cel mai bun loc pentru a te ascunde este în mulțime. 

Ferus activă rampa şi se grăbi să coboare. Căută în mulțimea diversă şi îl văzu 
aproape imediat. Roan era mai slab şi părea că încă nu-şi revenise complet după rănile 
suferite în timpul şederii în închisoarea Imperială. Dar zâmbetul lui era acelaşi. 

Merseră încet unul spre celălalt. 

— Arăți ca un dinko într-o zi proastă, spuse Roan. 

Ferus ştia că era adevărat. Îşi administrase bacta pe navă, dar combinaţia dintre 
rana provocată de blaster şi bătaia dată de gorgodon îl secătuise. Şi îi dăduse o 
vânătaie verzuie destul de frumoasă pe tâmplă, lângă dunga argintie din părul său. 

— Mulţumesc. Nici tu nu eşti chiar un cadou, răspunse el. 

Roan înaintă şi îl apucă de braţe pe Ferus. Era salutul lor special, unul pentru 
celălalt, după o lungă absenţă. Când Roan îl atinse pe Ferus, îl văzu făcând o grimasă. 


— Ce este? 

— Doar o rană de blaster. Nimic de care să îți faci griji. 

— Nu poţi să fugi şi să te ascunzi, ca toți ceilalți? Trebuie să te duci să cauţi 
probleme? glumi Roan, dar ochii îi erau îngrijorați. 

— Ei bine, îi ştii pe Imperialii ăştia, sunt aşa de amuzanțţi. Pur şi simplu nu pot 
sta departe. 

Zâmbetul lui Roan deveni forțat. 

— Presupun că tu chiar trebuie să o faci. 

— Da. Aş vrea... 

— „să fie altfel, ştiu. 

— Există Jedi în viață, spuse Ferus. Vreau să-i găsesc şi să-i pun în siguranţă. 

Roan aprobă încet din cap. 

— Am crezut că ai părăsit Ordinul Jedi. 

— L-am părăsit. 

— Serios? Nu pare aşa de aici. 

— Acum au nevoie de mine. Unii sunt încă în viață. Se ascund. Dacă ar avea un 
loc unde să vină, un loc sigur, asta le-ar da o şansă să lupte din nou. Aşa că am de 
gând să înființez o bază secretă. 

— Ah, asta explică sera, spuse Roan. 

— Ai reuşit să o aduci? 

— Am o seră prefabricată, provizii alimentare, semințe, plante, sistem de 
purificare a apei şi o unitate medicală completă. Tot ce ai cerut. Plus combustibil 
suplimentar şi câteva datapaduri şi alte câteva lucruri. Şi vioflautul tău, ca să poţi să- 
i torturezi şi pe alții seara, aşa cum mă torturai pe mine. 

Ferus râse, dar îl cuprinse tristețea. Vechea lui viață dispăruse cu adevărat. Se 
dusese pentru totdeauna. 

— Te pui în mare pericol, spuse Roan. Dar cred că ştii deja asta. Ei bine, nu-ţi 
face griji, partenere. Ne putem vedea din când în când. Am şi eu treabă de făcut pe 
Ussa. Imperiul a luat măsuri drastice împotriva rezistenței, dar aşteptăm. Faci ceea ce 
trebuie. 

— Nu ştiu dacă e adevărat, spuse Ferus. Ştiu doar că trebuie să o fac. 

— Uneori, spuse Roan, asta e tot ce ajungi să ştii. 


Capitolul 16 


Semnalul de orientare funcţiona perfect, dar tot trebuiră să se scufunde în 
furtuna atmosferică pentru a ajunge înapoi la asteroid. Ferus era mai obişnuit acum 
cu forfecările spațiale, precum şi cu vârtejurile gravitaționale bruşte care puteau face 
nava să scape de sub control. Totuşi, când asteroidul apăru la vedere, răsuflară cu 
toții uşurați. 

Toma şi Raina trebuie să-i fi văzut apropiindu-se, pentru că rămăseseră în 
picioare aşteptând în timp ce Ferus ateriza. Apoi cobori rampa şi ieşiră toți trei. 

— Ne bucurăm foarte mult să vă vedem, spuse Toma. 

— Începusem să ne plictisim să conversăm unul cu celălalt, spuse Raina. 

Încerca să glumească, dar pe fața ei se citea tensiunea. Fără îndoială că se 
temuse că nu se vor mai întoarce. 

— Avem provizii, spuse Ferus. Şi un camarad rănit. 

— Lasă-mă să mă ocup eu de el, spuse Raina. Înainte de Războiul Clonelor, îmi 
terminam pregătirea medicală. 

Alergă uşor pe rampa de acces în navă. Ferus se întoarse spre Toma. 

— Vom stabili o bază aici. Sperăm să găsim mai mulți Jedi care să vină. Am 
destule provizii pentru a ne asigura autonomia. Am nevoie de ființe care să o conducă 
în timp ce eu sunt plecat. Speram să vă conving pe tine şi pe Raina să o faceţi. Îmi dau 
seama că nu e o slujbă prea atrăgătoare, dar... 

— Nu pot vorbi în numele Rainei, spuse Toma, dar nu-mi pot imagina o cauză 
mai bună. 

Apoi descărcară proviziile. Obi-Wan, Ferus şi Toma montară locuințele 
prefabricate care erau împachetate cu grijă în containere din duroțel. Structurile de 
plastoid erau durabile şi construite pentru a rezista la căldură şi frig. 

După ce terminară, se opriră să privească cerul întunecat de deasupra lor. 
Deoarece asteroidul călătorea încontinuu şi nu avea soare, nu exista separare între zi 
şi noapte. Cu toate astea, exista sentimentul că trecuse ziua şi că era timpul pentru 
somn. 

Obi-Wan se uită la Garen. Raina amenajase un fel de clinică într-una dintre 
structuri, iar Garen dormea. 

— Îi va lua ceva timp să-şi revină, spuse Raina încet. Nu este nimic din ceea ce 
nu am putea face pentru el aici şi pe care l-ar putea primi într-o structură de primă 
clasă. Are nevoie de odihnă, de hrană şi de îngrijiri medicale de bază. Îl voi face bine, 
Obi-Wan. Se uită la Garen cu tristețe pe față. Mi-l amintesc din Războiul Clonelor. S- 
a schimbat mult. 

El îşi puse mâna pe umărul ei. 

— Îţi mulţumesc că ai grijă de el. 

Obi-Wan se strecură afară din structură. Ferus stătea singur, uitându-se la cer. 

— Ce mai face Garen? 

— Doarme. Raina nu ştie cât va dura recuperarea lui. Dar va fi bine aici. 

— Acum că s-a instalat, cred că ar trebui să plecăm spre Coruscant, spuse 


Ferus. Nu avem timp de pierdut. 

lată. Acesta era momentul în care avea să-l dezamăgească. 

— Nu vin cu tine, Ferus. 

Ferus păru întristat, dar nu surprins. 

— Cred că ştiam asta. Speram doar că te vei răzgândi. 

— Ţi-am oferit tot ajutorul pe care ţi l-am putut oferi. 

— Cum rămâne cu Garen? Este prietenul tău! 

— Îl las într-un loc unde poate fi îngrijit. 

— Da, are nevoie de îngrijire. Asta e şi ideea mea. L-am găsit pe Garen şi ştim că 
mai există un alt Jedi care are nevoie de ajutorul nostru. Ferus clătină din cap. Nu 
înțeleg cum poți să refuzi asta. 

— Şi nu pot să-ți explic. Sunt unele lucruri pe care pur şi simplu nu le poți şti. 

Ferus pufni pe nas. 

— Din nou misiunea ta secretă. 

— Îmi pare rău că nu pot să-ţi spun. Dacă ai nevoie de ajutorul meu din când în 
când, te voi ajuta. Dar nu pot construi această bază cu tine. Nu pot călători prin galaxie 
cu tine. Am locul meu în această luptă, care a fost deja stabilit. 

Putu să vadă nerăbdarea de pe fața lui Ferus. 

— Deci îi vei abandona pe cei care au nevoie de tine, cum ar fi cel mai bun prieten 
al tău? 

— Ei te au pe tine. Asta este misiunea ta, Ferus. Tu ai ales-o. 

Ferus îşi întoarse privirea, furios. 

Propriile sentimente ale lui Obi-Wan erau o harababură în interiorul lui. Nu 
putea spune că nu gândea că Ferus avea dreptate. O parte din el se întreba dacă nu 
cumva îl abandona pe Garen şi îşi făcea griji pentru acest grup fragil. Toma şi Raina 
erau curajoşi şi descurcăreți, dar nu puteau face mai mult decât atât. Trever era isteț 
şi inventiv, dar era încă un băiat. Garen era bolnav şi fragil. Iar Ferus abia îşi stabilea 
din nou un țel. Se implicase prea mult, crezând că încă mai este un Jedi la fel de 
puternic ca înainte. Şi acum îi lăsa pe toţi să se descurce singuri. 

Făcea ceea ce trebuia. Ştia sigur asta. Dar să meargă mai departe, să facă acel 
lucru şi să nu aibă regrete... asta era ceva de care nu era capabil. 

Acceptarea nu te fereşte de regrete. 

Era o amintire de data asta şi sună limpede ca un clopot în mintea lui Obi-Wan. 
El şi Qui-Gon purtând una dintre multele lor discuţii după o misiune. Nu-şi mai 
amintea ce anume regretase, nici ce anume ceruse. Dar îşi amintea un apus de soare 
arzător şi începutul cerului nopții deasupra lui, şi îşi amintea clar răspunsul lui Qui- 
Gon 

Să fii o fiinţă vie înseamnă să trăieşti cu regrete. Cei care spun că nu regretă nimic 
sunt mincinoşi sau proşti. Acceptă-ți regretele aşa cum îți accepți greşelile. Apoi mergi 
mai departe. 

Obi-Wan se uită la Ferus şi simți durere în inimă. Ferus era atât de curajos şi 
avea atât de multe de făcut. Şi totuşi, trebuia să-l părăsească. Faptul că inima i se 
putea frânge, faptul că putea fi cuprins de această confuzie... era ceva ce nu mai 
simţise de multă vreme. Era ceva ce sperase să nu mai simtă niciodată. Şi totuşi, iată- 
l aici, cu inima plină de sentimente. 

Şi atunci înțelese, la fel de sigur cum îşi cunoştea misiunea, de ce îi spusese 
Qui-Gon că nu era pregătit pentru antrenamentul în căile Ordinului Whills. 


Când vei şti de ce nu eşti pregătit, vei fi pregătit, îi spusese Qui-Gon. 

Acum ştia. Acum era pregătit să se întoarcă. 

— Am două lucruri de cerut de la tine, spuse Obi-Wan. Unul este Garen. 

— Voi avea grijă să fie îngrijit, spuse Ferus cu rigiditate. Nu trebuie să mi-o ceri. 
Nu-l voi abandona niciodată. 

— Îţi mulţumesc. Acum trebuie să îți mai cer un lucru. Mă tem că Malorum 
cercetează Polis Massa. Cel mai bine ar fi să nu ştii de ce. Am reuşit să deviez ancheta 
pentru o vreme, dar nu ştiu ce cunoaşte Malorum sau ce are de gând să facă în 
continuare. Răspunsurile la aceste întrebări pot pune în pericol fiecare Jedi — şi 
începutul rezistenței. 

— Îl voi urmări pentru tine, spuse Ferus. S-ar putea să dureze ceva timp. 

— Fă tot ce poţi, spuse Obi-Wan. Dacă va continua să investigheze, voi avea 
nevoie să ştiu. În drumul tău spre Coruscant, vreau să mă laşi pe Tatooine. E timpul 
să mă întorc. 

— Mă tratezi ca pe un ucenic, spuse Ferus. Nu vrei să-mi spui ce faci şi îmi dai 
ordine. 

— Aşa se pare, spuse Obi-Wan. Dar eu nu te consider un ucenic. 

— Atunci, cum mă consideri? întrebă Ferus iritat. 

— Un Jedi, spuse Obi-Wan. Unul dintre ultimii. 

Privirea tulburată a lui Ferus se limpezi. Inspiră adânc, iar asta păru să-l 
calmeze. 

— A trecut atât de mult timp de când am fost un Jedi, spuse el. Vechile căi sunt 
înrădăcinate în mine, dar trebuie să mă lupt să le redescopăr. Acceptarea, nu-i aşa? 
Acceptarea fără judecată. De asta am nevoie. 

— E ceva pentru care trebuie să te străduieşti, oricum. 

Ferus se întoarse cu fața spre el. Obi-Wan văzu că Ferus nu-l înțelegea. Nu-l 
iertase. Dar făcuse un pas pe calea potrivită. 

— Atunci voi încerca. 

Aterizară cu nava lui Toma în afara aşezării Mos Eisley. Obi-Wan îşi înfăşură 
mantia în jurul lui. Vântul se pornise, iar nisipul de afară sufla nebuneşte. Era bine. 
Toată lumea avea tendinţa de a sta la adăpost în timpul furtunilor de nisip. Avea să 
meargă în singuranță până la locuința sa. 

— La revedere, Trever, zise Obi-Wan. Am avut o călătorie interesantă împreună. 
Fie ca Forța să fie cu tine. 

— La fel şi cu tine, Obi-Wan. 

Trever se întoarse în navă, iar Obi-Wan rămase în vârful rampei cu Ferus. 
Particule de nisip le înțepau obrajii şi pielea expusă. 

— Un loc fermecător, remarcă Ferus. Înţeleg de ce vrei să rămâi. 

— Asteroidul tău este o grădină? 

— Ah, dar va fi. 

Obi-Wan făcu o pauză. Era o parte din el care voia să rămână cu Ferus, să 
păstreze această unică legătură umană cu trecutul. Dar ştia ce avea de făcut şi că 
trebuia să o facă singur. 

— Mă bucur că drumurile noastre s-au încrucişat din nou, spuse el. 

— Ai fost bun cu mine când eram ucenic, răspunse Ferus. Te-am admirat mai 
mult decât pe oricare alt Jedi... Pe tine şi pe Siri. Acum cred că trebuie să am şi eu 
încredere în tine. Dar nu e la fel de uşor. 

— Qui-Gon ar spune că, atunci când vine vorba de Forța Vie, încrederea este 
singura monedă de schimb, spuse Obi-Wan. 

Ferus aprobă din cap. 

— Ai spus că mă vei ajuta dacă voi avea nevoie. Îți promit acelaşi lucru. Fie ca 
Forța să fie cu tine, Obi-Wan Kenobi. 

— Fie ca Forţa să fie cu tine, spuse Obi-Wan. Găseşte-i şi adună-i. Fă-i să fie în 
siguranţă. 

Cu mâna pe noua sa sabie de lumină, Ferus se întoarse pe rampă. Obi-Wan păşi 
pe solul nisipos al lui Tatooine. Se retrase la adăpostul relativ al unei stânci, pentru a 
privi cum Ferus făcea o verificare a zborului înainte de plecare. 

O voce i-a pătrunse în cap. 

N-am spus niciodată că încrederea este moneda de schimb a Forţei Vii. 

De data asta, Qui-Gon părea sec, amuzat. Obi-Wan zâmbi. 

— Nu? 

Nu cred că aş fi spus ceva atât de pompos. Sună mai degrabă ca ceva spus de 
tine. 

Obi-Wan se sprijini de peretele de piatră. 

— Mă bucur că m-am întors. 

Ceva s-a schimbat la tine. Simt asta. 

— Acum ştiu de ce nu eram pregătit să primesc antrenamentul, spuse Obi-Wan. 
Îmi pierdusem legătura cu Forţa Vie. Tu m-ai învăţat, viaţa mea m-a învăţat, Siri m-a 
învățat... cum să mă conectez la Forța Vie. Am învăţat să trăiesc cu inima deschisă. 


Dar apoi, Anakin a trecut de partea întunecată, iar eu mi-am pierdut perspectiva. 

Ai simțit doar furie şi vină şi te-ai întors împotriva ta. 

— Am avut multe de reproşat. 

Poate că da. 

— Dar totuşi, nu puteam să văd calea de ieşire. 

Ai purtat toată responsabilitatea pentru ceea ce s-a întâmplat. Ţi-ai repetat 
greşelile. Trebuie să ştii asta, Obi-Wan — Anakin a fost cel care a ales să treacă de partea 
întunecată. Nu durerea l-a împins acolo. Nu tu l-ai împins acolo. El a făcut alegerea. 

— Erau atât de multe lucruri pe care ar fi trebuit să le văd. Atâtea locuri în care 
ar fi trebuit să-l corectez. 

Da. Dar trebuie să-ţi accepti regretul aşa cum îţi accepti greşelile. Apoi mergi mai 
departe. 

— Cineva mi-a spus asta odată, cu mult timp în urmă. 

Zâmbetul reveni în vocea lui Qui-Gon. Păcat că nu l-ai ascultat. 

Obi-Wan simți că se ridică ceva de pe umerii lui. Qui-Gon avea dreptate. Vina îl 
paralizase, iar acum dispăruse. Învăţase să se ierte. Învăţase să se deschidă din nou 
la durere. Nu mai era acelaşi om care fusese atunci când se exilase prima dată pe 
Tatooine. Atunci dorise să exileze mai mult decât pe el însuşi. Voise să-şi exileze inima. 

Ei bine, va locui aici şi îl va veghea pe Luke, dar nu va înceta să trăiască. Şi va 
începe cu iertarea greşelilor sale. Acum ştia că făcea parte dintr-o mare luptă. Galaxia 
nu se învârtea în jurul eşecurilor sale. Nu se sprijinea pe succesul lui. 

Puterea Imperiului era impresionantă. Înspăimântătoare. Dar Luke şi Leia erau 
în viață. Ferus era în viaţă, şi poate că şi alți Jedi erau în viaţă. Într-o zi, se va ridica o 
rebeliune. 

Obi-Wan privi nava gri ridicându-se în aer şi dispărând din vedere. Ferus era 
viitorul. Ferus avea să preia lupta la care Obi-Wan nu se putea alătura. 

Obi-Wan îşi pregăti mintea. Simţi prezenţa lui Qui-Gon, constantă şi sigură. 

— Sunt gata să încep, spuse el. 

Ferus strecură nava pe culoarul spațial expres, aglomerat, spre suprafața 
Coruscant. Trever nu mai văzuse niciodată atâta trafic spaţial. Culoarele erau înțesate 
cu vehicule, toate luptându-se pentru o poziție mai bună. 

— N-ai mai văzut aşa ceva, nu-i aşa? întrebă Ferus. 

— Niciodată. 

— Are cam tot ce ţi-ai dori, spuse Ferus, fluturând o mână spre miile de clădiri. 

Trever se simți îngrozit. Nu mai văzuse niciodată atâtea lumini, iar în spatele 
fiecărei lumini se afla o afacere, o casă, o locuinţă. 

— Şi am contacte aici. Ar putea fi un loc în care să-ți pui rădăcinile. 

O durere răsuci stomacul lui Trever. Crezuse că el şi Ferus erau parteneri. Sigur, 
se gândise să-l părăsească pe Ilum, dar nu o făcuse. Acum Ferus profita de prima 
ocazie pentru a-l părăsi. 

Ferus îi văzu privirea de pe față. 

— Ce este? 

Fața lui Trever împietri. 

— Eşti gata să descarci gunoiul spaţial, nu-i aşa? 

— Nu, spuse Ferus. Dar acum am un nou obiectiv. Este periculos. Nu ştiu unde 
voi merge, cum voi trăi. Nu te pot târî în asta. 

— Nu mă târăşţti. 

— Şi nu poți să-mi spui că nu te-ai gândit să pleci, spuse Ferus. Există moduri 
mai uşoare de a trăi. 

— Bine, m-am gândit la asta, recunoscu Trever. Şi nu pot să spun că sunt 
înnebunit de această afacere cu baza Jedi. Dar nu ştiu, mă cam simt blocat cu tine. 
Ăsta e adevărul îngrozitor. 

Ferus râse. 

— Cred că pot spune... mulțumesc. 

Trever se întinse şi îşi sprijini picioarele pe consolă. 

— Deci, dacă nu te superi, nu plec nicăieri pentru moment. 

Ferus ştia că trebuia să păstreze un profil scăzut. Ştia că ar fi trebuit să 
andocheze la cel mai aglomerat port spațial şi să se piardă în mulțimea imensă. 

Dar nu se putu abține să nu treacă pe lângă Templul Jedi. Trebuia să vadă. 

Se ridica în fața lui. La început, părea un miraj, ireal, o proiecție holografică. 
Pentru că asta nu putea fi real. Turnurile erau rupte. Jumătatea superioară a 
turnurilor Templului era pârjolită de foc. Era o ruină. Camerele grațioase, holurile, 
grădinile, fântânile... Dispăruseră toate. 

Îl străbătu un cutremur profund. Mâinile îi tremurau pe comenzi. Lângă el, chiar 
şi Trever era tăcut. 

Oare înțelesese cu adevărat pierderea Jedilor până în acest moment? Nu păruse 
să fie aşa. Acum îl umplea. Se îneca cu furia lui, cu durerea lui. Cu tristețea lui. 

Ar fi fost în pericol pe Coruscant în fiecare clipă. Nu ştia de unde să înceapă să 
o caute pe acea Jedi întemnițată. Nu ştia care dintre vechile lui contacte erau moarte. 


Unii puteau fi acum spioni ai Imperiului. Se afla într-o nouă galaxie şi nu era sigur că 
avea instrumentele necesare pentru a se descurca. 

Dar, cu ochii ațintiți asupra Templului distrus, era mai sigur ca oricând de calea 
sa. 

De ce el? Viziunile îl acuzaseră de aroganță. Dar Ferus ştia că răspunsul era 
simplu. El era singurul care putea. Îi va găsi pe ultimii Jedi şi îi va aduce acasă. 

ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată, care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor pentru 
a împărtăşi conducerea sa benefică. Planete ce se aflau ele însele în primejdie datorită 
dezastrelor naturale sau izbucnirii unor revolte au putut să se îndrepte spre vecinii lor 
pentru a primi ajutor. Toate rasele, toate speciile inteligente, toate popoarele erau egale 
în fața legii şi îşi trăiau viața cu drepturi care le garantau deopotrivă şansă şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei... În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor prin hiperspațiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri, ce a 
slujit la apărarea şi protecţia popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună din Forță, Cavalerii Jedi au menţinut 
pacea pe tot cuprinsul Galaxiei, generaţii după generații, şi au transmis mai departe 
crezul lor celor ce s-au dovedit deopotrivă capabili şi demni să fie Cavaleri. 

Prin strânsa ei coeziune, Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea mişcare 
pentru că ea ar fi însemnat un eşec sigur. Cetăţenii Vechii Republici au putut dormi 
liniştiți în paturile lor, aflați în siguranţă înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili la 
influență şi mită, plecându-se cel mai adesea în fața dorințelor celor implicaţi în afaceri 
de comerț interstelar. Senatul, slăbit de atâtea secole de pace şi mulțumire de sine, a 
devenit periculos de neglijent. Răsturnarea politică era inimaginabilă, dar inevitabilă. 


SITH... 


Un mare contigent dintre Cavalerii Jedi care fuseseră ademeniţi de partea 
întunecată a Forţei au fost expulzați din Vechea Republică. După ce au pribegit o 
vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuţi 
sub denumirea de Stăpâni ai Sith-ilor. Pentru următoarele câteva mii de ani Imperiul 


lor avea să prospere şi să crească. În acest timp Cavalerii Jedi decăzuţi începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul Sith 
şi a invadat Vechea Republică, însă armatele sale au fost înfrânte de forțele combinate 
ale flotei Vechii Republici şi ale Cavalerilor Jedi. Sadow cu o armată compusă din 
războinici Massassi a fugit spre marginile îndepărtate ale universului, oprindu-se în 
cele din urmă pe cea de-a patra lună a planetei Yavin. Aici, dictatorul militar a început 
să facă experimente asupra celor ce l-au urmat, transformându-i în fiare monstruoase. 
Aceasta a avut drept consecință Războiul Fiarelor din Sistemul Onderon. Maestrul Jedi 
Arca, Străjerul recent descoperitului Sistem Onderon trimise ucenicii săi Jedi pentru 
a pune capăt violentului Război al Fiarelor. Sub conducerea lui Ulic Qel-Droma, aceşti 
Jedi încearcă să aducă pacea pe Onderon, dar au fost permanent împiedicaţi de 
puterile răului ale Reginei Amanoa, o urmaşă a lui Naga Sadow. În cele din urmă 
conflictul vechi de secole se încheie odată cu sosirea Maestrului Arca, moartea Reginei 
Amanoa şi căsătoria Stăpânului Fiarelor Oron Kira cu Prinţesa Galia. Între timp, 
Cavalerul Jedi Exar Kun ce fusese instruit de Maestrul Jedi Vodo-Siosk Baas găseşte 
învățătura interzisă a vechilor Sith. El imită căile demult decăzuților Sith şi le foloseşte 
pentru a crea o proprie filosofie a Codului Jedi. Cu aceste cunoştinţe Kun pune la cale 
o vastă şi puternică frăție şi îşi arogă titlul de prim Stăpân Întunecat al Sith. Kun şi 
alți Stăpâni Sith preiau controlul asupra Galaxiei şi reînvie vechiul Imperiu Sith. Lor 
li se opun în mod violent sute de Cavaleri Jedi. Războiul Sith care urmează este un 
conflict teribil în care multe personaje istorice importante sunt ucise, inclusiv Maestrul 
Jedi Arca. Toţi Cavalerii Jedi se adună laolaltă pe luna-junglă într-un front unit contra 
cetăţii fortificate Sith construite de Exar Kun. Cavalerii Jedi aliați îi distrug printr-o 
masivă lovitură nimicitoare pe supraviețuitorii Massassi. La scurtă vreme după aceea 
Exar Kun este şi el ucis de Cavalerii Jedi. Spiritul său este surghiunit pe un tărâm al 
întunericului veşnic pe Yavin 4. Stăpânii Sith sunt înfrânți şi nu se mai aude nimic 
despre ei până peste câteva secole, pe timpul războiului comerțului, pe Planeta Naboo. 


IMPERIUL... 


Un Senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influență şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Cancelar al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea puterea 
şi carisma din partea întunecată a Forţei. El avea însă ambiţii mult mai mari decât i-ar 
fi îngăduit funcția de Cancelar, iar aceia care i-au netezit drumul spre înaltele sfere ale 
puterii politice se vor trezi curând înlăturați, întemnițați ori striviți de mâna grea a lui 
Palpatine, în timp ce acesta îşi urmărea fără cruțare țelul final. Din ordinul lui 
Palpatine, noul Imperiu a început o cursă a înarmării cum nu a mai existat alta în 
istoria galactică. Imense nave cu o incredibilă putere de foc au sărit de pe planşeta de 
proiectare în existența reală parcă peste noapte. Progresul tehnologic ce a rezultat a 
determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o lume 
la alta. 

Sigur pe poziția sa, înconjurat de un nucleu militar ce-i ştia de frică, Palpatine 
s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns la 
cheremul capriciilor Împăratului, iar cele dintâi revolte împotriva lui Palpatine au fost 
înăbugşite aproape înainte de a izbucni. Cavalerii Jedi au fost vânațţi în mod sistematic 


şi executați sumar. Ei s-au văzut abandonați, trădați sau ucişi chiar de către aceia pe 
care îi apăraseră vreme îndelungată. Senatul marionetă ce fusese păstrat în funcțiune 
era permanent dezbinat, iar conducerea directă a fost încredințată Guvernatorilor 
regionali numiţi de Palpatine. Crearea unei arme teribile, una capabilă să distrugă o 
planetă întreagă dintr-o singură lovitură, a ținut liderii îngroziți ai fiecărei lumi sub 
amenințarea anihilării. Steaua Morţii a fost ultimul cuvânt al lui Palpatine — asigurarea 
finală a puterii sale asupra miliardelor de ființe pe care le conducea. 


ALIANȚA REBELĂ... 


Când Imperiul lui Palpatine a ajuns la putere, un grup de cetățeni de pe întreg 
cuprinsul galaxiei au început să se organizeze încet şi discret într-o Forțţă Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început, fără să ştie, acest grup curajos a avut aliați în Senat. 
Acei Senatori planetari au înțeles pericolul extrem reprezentat de ascensiunea rapidă 
la putere a lui Palpatine şi au pus la cale, în secret, răsturnarea lui printr-o mişcare 
de preemțiune care ar fi concentrat valul rezistenței într-o forță care să asigure 
libertatea tuturor locuitorilor Vechii Republici. 

Senatorul Bail Organa din Alderaan şi Senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți 
a fost instalată. La o întâlnire în reşedinţa lui Organa în Casa Cantham din Oraşul 
Imperial, Mon Mohtma a îndemnat la revoltă generală împotriva lui Palpatine şi a 
forțelor sale crescânde. Organa s-a opus, temându-se că o asemenea mişcare ar fi 
putut distruge nu numai pe Palpatine, dar şi întregul sistem de guvernare pe care ei 
luptau să-l salveze. Organa dedicase întreaga sa viață democrației Vechii Republici şi 
sistemului Senatorial şi socotea că, odată pusă în mişcare pentru a-l opri pe Palpatine, 
anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simțit urgia militară a lui Palpatine. Masacrul de la Ghorman a avut loc atunci când 
Guvernatorul planetar Ghormanez a refuzat să se încline în fața lui Palpatine. Cetăţenii 
acestei lumi, sfidând o sporire Imperială a impozitelor, au organizat un protest paşnic 
pe principalul port spațial al planetei, blocând pistele de aterizare folosite de navele lui 
Palpatine. Zeci de persoane au fost ucise şi alte sute grav rănite când o navă militară 
condusă de Căpitanul (ulterior Marele Moff) Tarkin a aterizat intenționat peste 
protestatari atunci când a venit să adune noile taxe. Acest eveniment a marcat moartea 
Vechii Republici şi în acel moment multe alte lumi au înţeles că sistemul democratic 
pe care îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
Senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai Rebelilor din Senat au pus la 
dispoziția liderilor Rebeli informații strict secrete, permițându-le să plănuiască lovituri 
prin surprindere împotriva navelor şi trupelor Imperiale. 

Multele grupuri izolate de rezistență împrăştiate prin toată galaxia i-au pricinuit 
puține griji lui Palpatine. Conducătorii lor erau săraci, iar forțele lor dezorganizate. Ei 
aveau puține arme şi, desigur, nimic din ceea ce ar fi putut face față forțelor Imperiale 
însărcinate cu eliminarea lor. Multe unități de rezistență au fost dispersate sau chiar 
nimicite, iar planeta lor a fost pusă sub legea marțială. 

Implicarea Senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informație dintr-o sursă amicală ajunsă la 
urechea lui Organa i-a permis să părăsească capitala Imperială. Astfel, ea a evitat 
capturarea şi dedicându-se cu totul distrugerii Imperiului a devenit Şeful Statului 


Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferinţă secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicațiilor, la un acces mai bun la fonduri, aprovizionare şi 
armament, cele trei grupuri principale de rezistență au căzut de acord să se unească 
într-un grup coerent. Acest Tratat Corellian a pus bazele Alianţei care în scurtă vreme 
şi-a sporit puterea grație nou-formatei unități. 

Declaraţia Rebeliunii, ratificată la aceeaşi conferință, l-a sfidat în mod fățiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie; 

Ai înlăturat conducătorii aleşi ai planetelor, înlocuindu-i cu Moffi şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane care nu au beneficiat de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi. 

Noi, Alianţa Rebelă, în numele şi cu autoritatea ființelor libere din galaxie declarăm 
în mod public şi solemn intenţiile noastre: 

Să luptăm şi să ne opunem tie şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor fiintelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie. 

Pentru îndeplinirea acestor țeluri noi punem chezăşie proprietăţile, onoarea şi 
viețile noastre.” 


Lumile din întreaga galaxiei s-au unit în lupta contra tiraniei lui Palpatine şi a 
Imperiului său. Divergenţele care existaseră cândva între rase şi specii au fost lăsate 
deoparte, deoarece dorința comună de libertate a devenit centrul de greutate al vieților 
lor. Piloți spaţiali au străbătut distanţe interstelare, adeseori în mici nave de luptă, cu 
riscul de a fi detectațţi şi întemnițați de Imperiali, în scopul de a se alătura Rebeliunii. 


